Një histoii e shkurtër e “Alkimisti”-t nëpër botë: 

“Ndodh që një herë në disa dekada të botohet një 
libër që ndryshon jetën e lexuesve të tij përgjithmonë. 
“Alkimisti” i Paulo Coelho-s është tamam libri që 
tashmë mban statusin e romanit modern por klasik.” 

“Për të kuptuar vetë fatin është obiigim i secilit.” 

Romani magjepsës i Paulo Coelho-s ka frymëzuar 
miliona lexues kudo nëpër botë. 

Në të përshkruhet një histori e shkëlqyer në 
thjeshtësinë dhe urtësinë e vet, historia e një bariu të ri 
andaluzian, me emrin Santiago, i cili guxoi të 
udhëtonte nga vendlindja e tij, Spanja për në Afrikën e 
Veriut në kërkim të një thesari të fshehur te Piramidat. 

Gjatë rrugës ai takoi një grua të re cigane mjaft të 
bukur, një burrë që vetquhej mbret dhe një alkimist, që 
nga pikëvështrimi i Santiagos e ndihmuan në kërkimin 
e thesarit të vet. Asnjë prej tyre nuk e dinte se për çfarë 
thesari bëhej fjalë ose nëse Santiago do të mund të 
kapërcente pengesat që do të haste duke përshkuar 
shkretëtirën. Por ajo çka nisi si një aventurë djaloshare 
përfundoi me mësimin se thesari gjendej pikërisht në 
shtëpinë e tij. 

E brishtë, ndjellëse, dhe thellësisht njerëzo re, histo- 
ria e Santiagos është një testament i përjetshëm për të 
realizuar ëndrrat tona duke dëgjuar zërin e zemrës. 

Në rrugë e sipër ata hynë në një 
qytezë. Dhe një grua me emrin Marta i 
priti në shtëpinë e saj. 

Ajo kishte një motër me emrin Mari, 
që ra në gjunjë te këmbët e Jezusit dhe 
mbajti vesh mësimet e tij. 

Marta që shkonte e vinte nga të gjitha 
anët, e zënë me shumë punë, iu qas 
Jezusit dhe i tha: 

- Imzot! A nuk të duket vallë se ime 
motër m’i lë mua të gjitha punët? Thuaji 
pra të vijë të më ndihë. 

Dhe Jezusi iu përgjigj: 

- Martë! Martë! Ti po brengosesh dhe 
po shqetësohesh për shumë gjëra. Maria, 
për vete, bëri zgjedhjen më të mirë, dhe 
kjo nuk do t’i merret. 


Lluka, X, 38-42 

Prolog 






A lkimisti mori në dorë një libër që e kishte sjellë 
dikush nga karvani. Libri ishte pa kapak, por ai 
gjithsesi mundi të njihte autorin: Oscar Wilde. Duke e 
shfletuar, hasi një histori që fliste për Narcizin. 

Alkimisti e njihte legjendën e Narcizit, të atij djaloshi 
të bukur që shkonte çdo ditë të sodiste bukurinë e tij në 
ujët e një liqeni dhe që ishte aq i magjepsur pas vetes, sa 
një ditë ra në liqen dhe u mbyt. Te vendi ku kishte rënë, 
mbiu një lule që u quajt Narcis. 

Por Oscar Wilde nuk e mbyllte kështu historinë. 
Thoshte se pas vdekjes së Narcizit, Oreadat, zanat e 
pyjeve, kishin shkuar buzë liqenit me ujë të ëmbël dhe 
kishin parë se ky ishte shndërruar në pellg me lotë të 
hidhur. 

- Përse qan?, pyetën Oreadat. 

- Qaj për Narcizin, u përgjigj liqeni. 

- Kjo nuk na çudit aspak, thanë ndërkohë ato. - Ne të 
gjitha më kot e ndiqnin pas tërë kohën, ti ishe i vetmi që 
'mund të sodisje nga afer bukurinë e tij. 

- A nuk ishte vërtet i bukur Narcizi?, pyeti liqeni. 

- E kush më mirë se ti mund ta dinte?, ia kthyen 
Oreadat të habitura. - Se fundja në brigjet e tua përkulej 
përditë! 

Liqeni qëndroi një çast pa folur. Pastaj tha: 

- Qaj për Narcizin, por kurrë nuk e kisha vënë re se 
Narcizi ishte i bukur. Qaj për Narcizin, sepse sa herë që 
përkulej në brigjet e mia, mund të shikoja në thellësi të 
syve të tij, shëmbëlltyrën e bukurisë sime. 

- Ja një histori e bukur”, tha Alkimisti. 


Pjesa e parë 







A i quhej Santiago. Ishte në të ngrysur kur mbërriti 
me grigjën para një kishe të vjetër, të braktisur. 
Çatia ishte shembur që prej shumë kohësh dhe një fik i 
madh Egjipti kishte hedhur shtat në vendin ku dikur 
gjendej sakristia. 

Ai vendosi ta kalonte natën aty. Futi tërë dhentë nga 
porta e rrënuar dhe vuri disa dërrasa pëfr t’i penguar që të 
mos largoheshin gjatë natës. Atyre anëve nuk kishte ujqër, 
por, njëherë, një dele ia kishte mbathur dhe atij i ishte 
dashur të nesërmen të kërkonte gjithë ditën delen e 
humbur. 

Shtroi sharkun dhe u shtri, duke vënë si nënkresë librin 
që sapo kishte përfunduar së lexuari. Para se ta zinte 
gjumi, mendoi se tanimë duhet të lexonte libra më të 
trashë: kështu do t’i duhej më tepër kohë për t’i 
përfunduar dhe ata do të ishin nënkresa më të rehatshme 
për natën. 

Ishte ende errësirë kur u zgjua. Ngriti sytë dhe pa 
shkëlqimin e yjeve përmes çatisë gjysmë të rrënuar. 

“Sa mirë do të qe sikur të flija edhe pak”, mendoi. Javën 
e shkuar kishte parë të njëjtën ëndërr dhe, sërish, ishte 
zgjuar para se ajo të përfundonte. 

U ngrit dhe rrëkëlleu një gllënjkë verë. Pastaj mori 
kërrabën dhe nisi të zgjojë delet që flinin ende. Kishte 
vënë re se shumicës së kafshëve u dilte gjumi sapo 
përmendej vetë. Sikur një energji e mistershme të kishte 
bashkuar jetën e tij me atë të deleve, të cilat, që prej dy 
vjetësh, përshkonin vendin kryq e tërthor bashkë me të, 
në kërkim të ushqimit dhe ujit. 

“Janë mësuar aq mirë me mua, sa m’i dinë oraret”, tha 
me vete me zë të ulët. Një çast më pas, mendoi se kishte 
gjasa të qe e kundërta: ai qe mësuar me orarin e bagëtisë. 

Gjithsesi, kishte dele që vonoheshin disi për t’u ngritur. Ai 
i zgjoi një nga një me kërrabë, duke thirrur secilën me emër. 
Gjithnjë kishte qenë i bindur se delet kishin aftësi ta kuptonin 
se çfarë thoshte. Kështu, ai u lexonte ndonjëherë disa pjesë 
librash që i kishin lënë mbresë ose u fliste për vetminë dhe 
lumturinë e jetës së bariut në fusha, përmendte risitë e fundit 
që kishte parë në qytete ku e kishte zakon të kalonte. 

Mirëpo, që pardje, praktikislit nuk kishle pasë temë tjetër 
bisede, veç asaj të vajzës së re që banonte në qytetin ku do të 
shkonte pas katër ditësh. Ajo ishte vajza e një tregtari. Ai 
kishte shkuar atje vetëm një herë, vitin e shkuar. Tregtari 
kishte një dyqan stofrash dhe doiite t’i shihte me sy delet që 
qetheshin, që të mos ia hidhnin me mallin. Dyqanin ia pat 
dëftuar një mik dhe bariu kishte shpurë kopenë aty. 


am ca lesh për të shitur, - i tha tregtarit. 

Dyqani ishte dëng, prandaj tregtari i tha bariut 
të priste deri në mbrëmje. Kështu, bariu u ul te trotuari 
para dyqanit dhe nxori nga torba një libër. 

- Nuk e dija se barinjtë mund të lexonin libra, - tha 
një zë femre mbanë tij. 

Ishte një vajzë e re, një andaluziane e vërtetë, me flokë 
të gjata e të zeza korb dhe me sy që kujtonin vagëllimthi 
maurët, pushtuesit e dikurshëm. 

- Ngaqë delet të mësojnë më shumë gjëra se librat, - ia 
ktheu bariu i ri. 

Ndenjën duke kuvenduar më shumë se dy orë. Ajo i 
tregoi se ishte vajza e tregtarit dhe i foli për jetën jië fshat, 
ku çdo ditë ishte e ngjashme me ditën paraprirëse. Bariu 
i foli për fushën e Andaluzisë, për risitë që kishte parë në 
qytetet ku kishte kaluar. Ai ishte i lumtur që nuk qe 
gjithnjë i detyruar të kuvendonte me delet. 

- Si keni mësuar të lexoni? - pyeti vajza e re. 

- Si të gjithë, - ia ktheu ai. - Në shkollë. 

- ’.tëherë kur ditke të lexosh, përse ke mbetur një copë bari ? 
Djaloshi u përvodh, ngaqë s’donte t’i përgjigjej asaj 
pyetjeje. Ishte shumë i sigurt se vajza e re nuk do mund 
të kuptonte. Vazhdoi të rrëfente historira udhëtimi, 
ndërsa sytë e maures zmadhoheshin nga mahnitja dhe 
habia. Teksa koha kalonte, djaloshi nisi të uronte që dita 
t ë mos soste kurrë, që i ati i vajzës së re të ishte i zënë me 
punë sa më gjatë dhe t’i kërkonte që të priste tri ditë. U 
ndërgjegjësua se ndjente diçka që nuk e kishte provuar 
kurrë më parë deri atëherë: dëshirën për t’u ngulur 
njëherë e mirë në një qytet. Me vajzën e re flokëzezë, ditet 

nuk do të ishin kurrë të ngjashme. 

Por, më në fund, tregtari erdhi dhe i tha të qethte katër 
dele. Pastaj i dha ç’kishte për t’i dhënë dhe e ftoi të vinte 
përsëri vitin e ardhshëm. 

* 


T ashmë nuk i mbeteshin më tepër se katër ditë për 
të mbërritur në atë qytezë. Ai mezi priste dhe 
njëkohësisht ishte tepër i pasigurt: bën vaki që vajza ta 
kish harruar. Kish plot barinj që kalonin andej për të 
shitur leshin. 

“S’ka gjë”, tha ai, duke iu drejtuar dhenve. “Edhe unë 
njoh vajza të tjera në qytete të tjera.” 

Por thellë në shpirt e dinte se kjo ishte shumë e 
rëndësishme. Dhe se barinjtë, ashtu si marinarët, apo 
shitësit endacakë, njohin gjithnjë një qytet ku gjendet 
dikush që është i aftë t’i bëjë të harrojnë kënaqësinë për 
të baritur lirisht nëpër botë. 

* 

N dërkohë që po shfaqeshin rrezet e para të agimit, 
bariu nisi t’i ngiste dhentë nga dielli që po 
ngrihej. “Ato nuk kanë kurrë nevojë për të marrë ndonjë 
vendim”, mendoi. “Prandaj qëndrojnë gjithnjë pranë 
meje.” Delet kishin nevojë vetëm për ujë dhe ushqim. 

Dhe për sa kohë që bariu i tyre do të njihte kullotat më 
të mira të Andaluzisë, ato do të ishin gjithnjë miqtë e 
tij, edhe pse të gjitha ditët ishin të ngjashme njëra me 
tjetrën, të bëra me orë të gjata që hiqeshin zvarrë nga 
agimi në perëndim të diellit; edhe pse nuk kishin lexuar 
kurrë librin më të vogël gjatë jetës së tyre të shkurtër 
dhe nuk njihnin gjuhën e njerëzve që rrëfente se çfarë | 

ndodhte në fshatra. Ato kënaqeshin me ushqim e ujë 1 

dhe kjo, në fakt, ishte tepër e mjaftueshme. Në këmbim, 1 
jepnin bujarisht leshin, miqësinë dhe, herë-herë mishin • | 

e tyre. j 

“ Sikur për një çast të shndërrohesha në bishë dhe të | 
nisja t’i vrisja një e nga një, ato do të fillonin të kuptonin I 

vetëm kur e gjithë kopeja të ishte shfarosur”, mendoi. I 


“Sepse kanë besim tek unë dhë nuk rreshtin së besuari 
instiktet e tyre. E tëra kjo ngaqë i shpie në kullotë.” 

Djaloshi nisi të habitej me mendimet e tij që i 
dukeshin të marra. Kisha me atë fikun egjiptian që 
lartohej brenda saj, duhej të kishte fantazma. Vallë për 
këtë arsye kishte parë sërish të njëjtën ëndërr dhe ndiente 
tani një lloj zemërimi në takimin me delet, mikeshat e 
tij gjithnjë bësnike? Piu pak nga vera e mbetur nga darka 
dhe mblodhi rreth trupit sharkun. E dinte se pas disa orësh, 
kur dielli të binte pingul, do të bënte aq nxehtë, sa nuk 
mund t’i shpinte më dhentë në kullotë. Në atë orë, në 
verë, e gjithë Spanja flinte. Vapa zgjaste deri në mbrëmje, 
dhe, gjatë gjithë kësaj kohe, atij i duhej të mbartte 
sharkun. Gjithsesi, kur bëhej gati të qahej nga kjo barrë, 
kujtohej se, pikërisht, falc asaj barre nuk e kishte ndjerë 
të ftohtin e mëngjesit. 

“Gjithnjë duhet të jemi të gatshëm për të përballuar të 
papriturat e motit,” mendonte ndërkohë dhe pranonte me 
mirënjohjc pcshën e sharkut. 

Edhe sharku kishte kështu të drejtën e qenësisë, 
sikundër edhe djaloshi. Në krye të dy vjetëve të shkuara 
nëpër fushat e Andaluzisë, ai i dinte përmendësh të gjitha 
qytetet e krahinës dhe kuptimi i jetës së tij qëndronte aty, 
tek udhëtimi. 

Këtë herë, kishte synim t’i shpjegonte vajzës së re përse 
një bari i thjeshtë mund të dijë të lexojë: deri në moshën 
gjashtëmbëdhjetë vjeçare, ai kishte ndjekur shkollë fetare. 
Prindërit kishin dashur që ai të bëhej prift, shtysë krenarie 
për një familje të këputur fshatare që punonte vetëm për 


20 


21 







ushqim dhe ujë, si dhentë e tij. Kishte studiuar latinishten, 
spanjishten, teologjinë. Por, që nga feminia e hershme, 
ëndërronte të njihte botën, dhe kjo kishte më shumë 
rëndësi se të njihje Zotin apo mëkatet e njerëzve. Një 
darkë, duke shkuar të shihte familjen, kishte marrë guxim 
dhe i kishte thënë të atit se nuk dëshironte të bëhej prift. 
Dëshironte të udhëtonte. 

- Njerëz të ardhur nga e gjithë bota kanë kaluar tashmë 
nga ky fshat, biri im. Vijnë këtu për të kërkuar gjëra të 
reja, por gjithnjë mbeten ata që janë. Shkojnë deri te kodra 
për të vizituar kështjellën, dhe zbulojnë se e shkuara ishte 
më e mirë se e sotmja. Ata janë flokëverdhë apo të zeshkët, 
por ngjajnë me njerëzit e fshatit tonë. 

- Por unë nuk i njoh kështjellat e vendeve nga vijnë 
këta njerëz, - ia ktheu djaloshi. 

- Ata njerëz, kur shikojnë fushat dhe gratë tona, thonë 
se do t’u pëlqente të rronin këtu përgjithmonë, - vazhdoi 
babai. 

- Dua të njoh gratë dhe tokat nga vijnë ata, - tha atëherë 
i biri. - Sepse ata nuk qëndrojnë kurrë me ne. 

- Por ata njerëz i kanë xhepat plot me para, - shtoi i ati. 
- Te ne, vetëm barinjtë inund të shohin botë. 

- Atëherë do të bëhem bari. 

I ati nuk foli më. Të nesërmen i dha të birit një qese 
me tri monedha spanjolle të vjetra prej ari. 

-1 gjeta një ditë në një arë. Për mendimin tim, duhet 
t’i takonin kishës, me rastin e shugurimit tënd. Bli një 
kope dhe bridh botën, deri ditën kur të kuptosh se 


kështjella jonë është më e denjë për të ngjallur interes 
dhe gratë tona janë më të bukura. 

Dhe i dha uratën. Djali, në sytë e të atit, lexoi dëshirën 
për të breclhur botën. Një dëshirë gjithnjë e gjallë, 
megjithë dekadat gjatë të cilëve ishte përpjekur ta 
harronte duke qëndruar në të njëjtin vend për të fjetur 
çdo natë, për të pirë e për të ngrënë. 

* 







« 

#* 


H orizonti u përskuq dhe pas pak doli dielli. 
Djaloshit iu kujtua biseda me të atin dhe u ndie 
i lumtur: tashmë kishte parë shumë kështjella dhe kishte 
njohur shumë gra (por asnjëra prej tyre nuk i afrohej asaj 
që e priste pas dy ditësh). Ai kishte një shark, një libër që 
mund ta këmbente me një tjetër dhe një kope me dele. 
Gjithsesi, gjëja më e rëndësishme qe se ai çdo ditë 
përmbushte ëndrrën e madhe të jetës: udhëtimin. Rur të 
lodhej me fushat e Andaluzisë, mund të shiste dhentë 
dhe të bëhej marinar. Kur deti t’i vinte në majë të hundës, | 

do të kishte njohur mjaft qytete, mjaft gra, mjaft raste j 

për të qenë i lumtur. f 

“E si mund ta kërkosh Perëndinë në seminare?” I 
mendoi tek vështronte diellin që po lindte. Sa herë që f 

ishte e mundur, ai përpiqej të gjente një rrugë tjetër. Nuk j 

kishte shkuar kurrë deri tek ajo kishë, edhe pse kishte j 

kaluar andej shumë herë. Bota ishte e madhe, e 1 

pashtershme dhe po t’i linte delet ta prinin, qoftë edhe 1 

për një kohë të shkurtër, do të zbulonte edhe më tepër § 

gjëra tërheqëse. “Çështja qëndron se ato nuk e kuptojnë 
që rrahin shtigje të reja çdo ditë. Nuk shohin se kullotat 
kanë ndryshuar, se stinët janë të ndryshme. Sepse nuk 
shqetësohen veçse për ushqim dhe ujë.” 

“Mbase kështu ndodh me të gjithë,” mendoi bariu. 
“Edhe me mua që s’kam grua tjetër në mendje që kur 
takova vajzën e atij tregtari.” 

Vështroi qiellin. Sipas përllogaritjeve të tij, do të 
mbërrinte në Tarifa para dreke. Atje, mund të këmbente 
librin me një libër më të trashë, të mbushtc shishen me 
verë, të rruhej dhe të qethej. Duhej të ishte gati për të 
takuar vajzën e re dhe nuk dëshironte të shkonte ndër 
mend se një tjetër bari kishte mbërritur para tij me më 
shumë dele për të kërkuar dorën e saj. 

“Ky është pikërisht rasti për të përmbushur një ëndërr 
që e bën jetën joshëse”, mendoi, duke ngritur sërish sytë 
nga qielli dhe duke nxituar hapin. U kujtua se në Tarifa 
ishte një grua e moshuar që dinte të shpjegonte ëndrrat. 
Dhe, atë natë, ai kishte parë të njëjtën ëndërr që i ishte 
shfaqur edhe një herë më parë. 

* 

P laka e shpuri djaloshin në fund të shtëpisë, në një 
odë që ndahej nga salla e ngrënies me një perde 
plastike shumëngjyrëshe. Atje kishte një tryezë, një ikonë 
të Zemrës së Shenjtë të Jezusit dhe dy karrige. 

Plaka ra në gjunjë dhe e ftoi atë të bënte të njëjtën gjë. 
Pastaj kapi dy duart e djaloshit dhe nisi të lutej me zë të ulët. 

Kjo ngjante me një lutje ciganësh. Ai, gjatë rrugës, ishte 
kryqëzuar me shumë ciganë. Edhe ata udhëtonin, por nuk 
merreshin me dhen. Kishte zëra se ciganët e shkonin 
kohën duke mashtruar të tjerët. Flitej gjithashtu se ata 
kishin rënë në ujdi me djallin, se rrëmbenin fëmijë për 
t’i bërë skllevër në fushimet e tyre të mistershme. Kur ish 
fare i vogël, bariu i ri gjithnjë ishte tmerruar nga mendimi 
se mos e rrëmbenin ciganët dhe kjo ffikë e dikurshme iu 
kthye sërish ndërsa plaka i mbante duart. 

“Këtu ka një ikonë të Zemrës së Shenjtë të Jezusit”, 
mendoi, duke u përpjekur të qetësohej. Nuk i pëlqente 
që dora të niste të dridhej dhe që plaka të pikaste makthin 
e tij. Në heshtje, recitoi një^ri Ynë. 


- Çudi?! - tha plaka pa ia ndarë sytë dorës së djaloshit. 
Dhe sërish heshti. 

Djaloshi sa vinte e bëhej më nervoz. Duart nisën të 
dridhen vetiu dhe plaka e pikasi këtë gjë. Ai i tërhoqi vrik. 

- Nuk kam ardhur këtu të më hedhësh fall, - tha ai, i 
penduar tashmë që kish hyrë në atë shtëpi. Për një çast 
mendoi se do të qe më mirë të paguante dhe të largohej 
pa marrë vesh gjë. Pa dyshim që i jepte tepër rëndësi një 
ëndrre që fshte përsëritur. 

- Ti ke ardhur të më pyesësh për ëndrrat, - tha atëherë 
plaka. - Dhe ëndrrat janë gjuha e Zotit. Kur Zoti flet 
gjuhën e njerëzve, unë mund ta shpjegoj atë. Por, nëse 
flet gjuhën e shpirtit tënd, atëherë vetëm ti mund ta 
kuptosh. 

“Prapë një rrengë,” mendoi djaloshi. Megjithatë, 
vendosi të rrezikojë. Bariut i kanoset gjithnjë rreziku nga 
ujqërit ose nga thatësira dhe kjo e bën më joshëse punën 
e tij. 

- Kam parë të njëjtën ëndërr dy herë rradhazi, - tha 
j ai. - Ndodhesha me grigjën time në një kullotë dhe befas 
} më shfaqet një femijë që nis të luajë me delet. Nuk më 
I pëlqen shumë që të argëtohen me delet e mia, sepse ato 

kanë frikë nga njerëzit e panjohur. Por femijët, gjithnjë 
I ia dalin mbanë të argëtohen me to pa i frikësuar. Nuk e 

| di përse. Nuk e di se si kafshët arrijnë të dallojnë moshën 

! e njerëzve. 

I - Kthehu te ëndrra, - tha plaka. - Kam lënë kusinë në 
zjarr. Mandej, ti nuk ke shumë para, dhe nuk kam pse ta 
harxhoj kohën me ty. 

- Fëmija vazhdonte të luante me delet edhe për një | 

çast, - vijoi bariu, disi i drojtur. - Dhe, befas, më mori për 
dore dhe më shpuri deri te Piramidat e Egjiptit. I 

Djaloshi ndaloi një hop për të parë në merrte vesh plaka j 

nga Piramidat e Egjiptit. Por ajo qëndroi e heshtur. 

- Pra, përpara Piramidave të Egjiptit (këto fjalë i 
theksoi, që plaka t’i merrte vesh më mirë), femija më 
thoshte: “Po erdhe deri këtu, do të gjesh një thesar të 
fshehur.” Dhe në çastin kur po matej të më tregonte vendin 
e saktë, u zgjova. Të dyja herët. 

Plaka qëndroi pa folur për disa çaste. Pastaj, mori duart 
e djaloshit dhe i këqyri me vëmendje. 

- Tani nuk ke gjë për të paguar, - tha ajo së fundi. - Por 
dua një të dhjetën e thesarit, në e gjetsh ndonjëherë. 

Djaloshi ia dha gazit, i lumtur. 

Kështu, falë një ëndrre ku bëhej fjalë për një thesar 
të fshehur, ai do t’i kursente ato pak para që kishte! Ajo 
plakë e mirë duhej të ishte vërtet cigane. Ciganët janë të 
marrë. 

- Epo mirë, si e shpjegoni këtë ëndërr? - pyeti djaloshi. j 

- Më parë, duhet të betohesh. Betohu se do të më japësh 

një të dhjetën e thesarit në këmbim të asaj që do të të f 
them. | 

Ai u betua. Plaka i tha ta përsëriste betimin me sy të e j 
ngulurteikonaeZemrëssëShenjtëtëJezusit. i 

- Është një ëndërr që lidhet me Gjuhën e Botës, - tha 

ajo pastaj. Unë mund ta shpjegoj, por është shumë e S 

vështirë. Pra, më duket se e kam hak pjesën time nga ajo J 

I 

që do të gjesh. 1 


Dhe shpjegimi është ky: ti duhet të shkosh deri te 
piramidat e Egjiptit. Nuk kisha dëgjuar kurrë të flitej 
për to, por meqenëse t’i ka treguar një fëmijë, ato duhet të 
ekzistojnë vërtet. Atje, do të gjesh një thesar që do të të 
bëjë të pasur. 

Djaloshi fillimisht u çudit, pastaj u zemërua. Nuk 
kishte pse të vinte tek ajo grua e mirë për aqpak gjë. Por, 
më në fund, u kujtua se nuk kishte gjë për të paguar. 

- Për kaq gjë s’kisha pse ta humbisja kohën, - tha. 

- E sheh! Të thashë që ëndrra jote ishte shumë e 
vështirë për t’u shpjeguar. Gjërat e thjeshta janë më të 
jashtëzakonshmet, dhe vetëm dijetarët arrijnë t’i shohin. 
Ngaqë unë nuk jam e tillë, më duhet më mirë të njoh arte 
të tjera: të lexoj duart, për shembull. 

- E si t’ia bëj për të shkuar në Egjipt? 

- Unë shpjegoj vetëm ëndrrat. Nuk kam fuqi t’i kthej 
ato në realitet. Për këtë arsye jetoj me ato që më japin 
vajzat e mia. 

- Po në mos shkofsha deri në Egjipt? 

- Atëherë, unë nuk do të marr gjë. Dhe nuk e kam për 
herë të parë. 

Paskëtaj plaka heshti. I kërkoi djaloshit të largohej 
sepse tashmë kish humbur shumë kohë. 

* 

R ariu u largua i zhgënjyer dhe tepër i vendosur 
>ër të mos u besuar kurrë ëndrrave. U kujtua se kish 
shumë gjëra për të bërë: kështu, shkoi për të ngrënë diçka, 
këmbeu librin me një libër tjetër më të trashë, dhe u ul te 
një stol në shesh për të shijuar me nge verën e re që kish 
blerë. Ishte ditë e nxehtë, dhe vera, nëpërmjet një prej të 
fshehtave të padepërtueshme që ka, arrinte ta freskonte disi. 
Grigja ndodhej në hyrje të qytetit, te stani i një miku të ri. 
Njihte shumë njerëz atyre anëve, prandaj i pëlqente aq 
shumë të udhëtonte. Gjithnjë ia del të zësh miq të rinj, pa 
qenë nevoja të rrish me ta ditë të tëra. Kur takon gjithmonë 
të njëjtët njerëz, siç ndodh në seminar, të duket sikur ata 
bëjnë pjesë në jetën tonë. Dhe mandej, meqenëse bëjnë pjesë 
në jetën tonë, ata së fundi rreken ta ndryshojnë atë. Dhe po 
nuk qemë ashtu siç dëshirojnë të na shohin, ata shfryjnë. 
Sepse të gjithë besojnë se e dinë saktësisht si duhet të jetojmë. 

Por askush nuk e di kurrë si ta jetojë jetën e vet. Pak a 
shumë si ajo gruaja e mirë e ëndrrave, që nuk di t’i 
shndërrojë ato në realitet. 


Ai vendosi të priste sa të binte pak dielli, para se të 
shkonte sërish me grigjën në fushë. Pas tri ditësh do të 
takohej me vajzën e tregtarit. 

Nisi të lexojë librin që i kish dhënë prifti i Tarifas. Ishte 
një libër i trashë në të cilin, që në faqet e para flitej për 
varrim. Mandej, emrat e personazheve ishin 
jashtëzakonisht të vështirë. “Sikur një ditë t’ia dilte mbanë 
të shkruante një libër,” mendoi, “do t’i kallte personazhet 
një e nga një, që lexuesi të mos lodhej t’ua mësonte emrat 
përmendësh njëherësh.” 

Ndërsa po arrinte të përqendrohej disi në lexim (dhe 
kjo ishte mjaft e këndshme, sepse bëhej fjalë për një varrim 
në borë, çka i jepte një ndjesi freskie, nën diellin 
përvëlues), një plak zuri vend mbanë tij dhe nisi 
muhabetin. 

- Ç’bëjne ata njerëz? - ’pyeti plaku, duke treguar 
kalimtarët në shesh. 

- Punojnë, - ia ktheu bariu, thatë; dhe u hoq sikur ishte 
i zhytur në lexim. Por mendja i rrihte se si do të qetheshin 
delet përpara vajzës së tregtarit dhe kështu ajo do të shihte 
ç’gjëra interesante dinte të bënte ai. Këtë skenë ai e kishte 
përfytyruar tashmë dhjetëra herë. Dhe, gjithnjë, shihte 
vajzën tek mrekullohej kur ai niste t’i shpjegonte se delet 
duhet të qethen duke nisur nga bishti drejt brirëve. Ai 
përpiqej gjithashtu të kujtonte disa ngjarje të bukura për 
t’i rrëfyer duke qethur dhentë. Më të shumtat ishin ngjarje 
të lexuara nëpër libra, por ai do t’i tregonte sikur t’i kish 
jetuar vetë. Dhe ajo nuk do ta bënte dot dallimin, sepse 
nuk dinte të lexonte. 

Plaku nuk hoqi dorë nga e tija. Tha se ishte i lodhur, se 
kishte etje, dhe kërkoi të rrëkëllente një gllënjkë verë. 
Djaloshi i zgjati shishen; mbase kështu tjetri do ta linte rehat. 

Por plaku donte me çdo kusht të llafosej. E pyeti 
bariun se ç’libër po lexonte. Ky mendoi të tregohej i 
pasjellshëm dhe të ndërronte stol, por i ati e kish mësuar 
që të respektonte të moshuarit. Prandaj ia zgjati librin 
plakut për dy arsye: e para, ngaqë e kishte të pamundur 
të shqiptonte titullin e tij, e dyta, po qe se plaku s’dinte 
të lexonte, do të ndërronte stol për të mos u ndier i 
fyer. 

- Hëm! - ia bëri plaku, duke këqyrur librin mbarë e 
prapsht, sikur të ishte send i çuditshëm. - Eshtë libër i 
rëndësishëm, por tepër i mërzitshëm. 

Bariu s’po u besonte veshëve. Pra, plaku dinte të 
lexonte, dhe e kish lexuar tashmë atë libër. Dhe meqenëse 
ishte libër i mërzitshëm, siç pohonte ai, kish ende kohë 
për ta këmbyer me një tjetër. 

- Është libër që flet pothuajse për të njëjtën gjë si të 
gjithë librat e tjerë, - vazhdoi plaku. - Për pazotësinë e 
njerëzve për të zgjedhur fatin e tyre. Dhe, për ta mbyllur, 
të bën të bcsosh gcnjcshtrcn më të madhe në botë. 

- E cila na qenkërka gënjeshtra më e madhe në botë? - 
pyeti djaloshi, i habitur. 

- Po ta them: vjen një çast kur ne e humbim toruan 
dhe jeta udhëhiqet nga fati. Kjo është gënjeshtra më e 
madhe në botë. 

- Mua nuk më ka ndodhur kështu, - tha djaloshi. - Më 
deshën prift, por vendosa të bëhein bari. 


- Më mirë kështu, - tha plaku. - Sepse të pëlqen të udhëtosh. 

“Ma paska blerë mendjen”, tha me vete Santiagoja. 

Ndërkohë, plaku po shfletonte librin e trashë dhe 

as që kiijtohej t’ia kthente. Bariut i ra në sy veshja e 
tij e çuditshme: kishte pamjen e një arabi, çka nuk 
ishte dhe aq e jashtëzakonshme në atë vis. Afrika 
ndodhej vetëm disa orë larg Tarifas; mjafton të 
kapërceje ngushticën e vogël me anije. Shpesh, në 
qytet vinin arabë për të bërë pazar dhe i shihje tek 
faleshin në mënyrë tepër të çuditshmc disa herë në 
ditë. 

- Nga ju kemi? - pyeti djaloshi. 

- Nga shumë anë. 

- Askush nuk mund të jetë nga shumë anë, - tha 
djaloshi. - Unë jam bari dhe mund të gjendem në shumë 
anë, por origjinën e kam nga një vend i vetëm: nga një 
qytet pranë një kështjelle shumë të vjetër. 

- Le të themi se jam lindur në Salem. 

Bariu nuk e dinte ku gjendej Salemi, por nuk deshi të 
bënte pyetje, për të mos u ndier i fyer nga mosdija e tij. 
Vazhdoi për një çast të vështronte sheshin. Njerëzit venin 
e vinin dhe ngjanin tepër të zënë me punë. 

- Si shkojnë'punët në Salem? - pyeti së fundi, për të 
marrë ndonjë të dhënë të çfarëdoshme. 

- Njëfarësoj. 

Nuk ishte ndonjë e dhënë. Të paktën e dinte se Salemi 
nuk ndodhej në Andaluzi. Ndryshe do ta kishte njohur 
atë qytet. 

- Me se merreni në Salem? 

«1 jg 

- Me se merrem në Salem? - Për herë të parë, plaku u J 

shkri në gaz. - Por unë jam Mbreti i Salemit, ç’pyetje! | 

Njerëzit thonë shumë gjëra të çuditshme. Shpeshherë 
ia vlen më mirë të jetosh me delet që janë pa gojë dhe 
mjaftohen me kërkimin e ushqimit dhe të ujit. Ose me 
librat që rrëfejnë ngjarje të pabesueshme kur ta ka ënda 
t’i dëgjosh. Por kur flet me njerëzit, ata thonë disa gjëra 
që mandej je i pazoti t’i tjerrësh. 

- Quhem Melshisedek, - tha plaku. - Sa kokë bagëti ke? 

- Aq sa duhet, - ia ktheu bariu. 

Plaku donte të dinte pak si tepër për jetën e tij. 

- Pra, e paskemi punën pisk. Unë nuk mund të të 
ndihmoj për sa kohë që mendon se dhentë të mjaftojnë e 
të teprojnë. 

Djaloshi nisi të ndjejë një Uoj acarimi. Nuk po kërkonte 
asnjë ndihmë. Plaku i kish kërkuar verë, kish dashur të 
llafosej, ishte interesuar për librin. 

- Ma jep librin, - tha ai. - Duhet të shkoj te delet dhe të 

vazhdoj rrugën. 

- Më jep një në dhjetë dele, - tha plaku. - Dhe do të 
mësoj se si të mbërrish te thesari i fshehur. 

Djaloshi, atëherë, solli në mend ëndrrën, dhe befas 
gjithçka u qartësua. Plaka nuk kishte marrë asnjë kacidhe, 
por ky plak (që duhet të ishte i shoqi i saj) do t ia dilte 
mbanë t’i përlante më shumë, në këmbim të një të dhëne 
që nuk përkonte me asnjë të vërtetë. Edhe ai kish të ngjare 
të ishte cigan. 


Gjithsesi, para se të hapte gojën, plaku u përkul, mori 
një cipal dhe nisi të shkruajë mbi rërën e sheshit. Në çastin 
kur u përkul, diçka shndriti mbi gjoksin e tij aq fort, sa 
djali pothuajse u verbua. Por me një lëvizje çuditërisht të 
shpejtë për moshën, plaku mbërtheu menjëherë mantelin 
në gjoks. Sytë e djaloshit u qetësuan nga verbimi dhe ai 
mundi të dallojë qartë se çfarë po shkruante plaku. 

Mbi rërën e sheshit kryesor të qytetit të vogël, ai lexoi 
emrin e të atit dhe të së ëmës. Lexoi historinë e jetës së tij 
deri në atë çast, lojërat e fëmijërisë, netët e ftohta të 
seminarit. Lexoi gjëra që nuk ia kishte treguar kurrë 
askujt, si rastin kur i kishte vjedhur çiften të atit për të 
gjuajtur kaproj, apo përvojën e parë seksuale, vetmitare. 

- Jam mbreti i Salemit, - kish thënë plaku. 

- Si bën vaki që mbreti kuvendon me një bari? - pyeti 
djaloshi, me drojë dhe tepër i shqetësuar. 

- Për shumë arsye. Por le të themi se arsyeja më e 
| rëndësishme është se ti je i aftë të përmbushësh Legjendën 
j Vetjake. 

I Djaloshi nuk ia kish idenë ç’ishte “Legjenda Vetjake.” 

J -Ështëajoqëgjithnjëkedëshiruartëbësh. Secilingane, 

j në rininë e hershme, e di se cila është Legjenda e tij Vetjake. 

I - Në atë moshë gjithçka duket e qartë, e mundshme, 

dhe nuk ke frikë të ëndërrosh e të shpresosh gjithçka që 
do të dëshiroje të bëje në jetë. Gjithsesi, me kalimin e 
kohës, një forcë e mistershme rreket të provojë se është e 
pamundur të përmbushet Legjenda Vetjake. 

Fjalët e plakut ngjanin pa kuptim për bariun e ri. Por 
ai dëshironte të dinte se ç’ishin ato “forca të mistershme”: 
vajza e tregtarit do të mbetej gojëhapur. 

- Këto forca duken të këqia, por në të vërtetë të 
mësojnë si ta përmbushësh Legjendën Vetjake. Ato e 
përgatisin shpirtin dhe vullnetin tënd, sepse në këtë 
botë ka një të vërtetë të madhe: cilido qofsh dhe çfarëdo 
bëfsh, kur dëshiron vërtet diçka, kjo dëshirë është e 
lindur në Shpirtin e Gjithësisë. Ky është misioni që ke 
në Tokë. 

- Edhe në paç vetëm dëshirë për të udhëtuar? Ose të 
marrësh për grua vajzën e një tregtari stofrash? 

- Edhe në kërkofsh një thesar. Shpirti i Botës ushqehet 
me lumturinë e njerëzve. Ose me fatkeqësinë, lakminë, 
smirën e tyre. Përmbushja e Legjendës Vetjake është i 
vetmi detyrim i njerëzve. Kjo është e gjitha. 

- Dhe kur dëshiron diçka, e tërë Gjithësia punon që ta 
përmbushësh dëshirën që ke. 


Qëndruan një copë here pa folur, duke soditur sheshin 
dhe kalimtarët. I pari që mori fjalën qe plaku: 

- Përse merresh me dhen? 

- Sepse më pëlqen të udhëtoj. 

Plaku tregoi një tregtar kokoshkash, ine karrocën e tij 
të kuqe, në një qoshe të sheshit. 

- Edhe ai burrë gjithnjë ka dashur të udhëtojë, që fëmijë. 
Por ka parapëlqyer të blejë një karrocë të vogël për të shitur 
kokoshka, të mbledhë para për vite me rradhë. Kur të 


I plaket, do shkojë të kalojë një muaj në Afrikë. Kurrë nuk 
e ka kuptuar mundësinë e përmbushjes së ëndrrave. 

I “Mirë do qe të ish bërë bari,” mendoi djaloshi, duke 

j fblur me vete me zë të lartë. 

I - E ka menduar mirë, - tha plaku. - Por tregtarët ç 

kokoshkave çmohen më tepër se barinjtë. Tregtarët e 
{ kokoshkave e kanë një strehë, kurse barinjtë flenë jashtë. 

Njerëzve u pëlqen më shumë t’i martojnë vajzat me 
tregtarë kokoshkash sesa me barinj. 

Djaloshi ndjeu një sëmbim në zemër, kur mendja i 
shkoi te vajza e tregtarit. Në qytetin ku ajo banonte, kishte 
shumë tregtarë kokoshkash. 

- Me një fjalë, mendimet e njerëzve për tregtarët e 
kokoshkave dhe barinjtë kanë më shumë rëndësi për ta 
sesa Legjenda Vetjake. 

Plaku shfletoi librin dhe u ndal të lexojë një faqe. Bariu 
priti një hop, pastaj e ndërpreu në të njëjtën mënyrë siç fe 
kish ndërprerë plaku. 

| - Përse më thoni nga këto gjëra? 

| - Sepse ti përpiqesh të jetosh Legjendën tënde Vetjake. 

| Dhe se tani je gati të heqësh dorë. 

I - Dhe ju shfaqeni gjithnjë në këto çaste? 

| - Jo gjithnjë në këtë formë, por nuk kam munguar 

1 kurrë. Ndonjëherë shfaqem në formën e një ideje të mirë, 
I në fbrmën e një rrugëzgjidhjeje. Herë të tjera, në ndonjë 
çast vendimtar, i bëj gjërat më të thjeshta. E kështu me 
rradhë; por shumica e njerëzve nuk vënë re gjë. 

Plaku rrëfeu se javën e shkuar, kishte qenë i detyruar 
t’i shfaqej si gur një kërkuesi gurësh të çmuar. Burri i 






* 

kishte braktisur të tëra dhe ish nisur në kërkim të 
smeraldeve. Pesë vjet me rradhë, kish punuar përgjatë një 
lumi dhe kish thyer 999.999 shkëmbinj për të gjetur 
ndonjë smerald. Kur i kish mbetur vetëm një shkëmb, 
një i vetëm, për të gjetur smeraldin, mendoi të hiqte dorë. 
Por meqenëse ai burrë kish vënë bast për Legjendën 
Vetjake, plaku vendosi të ndërhynte. U shndërrua në gur 
dhe u rrokullis te këmbët e kërkuesit të gurëve të çmuar. 
Nga zemërimi i madh për pesë vjetët e humbura, ky i 
fundit e vërviti gurin larg. Por e hodhi me aq vrull sa guri 
u përplas pas një guri tjetër, i cili u thye dhe prej andej 
doli smeraldi më i bukur i botës. 

- Njerëzit e mësojnë shumë herët arsyen përse jetojnë, 
- tha plaku me njëfarë keqardhjeje në sy. - Mbase për këtë 
arsye dorëzohen kaq shpejt. Por kështu e ka kjo botë. 

Djaloshit iu kujtua ndërkaq se biseda kish pasur si 
pikënisje thesarin e fshehur. 

- Thesaret zhvarrosen e varrosen nga përroi që rrjedh, - 
tha plaku. - Po deshe të dish më shumë gjëra për thesarin 
tënd, duhet të më japësh një të dhjetën e grigjës tënde. 

- Pse, s’ju pëlqeka një e dhjeta e thesarit? 

Plaku mbeti si i zhgënjyer. 

- Po u nise duke premtuar atë që nuk e ke ende, do 
humbasësh dëshirën për ta patur. 

Bariu i tha atëherë se i kish premtuar një të dhjetën e 
thesarit ciganes. 

- Ciganët janë finokë, - psherëtiu plaku. Gjithsesi, bën 
mirë të mësosh, se në jetë, gjithçka e ka një çmim. Këtë 
përpiqen të na mësojnë Luftëtarët e Dritës. 

Plaku i ktheu librin djaloshit. 

- Nesër, në këtë orë, do më sjellësh një të dhjetën e 
kopesë. Do të të tregoj si t’ia dalësh mbanë për të gjetur 
thesarin e fshehur. Epo, natën e mirë! 

Dhe u zhduk në një qoshe të sheshit. 

* 


39 




D jaloshi u përpoq të riniste leximin, por nuk arriti 
dot të përqëndrohej. Ishte i shqetësuar, i nderë, 
sepse e dinte se plaku thoshte të vërtetën. Shkoi të piqej 
me tregtarin shëtitës dhe i bleu një thes me misër, duke 
pyetur veten në duhej apo jo t’i rrëfente çfarë i kish thënë 
plaku. “Nganjëherë është më mirë t’i lësh gjërat ashtu siç 
janë”, mendoi; dhe nuk tha gjë. Po të kish folur, tregtari 
do ta kish vrarë mendjen tri ditë për të marrë vesh në 
duhej braktisur gjithçka, por ai tashrnë islite mësuar më 
së miri me karrocën e vogël. 

Djaloshi mund t’ia kursente këtë pasiguri të 
dhimbshme. Nisi të endej nëpër qytet dhe zbriti deri te 
porti. Atje ndodhej një ndërtesë e vogël me një lloj 
sporteli ku njerëzit blinin bileta. Egjipti ndodhej në 
Affikë. 

- Ç’dëshironi? - pyeti nëpunësi te sporteli. 

- E lëmë për nesër, - ia ktheu djaloshi tek largohej. 
Mjafton të shiste vetëm një dele, mund të kalonte në anën 
tjetër të ngushticës. Ky mendim e tmerronte. 


40 


- Ja dhe një ëndërrimtar tjetër, - i tha nëpunësi kolegut 
të tij, ndërsa djaloshi po largohej. - Nuk ka me se të 
paguajë udhëtimin. 

Kur u gjend para sportelit, kish menduar delet dhe 
pati frikë të kthehej te to. Gjatë atyre dy vjetëve, kish 
mësuar gjithçka mbi rritjen e bagëtisë. Dinte të qethte, 
të kujdesej për delet barsa, të mbronte kopenë nga 
ujqërit. I njihte të gjitha fushat dhe kullotat e Anda- 
luzisë. Dinte çmimin e sak të të blerjes dhe shitjes të 
secilës dele të tij. 

Vendosi të kthehet te stani i mikut, duke i rënë gjerë 
e gjatë. Edhe qyteti kishte një kështjellë dhe ai deshi të 
ngjiste shkallët e gurta e të ulej mbi bedena. Që andej 
mund të shquante Afrikën. Dikush i kish shpjeguar, 
njëherë, se maurët prej andej kishin ardhur, dhe kishin 
sunduar për një kohë tepër të gjatë pothuajse të gjithë 
Spanjën. I kishte zët maurët. Ciganët, ata i kishin 
prurë. 

Nga lart, ai mund të shihte edhe pjesën më të madhe të 
qytetit, përfshirë edhe sheshin ku kishte kuvenduar me 
plakun. 

- Mailkuar qoftë ora që takova plakun, - mendoi. Kish 
shkuar thjesht për të gjetur një grua të zonjën për 
shpjegimin e ëndrrave. As gruaja, as plaku nuk i jepnin 
aspak rëndësi faktit që ai ishte bari. Ata ishin vetmitarë 
që nuk besonin më asgjë në jetë dhe që nuk kuptonin se 
barinjtë lënë kokën për bagëtinë. Ai e njihte me dhëmbë 
e dhëmballë secilën dele: dinte se cila çalonte, cila duhej 
të pillte dy muaj më vonë, cilat ishin më përtace. Ai 

dinte gjithashtu t’i qethte dhe t’i therrte. Po të vendoste 

të largohej, ato do të vuanin. 

Era nisi të frynte. E njihte atë erë: e quanin Lindje, 
sepse tok me të kishin ardhur hordhitë e të pabesëve. Para 
se t ë njihte Tarifën, nuk i kish shkuar kurrë në mend se 
Afrika ish aq afër. Kjo përbënte rrezik të madh: maurët 
mund ta pushtonin sërish vendin. 

Lindja nisi të fryjë më fort. “Qenkam mes deleve dhe 
thesarit”, mendoi. Duhej të vendoste, të zgjidhte mes 
diçkaje që ish mësuar dhe diçkaje që dëshironte shumë 
ta kishte. Pastaj ish edhe vajza e tregtarit, por ajo nuk 
kish të njëjtën rëndësi si delet, sepse nuk varej nga ai. 
Bariu u bind se, po të mos e takonte të pasnesërmen, vajza 
as që do të kujtohej më për të. Për vajzën të gjitha ditët 
ishin njëlloj dhe njerëzit nuk i vënë më re gjërat e bukura 
që shfaqen në jetën e tyre ndërsa dielli përshkon qiellin. 

- Lashë tim atë, nënën, kështjellën e qytetit ku jam 
lindur. Ata dhe unë u mësuam me këtë gjë. Edhë delet do 
të mësohen me mungesën time, - tha. 

Nga lart, hodhi vështrimin te sheshi. Tregtari shëtitës 
vazhdonte të shiste kokoshka. Një çift i ri u ul te stoli ku 
ai ish fjalosur me plakun dhe këmbyen një të puthur të 
gjatë. 

“Tregtari i kokoshkave”, mërmëriti me vete, pa e 
përfunduar fjalinë. Sepse Lindja kish nisur të frynte më 
fort dhe ai e ndjente mbi fytyrë. Era pa dyshim sillte 
maurët, por sillte gjithashtu erëmimin e shkretëtirës dhe 

g rave me perçe. Ajo sillte djersën dhe ëndrrat e njerëzve 
që n jë ditë ishin nisur në kërkim të së panjohurës, të arit. 

të aventurave... dhe të piramidave. Djaloshi u bë ziliqar 
ndaj lirisë së erës dhe kuptoi se edhe ai mund të ishte si 
ajo. Asgjë nuk e pengonte, në mos vetja. 

Delet, vajza e tregtarit, fushat e Andaluzisë, s’ishin veç 
etapat e Legjendës Vetjake. 

* 

T ë nesërmen në mesditë, bariu i ri u takua sërish 
me plakun. Me vete kish gjashtë dele. 

- U çudita, - tha ai. - Miku ma bleu menjëherë kopenë. 

Më tha se tërë jetën kish ëndërruar të bëhej bari dhe se 
kjo ishte shenjë e mirë. | 

- Kështu ndodh gjithnjë, - tha plaku. - Këtë e quajmë 
Parim i Favorshëm. Herën e parë që luan me letra është e 1 
sigurt se fiton. Fati ifillestarit. 1 

- Po përse ndodh kështu? 

- Sepse jeta dëshiron që ti të jetosh Legjendën Vetjake. 
Pastaj nisi të kontrollojë gjashtë delet dhe vuri re se njëra 
prej tyre çalonte. Djali i shpjegoi se kjo gjë s’prishte punë 
sepse ajo ishte delja më e zgjuar dhe jepte shumë lesh. 

- Ku ndodhet thesari? - pyeti djali. 

- Thesari është dë Egjipt, pranë piramidave. 

Djaloshi u drodh. Plaka i kishte thënë të njëjtën gjë, 
dhe nuk ishte shpërblyer. 

- Për të mbërritur te thesari, të duhet të tregohesh i 
kujdesshëm ndaj shenjave. Zoti ka caktuar në botë rrugën 


që duhet të ndjekë secili nga ne. S’të mbetet veç të lexosh 
ç’ka është shkruar për ty. 

Para se djaloshi të thoshte ndonjë gjë, një flutur nisi të 
sillet vërdallë mes plakut dhe atij. Iu kujtua gjyshi që i 
kish thënë, kur ishte fëmijë, se fluturat sillnin fat. Ashtu 
si bulkthi, karkalecët jeshilë, hardhucat e hirta dhe tërfili 
me katër fletë. 

- Ashtu është, - tha plaku që dinte të lexonte mendimet. 
- Ashtu siç ta ka mësuar gjyshi. Ato janë shenjat. 

Pastaj hapi mantelin që mbante veshur. Djaloshi u 
shtang nga ajo që pa dhe iu kujtua vezullimi që e kish 
verbuar një ditë më parë. Plaku mbante një parzmore e 
tëra në ar, me gurë të çmuar. 

Vërtet që ishte mbret. Duhet të qe veshur tebdil për 
t’iu shpëtuar kusarëve. 

- Merri! - tha ai, duke nxjerrë një gur të bardhë dhe 
një të zi që ishin ngulur në qendër të parzmores. - Ata 
quhen Urim dhe Tumim. I ziu do të thotë "po”, i bardhi 
“jo”. Do të të hyjnë në punë kur të mos arrish të dallosh 
shenjat. Por gjithnjë bëj pyetje të qartë. Në përgjithësi, 
mundohu t’i marrësh vetë vendimet. Thesari gjendet 
pranë piramidave, këtë ti e dije tashmë; por e pagove 
me gjashtë dele sepse të ndihmova të merrje një 
vendim. 

Djaloshi fiiti të dy gurët në trastë. Tani e tutje vendimet 
do t’i merrte vetë. 

- Mos harro që të gjitha përmblidhen në një gjë të 
vetme. Mos harro gjuhën e shenjave. Dhe sidomos, mos 
harro ta shpiesh deri në fund Legjendën tënde Vetjake. 

Por para së gjithash, gjithsesi, do të dëshiroja të të rrëfeja 
një ndodhi të shkurtër: Një tregtar dërgoi të birin te burri 
më i mençur për të mësuar të fshehtën e lumturisë. 
Djaloshi eci dyzet ditë në shkretëtirë deri sa mbërriti para 
n jë kështjelle të bukur, në majën e një mali. Atje banonte 
burri i urtë që kërkonte. 

Në vend që të takonte burrin e urtë, heroi ynë hyri në 
një sallë ku ziente puna: tregtarë që hynin e dilnin, njerëz 
që bisedonin në një skutë, një orkestër që luante melodi të 
ëmbla, dhe një tryezë e ngarkuar me gjellët më të shijshme 
të asaj krahine të botës. Burri i urtë jepte e merrte me të 
gjithë dhe djaloshit iu desh të priste dy orë për ta takuar. 

I Urti e dëgjoi me vëmendje djaloshin që shpjegoi 
arsyen e ardhjes, por i tha se nuk kishte kohë t i tregonte 
të fshehtën e lumturisë. Dhe i kërkoi të bënte një shëtitje 
në pallat dhe të kthehej pas dy orësh. 

- Ndërkohë të lutem të më bësh një nder, - shtoi i Urti, 
duke i dhënë djaloshit një lugë të vogël me dy pika vaj: - 
Këtë lugë mbaje gjatë gjithë shëtitjes, dhe kujdes mos 
derclhësh vajin. 

Djaloshi nisi të ngjisë e të zbresë shkallët e pallatit, gjithnjë 
me sytë e ngulur te luga. Pas dy orësh, u kthye tek i Urti. 

- Hë, - pyeti ky i fundit, - i pe qylymat e Persisë në 
sallën e ngrënies? E pe parkun që kryeluleshtarit iu deshën 
dhjetë vjet për ta bërë? I vure re pergamenat e bukur në 
bibliotekën time? 

Djaloshi, i hutuar, u shtrëngua të pranojë se nuk kish 
parë asgjë. Ish përpjekur vetëm të mos derdhte pikat e 
vajit që ia kish besuar i Urti. 

- Mirë pra, ktheu dhe shih mrekullitë e universit tim, - 
i tha i Urti. - Nuk mund t’i zësh besë një njeriu nëse nuk 
i njeh shtëpinë ku banon. 

Tani më i qetë, djaloshi mori lugën dhe zuri të shëtiste 
sërish pallatin, duke këqyrur këtë herë me kujdes të gjitha 
veprat e artit të varura në mure dhe në tavane. Pa kopshtet, 
malet përreth, brishtësinë e luleve, shijen me të cilën çdo 
vepër arti ishte vendosur në vendin e vet. Kur u kthye te i 
Urti, i rrëfeu atij fije e për pe çfarë kishte parë. 

- Po ku janë dy pikat e vajit që të besova? - pyeti i Urti. 

Djaloshi vështroi atëherë lugën dhe vuri re se i isTite 

derdhur. 

- S’ka gajle, - tha më i Urti i të Urtëve, - kjo është 
këshilla e vetme që kam për të të dhënë: e fshehta e 
lumturisë është kur vështron të gjitha mrekullitë e 
botës, por pa harruar kurrë të dy pikat e vajit në lugë. 

Bariu qëndroi pa folur. E kishte kuptuar rrëfenjën e 
mbretit plak. Bariut mund t’i pëlqejnë udhëtimet, por 
delet nuk i harron kurrë. 

Plaku vështroi djaloshin dhe, me të dyja duart e nderura, 
bëri mbi kokën e djaloshit disa gjeste të çuditshme. 

Pastaj mblodhi delet e tij dhe u largua. 

* 

| “Sa keq! Së shpejti do të ma harrojë emrin. Duhet t’ia 
| kisha përsëritur disa here. Kur të fliste për mua, mund të 
thoshte se më quajnë Melshisedek, Mbret i Salemit.” 

Pastaj ngriti sytë nga qielli, disi i turbulluar nga ai 
mendim: “E di: kjo nuk është veç sedër e madhe, ashtu 
siç e ke thënë Ti, o Zot. Por, nganjëherë, edhe një mbret 
plak ka nevojë të ndihet krenar për veten.” 


M bi qytetin e vogël të Tarifës ngrihet një 
kështjellë e vjetër e ndërtuar qëmoti nga 
maurët; dhe kush ulet në muret e saj mund të shikojë g 
që andej një shesh, një tregtar kokoshkash dhe një copëz 
të Afrikës. | 

Melshesideku, Mbreti i Salemit, u ul atë mbrëmje te 
bedenat e kështjellës dhe ndjeu mbi fytyrë erën që quhej 
Lindje. Delet mbanë tij nuk rreshtnin së sjelluri të 
shqetësuara, të tronditura nga ndërrimi i të zotit dhe iiga 
të gjitha ato përmbysjeje. Ato nuk kërkonin tjetër veç 
ushqim dhe ujë. 

Melshisedeku vështroi anijen e vogël që largohej nga 
porti. S’kish për ta takuar sërish kurrë bariun e ri, ashtu 
siç nuk kish takuar kurrë Abrahamin, pasi ky i fiindit i 
kish dhënë një të dhjetën e pasurisë. E megjithatë, kjo 
ishte vepra e tij. 

Perënditë nuk duhet të kenë dëshira, sepse ato nuk kanë 
Legjendë Vetjake. Gjithsesi, Mbreti i Salemit, thellë në 
shpirt, uroi që djali të dilte faqebardhë. 

S a vend i çuditshëm Afrika!” mendoi djaloshi. 

Ishte ulur në një biçim kafeneje, e ngjashme me 
kafenetë e tjera që kish mundur të shihte duke përshkuar 
rrugicat e ngushta të qytetit. Burrat tymosmn n)e UuUe 
gjigante që e kalonin gojë më gojë. Brenda pak oresh, ai 
kish parë njerëz që shëtisnin të kapur për dore, gra me 
perçe, hoxhallarë që hipnin nëpër minarete e larta dhe 
nisnin të këndonin, ndërsa tëgjithë njerëzit rreth e rrotuU 

binin në gjunjë dhe ulnin kokën përdhe. 

“Rite të të pafeve”, tha me vete. Kur ishte fëmije, e kish e 
zakon të shihte në kishën e fshatit të tij të vogël një statuje 
të shën Jakovit të Madh mbi një kalë të bardhe, me palle 
zhveshur, duke shkelur me këmbë personazhe qe ngja^ 
me ata njerëz. U ndie keq dhe tmerrësisht i vetmuar. Te 

pabesët kishin një vështrim të lig. 

Veç kësaj, kur ish nisur, nga nxitimi kishte harruar 

diçka, një diçka të vogël, që mund ta mbante shume larg 
thesarit për një kohë të gjatë: në atë'vend, te gjithe fhsnin 

arabisht. 

Pronari i kafenesë u afrua dhe djaloshi i tregoi me gisht 
një pije që ishte shërbyer në një tavolinë tjetër. Ishte çaj, 
çaj i hidhët. Do t’ia kish ënda të pinte verë. 

Por sigurisht, tani nuk ishte çasti të shqetësohej për gjëra 
të tilla. Më mirë të mendonte për thesarin, për mënyrën si ta 
gjente. Nga shitja e deleve kish fiitur në xhep një shumë 
relativisht të mirë, dhe e dinte se paraja është diçka magjike: 
kur ke para, nuk je kurrë vetëm. Në pak kohë, ndoshta çështje 
ditësh, ai do të gjendej në këmbë të piramidave. Një plak, 
me gjithë atë ar që i ndriste në gjoks, nuk kishte përse t’i 
rrëfente broçkulla për gjashtë kokë dele. 

Mbreti plak i kishte folur për shenja. Gjatë kalimit të 
ngushticës, mendja i kish vajtur te shenjat. Po, e dinte 
mirë përse fliste: gjatë gjithë asaj kohe të shkuar fushave 
të Andaluzisë, kish mësuar të lexonte në tokë dhe në qiell 
shenjat lidhur me rrugën që duhet të ndiqte. Kish mësuar 
se aksh zog tregonte praninë e një gjarpri aty afër dhe se 
aksh shkurre ishte shenjë se disa kilometra më tej kishte 
ujë. Këto gjëra ia kishin mësuar delet. 

“Kur Zoti i prin mirë delet, kështu do prijë edhe 
njeriun”, tha me vete dhe u ndie i qetë. Çaji iu duk tani 
më pak i hidhët. 

- Cili je ti? - e pyeti dikush, spanjisht. 

Ai ndjeu një ngushëllim të pacak. Po mendonte për 
shenja dhe dikush shfaqet. 

- Si shpjegohet që flet spanjisht? - pyeti. 

I sapoardhuri ishte një djalë i veshur sipas stilit 
perëndimor, por ngjyra e lëkurës të bënte të mendoje se ishte 
vendali. Ai kishte pothuajse të njëjtin shtat dhe moshë. 

- Këtu, pothuajse të gjithë flasin spanjisht. Ja ku është [ 

Spanja, dy orë që këtej. [ 

- Ulu dhe porosit diçka nga unë. Për mua merr verë. f 

y 

Çaji më kall krupën. 

- Këtu s’ka verë, - ia ktheu tjetri. - Nuk e lejon feja. 
Djaloshi tha atëherë se duhej të shkonte te piramidat. 

U mat të fliste për thesarin, por më në fund hoqi dorë. 
Arabi gati do qe t’i përlante diçka për ta shpurë deri atje. 

Iu kujtuan fjalët e plakut për premtimet. 

- Do të dëshiroja të më shpije atje, në ke mundësi. 
Mund të të paguaj si kallauz. 

- Ke ndonjë mendim si shkohet atje? 

Djaloshi vuri re se pronari i kafenesë ndodhej pranë 
dhe mbante vesh me vëmendje bisedën. Prania e tij e 
bezdiste disi. Por kishte takuar një kallauz dhe s’kish pse 
ta humbiste rastin. | 

- Duhet të përshkosh tërë shkretëtirën, - tha i 1 

sapoardhuri. - Dhe për këtë duhen para. Fillimisht dua § 
të di në ke aq të holla sa duhen. j 

Djaloshit pyetja iu duk tepër e çuditshme. Por i zinte j 
besë plakut dhe ky i kishte thënë se kur dëshiron vërtet 
diçka, e tërë Gjithësia punon për ty. 

Nxori paratë nga xhepi dhe ia tregoi. Pronari i kafenesë u 
afrua edhe më tepër dhe pa gjithashtu. Të dy burrat këmbyen 
atëherë disa fjalë në arabisht. Pronari dukej i zemëruar. 

- Ngrehu të ikim, - tha djaloshi. - Ai nuk do që të rrimë 
këtu. 

Djaloshi u ndje më i qetë. U ngrit për të paguar, por pronari 
e mbërtheu për krahu dhe nisi të fliste pa pushuar. Djaloshi 


ishte i fiiqishëm, por ndodhej në vend të huaj. Qe miku i ri që 
shtyu mënjanë pronarin dhe tërhoqi djalin jashtë. 

- Kërkonte paratë e tua. - tha ai. - Tangeri nuk është si 
pjesët e tjera të Afrikës. Këtu, jemi në një port dhe të 
gjitha portet janë limer hajdutësh. 

Tani mund t’i zinte besë mikut të ri që e kish ndihmuar 
në një situatë kritike. Nxori paratë nga xhepi dhe i 
numëroi. 

- Nesër mund të mbërrijmë te këmba e piramidave, - 
tha tjetri, duke marrë paratë. - Por më duhet të ble dy 
deve. 

Dhe ia mbathën së bashku rrugicave të ngushta të 
Tangerit. Në të gjitha cepat dhe skutat, kishte vitrina me 
mallra për shitje. Më në fund, mbërritën në mes të një 
sheshi të madh, ku gjendej pazari. Aty kishte mijëra njerëz 
që llafoseshin, shisnin, blinin. Perimet ndodheshin pranë 
thikave, qilimave, llullave të të gjitha llojeve. Djaloshi 
nuk ia ndante sytë mikut të ri. Nuk harronte se në duart e 
këtij të fundit ndodheshin të gjitha paratë e tij. Mendoi 
t’ia kërkonte, por kjo do të qe mungesë mirësjelljeje. Nuk 
i njihte zakonet e këtyre tokave të huaja, truallin e të cilave 
po shkelte tani me këmbë. 

“Mjafton ta mbikëqyr” mendoi. Ishte më i fuqishëm 
setjetri. 

Befas, në mes të atij mishmashi të madh, sytë i ranë 
mbi një shpatë të bukur që s’e kish parë ndonjëherë. Milli 
ishte prej argjendi, me dorezë të zbukuruar me gurë të 
çmuar. U zotua që kur të kthehej nga Egjipti ta blinte atë 
shpatë. 

- Pyete tregtarin sa kushton, - i tha shokut. Por vërejti 
se kënaqësia për të soditur armën nuk kish zgjatur as dy 
sekonda. Ndjeu zemrën t’i shtrëngohej në kraharor. Pati 
frikë të vështronte anash, duke e ditur mirë se çfarë e priste. 
Qëndroi me sytë e ngulur një çast mbi shpatën e bukur, 
pastaj, mori guxim dhe ktheu kokën. 

Përreth tij, tregu, njerëzit që shkonin e vinin, bërtisnin, 
blenin'sixhade; lajthitë, sallatat mbanë tabakave të 
bakërta, burrat që ecnin në rrugë të zënë për dore, gratë 
me perçe, erëmimi i gjellëve ekzotike... Por askund, 
asgjëkundi, silueta e shokut të tij. 

Djaloshi u përpoq edhe një herë t’i mbushte 
mendjen vetes se kishin humbur njëri-tjetrin rastësisht. 
Vendosi të qëndrojë te sheshi, me shpresë se tjetri do të 
kthehej. Pas një çasti, dikush u ngjit majë njërës prej 
atyre kullave të famshme dhe nisi të këndojë. Të gjithë 
sa ishin atje, ranë në gjunjë, përplasën ballin përdhe 
dhe nisën edhe ata të këndojnë. Pastaj si një turmë 
milingonash në punë, çmontuan barakat e tyre dhe u 
larguan. 

Edhe dielli u zhduk. Djaloshi e vështroi për një kohë 
të gjatë, deri sa ai u fsheh prapa shtëpive të bardha që 
rrethonin sheshin. U kujtua se, atë mëngjes kur lindi i 
njëjti diell, ai ndodhej në një kontinent tjetër dhe ishte 
bari, kishte gjashtëdhjetë kokë bagëti dhe kishte lënë 
takim me një vajzë të re. Në mëngjes e dinte ç’do të 
ndodhte ndërsa endej fushave. 


E megjithatë, tani që dielli po perëndonte, ai gjendej 
në një vend tjetër, të huaj mbi një tokë të huaj, ku flitej 
një gjuhë që as mund ta kuptonte. Nuk ishte më bari dhe 
nuk kish gjë me vete, as paratë e duhura për t’u kthyer 
prapa dhe për të nisur gjithçka nga fillimi. 

“E gjitha kjo nga lindja deri në perëndim të të njëjtit 
diell”, tha me vete. Dhe*i erdhi keq me veten, duke 
menduar se, shpesh, gjërat në jetë ndryshojnë sa hap e 
mbyll sytë, pa e kuptuar as vetë. 

I vinte turp të qante. Nuk kish qarë kurrë para deleve. Por 
| sheshi i pazarit ishte i zbrazët dhe ndodhej larg vendlindjes. 

I Qau. Qau sepse Zoti ishte i padrejtë dhe u jepte këtë 

§ shpërblim njerëzve që besonin te ëndrrat e tyre. 

! “Kur isha me delet, isha i lumtur dhe e ndaja lumturinë 
me gjithçka që më rrethonte. Njerëzit kur shihnin tek 
mbërrija, më prisnin krahëhapur. Tani jam i trishtuar dhe 
fatkeq. Ç’të bëj? Do të hidhërohem edhe më tepër dhe 
nuk do t’i zë besë askujt sepse dikush më tradhtoi. Do 
urrej të gjithë ata që kanë gjetur thesare të fshehura, sepse 
unë nuk e kam gjetur timin. Dhe vazhdimisht do 
përpiqem të ruaj atë pak gjë që kam, sepse jam tepër i 
vogël për të sunduar botën.” 

Hapi hejbenë për të parë ç’kish brenda: mbase kish 
mbetur ndonjë copë nga sanduiçi që kish ngrënë në anije. 
Por gjeti vetëm librin e trashë, sharkun dhe dy gurët që ia 
kish dhënë plaku. 

Kur pa ata gurë, ndjeu një ngushëllim të madh. Kish 
këmbyer gjashtë dele me dy gurë të çmuar të shkulur nga 
një parzmore e artë. Mund t’i shiste dhe mund të blinte 

kështu biletën e kthimit. “Tani e tutje do jem më i 
djallëzuar”, mendoi, duke nxjerrë të dy gurët nga hejbeja j 
për t’i fshehur thellë në xhep. Atje ishte një port dhe të 
vetmen gjë të vërtetë që ai tipi i kish thënë ishte kjo: porti 

është gjithnjë limer hajdutësh. 

Tani i kuptonte më së fundi përpjekjet e dëshpëruara 
të pronarit në kafene: ai përpiqej t’i thoshte që të mos 1 
zinte besë atij njeriu. “Jam si gjithë të tjerët: e shoh botën 
siç më pëlqen të jetë dhe jo siç është në të vërtetë.” 

Qëndroi duke këqyrur gurët. I përkëdheli butësisht, | 
ndjeu temperaturën, sipërfaqen e lëmuar. Ata ishin thesari 
i tij. Vetëm prekja e tyre i dha një lloj qetësimi. Ata i 
sollën ndër mend kujtimin e plakut. | 

“Kur dëshiron vërtet diçka,” i kish thënë ai, “e tërë | 
Gjithësia punon që ta përmbushësh dëshirën.” | 

Ai do të kish dashur të kuptonte, si kish mundësi që kjo të 
qe e vërtetë. Ndodhej atje, në një shesh pazari të zbrazët, pa një 
kacidhe nc xhep, pa delet për t’i ruajtur natën. Por gurët 
përbënin provën se kish takuar një mbret - n jë mbret që njihte 
Historinë Vetjake të tij, që ishte në dijeni se çfarë kishte bërë 
me çiften e të atit, për përvojën e parë seksuale të tij. 

“Gurët shërbejnë për profetizim. Ata quhen Urim dhe 

Tumim.” 

I vuri në vendin e tyre në hejbe dhe vendosi t’i përdorë. 
Plaku kishte thënë se duhej t’u bënte pyetje të qarta, sepse 
gurët mund të shërbejnë vetëm kur e di se ç kërkon. 

Djaloshi atëherë pyeti në e kishte ende uratën e plakut. 

Nxori njërin gur. Ishte “po-ja”. 

- Do ta gjej vallë thesarin? - pyeti ai. 


Futi dorën në hejbe dhe po matej të zinte njërin nga 
gurët kur të dy shkanë nga një vrimë. Nuk e kish vënë 
kurrë re që hejbeja qe grisur. U ul për të marrë Urimin 
dhe Tumimin dhe për t’i futur në hejbe. Por, duke i parë 
përtokë, i erdhi ndër mend një thënie tjetër: 

“Mëso të respektosh dhe të ndjekësh shenjat”, i kish 
thënë gjithashtu mbreti plak. 

Shenjë. Djaloshi nisi të qeshë me vete. Pastaj mblodhi 
gurët dhe i futi në hejbe. Nuk kishte ndër mend ta qepte. 
Gurët mund të binin nga ajo vrimç kur të dëshironin. Ai 
kish kuptuar se ka disa gjëra që nuk duhet t’i kërkosh - 
për të mos prishur fatin. 

“Kam dhënë fjalën që vendimet t’i marr vetë”, tha me 
vete. 

Por gurët kishin thënë se plaku ishte gjithnjë mbanë 
tij, dhe kjo përgjigje i dha zemër. Vështroi sërish tregun e 
zbrazët dhe nuk ndjeu më dëshpërimin që kish provuar 
më parë. Nuk ishte më një botë e huaj: ishte një botë e re. 

Fundja, për besë, pikërisht këtë kërkonte: të njihte 
botë të reja. Edhe sikur të mos shkonte kurrë deri te 
piramidat, tashmë kish shkuar më larg se cilido bari që 
njihte. 

“Ah! sikur ta dinin se në më pak se dy orë larg me 
anije ka kaq gjëra të ndryshme...” 

Bota e re shfaqej para syve të tij në formën e një tregu 
të shkretuar, por tashmë e kish parë në atë shesh të gëlonte 
jeta dhe nuk do ta harronte kurrë. Iu kujtua shpata; kishte 
paguar një djall e gjysmë për ta këqyrur një çast, ngaqë 
deri atëherë nuk kish parë kurrë shpatë të ngjashme. Befas 

pati ndjesinë se mund ta shihte botën si hajduti viktimën 
mjerane, apo si aventurieri që kërkon një thesar. 

“Jam një aventurier në kërkim të një thesari , mendoi, 
para se të humbiste, i sfilitur, në gjumë. 

* 

U zgjua duke ndjerë dikë që e shkundte nga supi. 
E kish zënë gjumi në mes të sheshit të pazarit, që 

tani do të gjallërohej sërish. 

Vështroi përreth, duke kërkuar delet, dhe e kuptoi se 
tani ishte në një botë tjetër. Në vend që të trishtohej, u ndie 
i lumtur. Nuk i duhej më të nisej në kërkim të ujit dhe 
kullotës dhe mund të hidhej në kërkim të një thesari. Nuk 
kishte asnjë kacidhe në xhep, por kishte besimin te jeta. Natën 
e shkuar kishte zgjedhur të bëhej aventurier i ngjashëm me 
personazhet e librave që kish zakon të lexonte. 

Nisi të çapitej me nge në shesh. Shitësit nisën të ngrinin 
barakat e tyre. Ai ndihmoi një burrë që shiste çmbëlsira 
të ngrinte barakën. Në fytyrën e atij njeriu kishte një 
buzëqeshje jo të zakonshme: ajo ishte plot shend e verë, e 
hapur ndaj jetës, gati për të përballuar një ditë të mbarë 
pune. Ishte një buzëqeshje që, njëfarësoj, i kujtonte 
plakun, atë mbret plak të mistershëm që kish njohur. “Ky 
shitës nuk gatuan ëmbëlsira, ngaqë dëshironte të 
udhëtonte apo të martohej me vajzën e ndonjë tregtari. 

Jo, ai gatuan ëmbëlsira sepse i pëlqen ky zanat”, mendoi 
djaloshi. Dhe vuri re se edhe ai ish i zoti të bënte si plaku: 
të dallonte në dikush ishte afer apo larg Legjendës Vetjake, 
vetëm duke e parë. “Qenka e thjeshtë, por nuk e kisha 
vënë re kurrë më parë.” 

Kur më në fund e ngritën barakën, shitësi e qerasi me 
ëmbëlsirën e parë të sapogatuar. Djaloshi e hëngri me 
shumë qejf, falënderoi dhe u nis për udhë. Kur u largua 
disi, u kujtua se baraka ish ngritur nga dy vetë, njëri fliste 
arabisht dhe tjetri spanjisht. 

E megjithatë, ishin marrë vesh për mrekulli. 

- Qenkërka një gjuhë matanë fjalëve, - tha me vete. - 
Këtë e kisha provuar me delet, por tani e njëjta gjë më 
ndodh me njerëzit. 

Pra, po mësonte plot gjëra të reja. Gjëra që i kish 
provuar më parë por që gjithsesi ishin të reja sepse i kish 
hasur rrugës pa i vënë re. Dhe kjo ngaqë ish mësuar me 
ato gjëra. “Në ia dalça të kuptoj këtë gjuhë që s’ka nevojë 
për fjalë, do arrij të kuptoj botën.” 

“E gjitha është një e tëirë e vetme”, kish thënë plaku. 

Vendosi të endej fare me nge në rrugicat e Tangerit: 
vetëm në këtë mënyrë do t’ia dilte mbanë të dallonte 
shenjat. Kjo kërkonte pa dyshim njëfarë durimi, por 
durimi është virtyti i parë që mëson bariu. 

Edhe një herë tjetër kuptoi se po vinte në zbatim në atë botë 
të çuditshme të njëjtat mësime që ia kishin mësuar delet. 

“E gjitha është një e tërë e vetme”, kish thënë plaku. 

* 

T regtari i qelqurinave pa ditën e re të agonte dhe 
pati të njëjtën ndjesi ankthi si çdo mëngjes. Që 
prej tridhjetë vjetësh ndodhej në të njëjtin vend një dyqan 
i ngritur në krye të një rruge të përpjetë, ku rrallëherë 
kalonte ndonjë klient. Tani ishte shumë vonë për të 
ndryshuar: gjatë gjithë jetës kish mësuar vetëm të shiste 
qelqurina. Dikur, dyqani i tij njihej nga shumë njerëz: 
tregtarë arabë, gjeologë francezë dhe anglezë, ushtarë 
gjermanë, që i kishin gjithnjë xhepat plot me para. Në 
atë kohë, të shisje qelqurina ishte aventurë e madhe dhe 
ai mendonte sa i kamur do bëhej dhe sa gra të bukura do 
kishte në pleqëri. 

Pastaj vitet ikën pak nga pak dhe qyteti ndërroi. Ceuta 
u begatua më tepër se Tangeri dhe tregtia mori një drejtim 
tjetër. Fqinjët u vendosën gjetiu dhe në të përpjetë mbetën 
vetëm disa dyqane të rralla. Askush nuk e ngjiste atë rrugë 
të përpjetë për disa dyqane fatkeqe. 

Por tregtari i qelqurinave nuk kishte zgjidhje tjetër. 
Kish kaluar tridhjetë vjet të jetës duke blerë e shitur 

qelqurina dhe tani ishte tepër vonë t i futej një drejtimi I 

tjetër. I 

Tërë mëngjesin qëndroi duke soditur ecejaket e pakta | 

në rrugicën e vogël. Këtë punë bënte prej vitesh dhe njihte | 

zakonet e secilit kalimtar. Kur duheshin pak minuta për 

vaktin e drekës, një djalosh i huaj qëndroi para vitrinës. 

Ishte i veshur si gjithë bota, por syri i sprovuar i tregtarit f 

të qelqurinave pikasën se ai nuk kishte asnjë kacidhe në 

xhep. Gjithsesi, vendosi të hynte sërish në dyqan dhe të 

priste disa çaste sa të largohej djaloshi. I 

M bi portë ishte vendosur një tabelë që tregonte 
se aty fliteshin shumë gjuhë. Djaloshi pa dikë 
të shfaqej pas banakut. 

- Nëse dëshironi, - tha djaloshi, - mund t’i pastroj këto 
poçe. Siç janë katandisur, askush s’ka për t’i blerë. 
Tegtari e vështroi pa hapur gojën. 

- Në këmbim, a s’më paguani diçka sa për të ngrënë? 
Burri qëndronte gojëkyçur. Djaloshi e kuptoi se i 
takonte atij të merrte vendim. Në hejbe kishte sharkun 
që nuk i duhej në shkretëtirë. E nxori dhe nisi të pastronte 
poçet. Për gjysmë ore pastroi gjithë qelqurinat që 
gjendeshin në vitrinë. Ndërkohë hynëdy klientë që blenë 
shumë qelqurina. 

Kur i pastroi të gjitha, i kërkoi pronarit t’i jepte diçka 
për të ngrënë. 

- Shkojmë të hamë, - tha tregtari i kristaleve. 

Vendosi një copë letër në derë dhe ata shkuan te një 
bar i vogël në majë të së përpjetës. Me të zënë vend në 
tryezën e vetme, tregtari i kristaleve tha duke buzëqeshur: 

- S’ishte nevoja t’i fshije qelqurinat. Ligji i Kuranit na | 

detyron t’i japim për të ngrënë kujdo që ka uri. { 

- Atëherë, përse më latë ta bëja atë punë? - pyeti 1 

djaloshi. I 

- Sepse qelqurinat ishin bërë pis. Dhe ne të dy kishim f 

# f * 

nevojë të pastronim kokat tona nga mendimet e këqia. 

Kur mbaruan së ngrëni, tregtari u kthye nga djaloshi: 

- Do kisha dëshirë që të punoje në dyqanin tim. Sot | 
hynë dy klientë gjatë kohës që ti fshije qelqurinat: kjo 

i 

ishte shenjë e mirë. I 

“Njerëzit flasin shumë për shenja,” mendoi djaloshi. “Por 
nuk e dinë tamam përse flasin. Ashtu si unë, që nuk e kisha 
vënë re se prej vitesh flisja me delet një gjuhëpa fjalë.” 

- Dëshiron të punosh për mua? - ngulte këmbë tregtari 

i kristaleve. | 

- Mund të punoj edhe këtë gjysmë dite që ka mbetur, - | 

ia ktheu djaloshi. - Deri në mëngjes do t’i pastroj të gjitha r 
qelqurinat e dyqanit. Në këmbim, më duhen të holla për | 
të mbërritur nesër në Egjipt. 1 

Plaku ia dha të qeshurës në çast. 

- Edhe.sikur të pastroje qelqurinat një vit të tërë, edhe 
sikur të fitoje një komision të mirë për shitjen e secilës 

. prej tyre, do të duhej të merrje hua për të shkuar deri në 
Egjipt. Tangerin nga piramidat e ndajnë mijëra kilometra 
shkretëtirë. 

Për një çast u bë një heshtje e tillë sa qyteti ngjau befas 
në gjumë. Nuk kishte më pazar, as biseda shitësish, as 
njerëz që ngjiteshin në minare dhe këndonin, as shpata të 
bukura me dorezë me gurë të çmuar. Kishin marrë fund 


shpresa dhe aventura, mbretërit e moshuar dhe Legjendat 
Vetjake. S’kish më thesar dhe piramida. Dukej sikur bota 
mbarë ish bërë memece sepse shpirti i djaloshit heshtte. 
Nuk kish as dhimbje, as vuajtje, as zhgënjim: vetëm një 
vështrim i zbrazur që përshkonte derën e vogël të barit 
dhe një dëshirë e madhe për të vdekur, për t’i dhënë fund 
të gjithave përgjithmonë, në çast. 

Tregtari e pa i trallisur. Sikur i tërë gëzimi që kish 
mundur të shihte atë mëngjes të qe zhdukur sakaq. 

- Mund të të jap para që të kthehesh në shtëpi, mor bir, 
- tha tregtari i qelqurinave. 

Djaloshi qëndroi i heshtur. Pastaj u ngrit, rregulloi 
veshjen dhe mori hejbenë. 

- Do punoj te ju, - tha ai. 

Dhe, pas një heshtjeje të zgjatur, shtoi për t’i dhënë 
fimd: 

- Më duhen të holla për të blerë disa dele. 

* 

N uk ishte mbushur as një muaj që djaloshi 
punonte te shitësi i qelqurinave, por ajo punë nuk 
e kënaqte vërtet. Tregtari nuk pushonte së hungërituri tërë 
ditën pas banakut duke e porositur vazhdimisht të tregohej 
i kujdesshëm me sendet, për të mos i thyer. 

Edhe pse tregtari ishte pa dyshim një plak zevzek, të 
paktën nuk ishte i padrejtë; dhe çiraku qëndronte atje 
sepse merrte një komision të majmë për çdo mall të shitur 
dhe kish mundur tashmë të vinte mënjanë ca kacidhe. 
Atë mëngjes i kish bërë hesapet: po të vazhdonte të punonte 
çdo ditë në të njëjtat kushte, do t’i duhej plot një vit për 
të blerë ca dele. 

- Do të më pëlqente të bëja një vitrinë për qelqurinat, 
- i tha pronarit. - Jashtë mund të vendosim një raft, i cili 
do të tërhiqte kalimtarët që nga këmba e së përpjetës, atje 
poshtë. 

- Kurrë nuk e kam bërë një gjë të tillë, - ia ktheu 
tregtari. - Njerëzit do ta cakitin në ecje e sipër dhe do 
thyejnë qelqurinat. 

- Kur endesha fushave me delet e mia, ato gjithnjë 
mund të ishin viktima të kafshimit të ndonjë gjarpri. Por 
ky rrezik bën pjesë në jetën e deleve dhe të barinjve. 

Tregtari shkoi t’i shërbente një klienti që dëshironte të 
blinte tri vazo kristali. Ai tani shiste më shumë se kurrë, 
sikur bota të qe kthyer prapa, në kohën kur rruga ishte 
një nga zbavitjet kryesore të Tangerit. 

- Ka përherë e më shumë kalimtarë, - i tha çirakut kur 
u largua klienti. - Me fitimin që nxjerr rroj më mirë, ndërsa 
ti do mund t’i gjesh delet e tua pas ca kohe. Përse xhanëm 
duhet të kërkosh më shumë nga jeta? 

- Sepse ne duhet të ndjekim shenjat. - ia ktheu djaloshi, 
pa u menduar. Por u pendua që foli ashtu sepse tregtari 
nuk kish pasur kurrë rast të takonte ndonjë mbret. 

“Ky është Parimi i Favorshëm,” kish thënë plaku. “Fati 
i fillestarit. Sepse jeta kërkon që të jetosh Legjendën 
Vetjake.” 

Gjithsesi, tregtari e kuptonte mirë se ku e kish fjalën 
çiraku. Vetëm prania e këtij të fundit në dyqan 
përbënte një shenjë dhe, në rrjedhën e ditëve, me të 
hollat që shtinte në xhep, as i shkonte ndër mend të 
bëhej pishman që e kish marrë në punë djaloshin 
spanjoll. Edhe pse ky fltonte më tepër se normalisht; 
ngaqë nuk kish besuar kurrë se shitjet do të shtoheshin 
edhe më, i kish ofruar një komision mjaft të lartë; 
dhe mendja i thoshte se, shumë shpejt, djaloshi do të 
kthehej te delet. 

- Përse dëshiroje të shihje piramidat? - pyeti, për të 
ndërruar bisedën nga vitrina. 


I 

| 

- Sepse kam dëgjuar të flitet shpesh për to, - ia ktheu 
djaloshi, duke mos dashur të fliste për ëndrrën e tij. 
Thesari ishte tashmë një ndjenjë e dhimbshme dhe ai 
përpiqej të mos mendonte më për të. 

- Këtu nuk njoh askënd që të dëshirojë të përshkojë 
shkretëtirën thjesht për të parë piramidat, - tha tregtari. - 
Ato s’janë veç një pirg me gurë. Një të tillë mund ta ngresh 
mirë e bukur vetë, në kopshin tënd. 

- Ju nuk keni thurur kurrë ëndrra udhëtimi, - tha 
djaloshi, duke shkuar për t’i shërbyer një klienti tjetër që 
sapo kish hyrë në dyqan. 


Të pasnesërmen, tregtari i foli sërish çirakut për 
vitrinën: 

- Nuk më pëlqejnë shumë ndryshimet, - tha ai. - Ne të 
dy s’jemi si Hasani që është tregtar i pasur. Po gaboi në 
një blerje atij s’i bëhet qejfi qeder. Por ne duhet të 
paguajmë haraçin e gabimeve tona. 

“Kjo është e vërtetë”, mendoi djaloshi. 

- Përse e dëshiron këtë vitrinë? - pyeti tregtari. 

- Dua të kthehem sa më parë te delet e mia. Kur fati 
është me ne, duhet përfituar dhe duhet bërë çmos për ta 
ndihur siç na ndih edhe ai. Ky quhet Parim i Favorshëm. 
Ose ndryshe “Fati i Fillestarit”. 

Plaku qëndroi një çast pa folur, pa§taj tha: 

- Profeti na ka dhënë Kuranin dhe na ka lënë pesë detyra 
që s’duhet t’i harrojmë sa të jemi gjallë. Më e rëndësishmja 
është kjo: ka vetëm një Zot dhe vetëm një. Detyrat e tjera 



janë: të falemi pesë herë në ditë, të agjërojmë muajin e 
Ramazanit dhe të bëjmë sevap për fukarenjtë. 

Heshti. Sytë iu mbushën me lot teksa fliste për Profetin. 
Edhe pse tregohej shpesh i paduruar, ishte një burrë plot 
afsh dhe përpiqej të jetonte në pajtim me ligjin mysliman. 

- Po detyra e pestë cila është? - pyeti djaloshi. 

- Para dy ditësh më the se nuk kam ëndërruar kurrë 
të bëj ndonjë udhëtim, - ia ktheu tregtari. - Detyra e 
pestë për çdo mysliman të mirë është të bëjë një 
udhëtim. hfe duhet, të paktën një herë në jetë, të 
shkojmë në qytetin e shenjtë të Mekës. Meka është ku 
e ku më larg se piramidat. Kur isha i ri, parapëlqeja t’i 
hidhja ato pak kacidhe që kisha në hapjen e kësaj 
tregtie. Shpresoja të bëhesha një ditë aq i pasur, sa të 
shkoja në Mekë. Në fakt, nisa të fitoj të holla, por nuk 
mund t’ia besoja kurrkujt përkujdesjen e qelqurinave, 
sepse ato janë sende të brishta. Ndërkohë, shikoja të 
kalonin para dyqanit tim shumë njerëz që ishin në 
rrugë për në Mekë. Kish pelegrinë të kamur, shpurë 
shërbëtorësh dhe devesh, por shumica isiiin shumë më 
të varfer se unë. 

Të tërë niseshin e ktheheshin të lumtur dhe vendosnin 
në derën e shtëpisë simbolin e pelegrinazhit të bërë. Njëri 
nga këta pelegrinë, një këpucar që e fitonte jetën duke 
mballosur shollët e njërit a tjetrit, më tha se kish ecur 
pothuajse një vit në shkretëtirë, por që ndihej më shumë 
i lodhur kur i ishte dashur të përshkonte disa blloqe 
ndërtesash në Tanger për të blerë lëkurë. 

- Po tani përse nuk shkon në Mekë? - pyeti djaloshi. 


, - Sepse tani është Meka që më mban gjallë. Më jep 
fuqinë për të duruar të gjitha këto ditë që ngjajnë me njëra- 
tjetrën, këto vazo të vendosura atje mbi rafte, drekën dhe 
darkën në atë restorant mjeran. Druhem ta përmbush 
ëndrrën time se pastaj mos nuk më mbetet asnjë arsye 
për të vazhduar jetën. 

Ti mendjen e ke te delet dhe piramidat. Nuk je si unë, 
sepse do t’i përmbushësh ëndrrat e tua. Unë, gjithçka që 
dua, është ëndrra e Mekës. Tashmë e kam përfytyruar 
mijëra herë kalimin e shkretëtirës, mbërritjen te sheshi 
ku gjendet Guri i Shenjtë, shtatë rrathët që duhet të bëj 
para se ta prek. Kam imagjinuar tashmë se kush do të 
jetë mbanë meje, përpara meje, fjalët dhe lutjet që do të 
këmbejmë dhe do të themi së bashku. Por kam frikë se 
ka për të qenë një zhgënjim i madh, andaj parapëlqej të 
kënaqem ende me ëndrrën time. 

Atë ditë, tregtari ia dha lejen djaloshit për të ndërtuar 
vitrinën. 

Jo të gjithë njerëzit i shohin ëndrrat e tyre njëlloj. 

* 

S hkuan edhe dy muaj. Vitrina tërhoqi shumë 
klientë në dyqanin e qelqurinave. Djaloshi 
përllogariti se duke punuar edhe gjashtë muaj do të 
mund të kthehej në Spanjë dhe të blinte gjashtëdhjetë, 
dhe bile me shumë se gjashtëdhjetë dhen të tjerë. Dhe 
kështu, në më pak se një vit, do ta kish dyfishuar 
bagëtinë dhe mund të merrej vesh me arabët sepse kish 
arritur ta mësonte atë gjuhë të çuditshme. Që prej atij 
mëngjesi të famshëm te sheshi i pazarit, nuk i kish 
përdorur më Urimin dhe Tumimin, sepse Egjipti ishte 
kthyer për të një ëndërr aq e largët, sa Meka për 
tregtarin e qelqurinave. Gjithsesi, tani ishte i kënaqur 
nga puna dhe nuk pushonte së menduari për ditën kur 
do të zbarkonte fitimtar në Tarifa. 

“Kujto se gjithnjë di se çfarë kërkon”, kish thënë mbreti 
plak. Djaloshi e dinte se çfarë kërkonte dhe punonte për 
atë qëllim. Ndoshta thesari i tij ishte mbërritja në atë tokë 
të huaj, takimi me një hajdut, dhe dyfishimi i kokëve të 
bagëtisë pa shpenzuar asnjë kacidhe. 

Ishte krenar për veten. Kish mësuar gjëra të rëndësi- 
shme si tregtia e qelqurinave, gjuhën pa fjalë dhe shenjat. 
Një pasdite, pa një burrë në krye të rrugicës, i cili qahej 
se nuk mund të gjente një vend të përshtatshëm për të 
pirë diçka pas ngjitjes së të përpjetës. Djaloshi e njihte 
tashmë gjuhën e shenjave dhe shkoi të gjente pronarin 
për t’i thënë: 

- Duhet t’u shërbejmë çaj njerëzve që ngjisin të 
përpjetën. 

- Tani ka mjaft vende këtu, ku mund të pish çaj, - ia 
ktheu pronari. 

- Ne mund ta shërbejmë çajin në gota kristali. Kështu, 
njerëzit do ta vlerësojnë çajin dhe do të dëshirojnë të blejnë 
qelqurinat. Sepse ajo që i tërheq më shumë njerëzit është 
bukuria. 

Tregtari këqyri për disa çaste çirakun, pa thënë asnjë 
fjalë. Por, atë darkë, pasi bëri lutjet dhe mbylli dyqanin, 
u ul në trotuar dhe e ftoi të hiqnin bashkë nargjilenë, atë 
llullë të çuditshme që tymosin arabët. 

- Ndaj ç’gjëje rend? - pyeti tregtari plak i qelqurinave. 

- Ta kam thënë: më duhet të blej delet e mia. Dhe për 
këtë nevojiten të holla. 

Plaku vuri thëngjij të tjerë në nargjile dhe hoqi të gjatë. 

- E njoh qelqin e cilësisë së mirë dhe të keqe, i njoh në 
imtësi të veçantat e kësaj tregtie. Jam mësuar me dyqanin, 
me përmasat e tij, me klientelën. Po nise të shesësh çaj në 
gota qelqi, tregtia do të marrë edhe më shumë rëndësi. 
Dhe unë do ndryshoj mënyrën e^jetesës. 

- Mos do të ishte vallë gjë e mirë? 

- Jam mësuar me mënyrën time të jetesës. Para ardhjes 
tënde, mendoja se e kisha humbur gjithë këtë kohë në të 
njëjtin vend, ndërsa të gjithë miqtë e mi, përkundrazi, 
ndryshonin, tregtitë e tyre merrnin të tatëpjetën ose 
shkonin mbroth. Kjo më zhyste në një trishtim të thellë. 

Tani, e di se nuk është vërtet'kështu. Në fakt, dyqani ka 
madhësinë që kam uruar gjithnjë. Nuk dua të ndryshoj, [ 
ngaqë nuk di si të ndryshoj. Tashmë jam mësuar krejtësisht 

me veten. 

Djaloshi nuk dinte ç’të thoshte. Atëherë plaku vazhdoi: 

- Ti për mua ke qenë bekim. Dhe ja, sot po kuptoj 
diçka: bekimi që nuk pranohet kthehet në mallkim. Nuk 
pres më gjë nga jeta. Dhe ti më detyron të më kapë syri 
pasuri dhe horizonte që nuk i kisha menduar kurrë. Pra, 

tani që i di, që njoh edhe mundësitë tepër të mëdha që \ 
kam, do të ndihem edhe më keq se më parë. Sepse e di se | 
mund të kem gjithçka, por nuk dua. [ 

“Shyqyr që nuk i kisha thënë gjë tregtarit të 
kokoshkave”, tha me vete djaloshi. 

Ata vazhduan edhe ca kohë të tymosin nargjilenë, 
ndërsa dielli kumbisej. Kuvenda ishte në arabisht dhe 
djaloshi ndihej i lumtur me veten ngaqë fliste arabisht. 

Dikur ai besonte se delet mund t’i mësonin atij gjithë 
botën.~Por delet ishin të pazonjat t’i mësonin arabishten. 

“Në botë duhet të ketë edhe gjëra të tjera që delet nuk 
dinë t’ua mësojnë të tjerëve.” mendoi, duke këqyrur 
tregtarin pa thënë asnjë fjalë. “Pra nuk qenkan ato që më 
mësojnë: japa unë që mësoj.” - 

- Mektub, - tha më në fiffid tregtari. 


- Ç’do të thotë kjo? 

- Duhet të ishe lindur arab për ta kuptuar. Por 
përkthimi duhet të jetë diçka e ngjashme me “është e 
shkruar”. 

Dhe, duke shuar thëngjijtë e nargjilesë, i tha djaloshit 
se mund të fillonte t’u shërbente klientëve çaj në gota 
qelqi. 

Herë-herë është e pamundur ta mbash brenda vetes 
rrjedhën e jetës. 

* 


N jerëzit ngjisnin të përpjetën dhe ndiheshin të 
lodhur kur mbërrinin në krye. Atëherë, pikërisht 
aty, ndodhej dyqani i qelqurinave të bukura ku kish çaj 
mente tepër freskues. Ata hynin për të pirë çaj të shërbyer 
në gota të mrekullueshme prej kristali. 

- Gruas sime nuk i ka shkuar kurrë në mendje kjo gjë, 
- thoshte një burrë, dhe blinte disa qelqurina, sepse kish 
të grishur për darkë dhe ata do të befasoheshin nga bukuria 
e atyre kupave. Një klient tjetër pohoi se çaji, për 
mendimin e tij, ishte gjithnjë më i mirë kur shërbehej në 
enë kristali, sepse kundërmimi ruhej më mirë. Një i tretë 
shtoi se në Orient ishte traditë që me çajin të përdorej 
kristali, për shkak të aftësive magjike të tij. 

Në pak kohë, lajmi mori dhenë dhe shumë njerëz nisën 
të ngjiteshin deri në qafe për të parë dyqanin që kish 
përuruar këtë risi në një tregti aq të moçme. U hapën dyqane 
të tjerë, ku shërbehej gjithashtu çaj në gota kristali, por ata 
nuk ishin vendosur në krye të ndonjë rruge të përpjetë, 
çka bënte që ata të ishin gjithnjë bosh. 


Shumë shpejt, tregtari u detyrua të pajtonte dy çirakë 
të tjerë. Shpejt iu desh të importonte së bashku me 
qelqurinat sasi të mëdha çaji që konsumohej ditë pas dite 
nga burra e gra të etur për gjëra të reja. 

Kështu shkuan gjashtë muaj. 




jaloshi u zgjjia para ngritjes së diellit. 
Njëmbëdhjetë muaj dhe nëntë ditë kishin 
rrjedhur që kur kish shkelur në tokën e kontinentit 
afrikan. 

Veshi kostumin arab, prej lini të bardhë, që kish blerë 
posaçërisht për atë ditë. Ngjeshi në kokë çallmën e 
mbërthyer me një rreth prej lëkure deveje. Së fundi, 
mbathi sandalet e reja dhe zbriti pa zhurmë. 

Qyteti ende flinte. Bëri një sanduiç me sezam dhe piu 
n jë çaj të nxehtë në një gotë kristali. Pastaj, u ul në prag të 
dyqanit dhe nisi të tërheqë nargjilenë i vetëm. 

Tymosi në heshtje, pa menduar për asgjë, pa dëgjuar 
zhurmën e vazhdueshme të erës që frynte duke sjellë 
erëmimin e shketëtirës. Pasaj, kur mbaroi, fiiti dorën në 
një nga xhepat dhe qëndroi disa çaste duke kundruar çfarë 
kish nxjerrë prej andej. 

Atje kish një shumë të mirë të hollash. Aq sa të blinte 
njëzet dhen, biletën e kthimit dhe një leje import-eksporti 
mes vendit të tij dhe atij ku gjendej ndërkohë. 


Priti me padurim që edhe plaku të zgjohej dhe të hapte 
dyqanin. Të dy bashkë shkuan për të pirë çajin. 

- Sot do largohem, - tha djaloshi. -1 kam paratë për të 
blerë delet. Dhe ju keni mjaft të holla për të shkuar në 
Mekë. 

Plaku nuk tha asnjë fjalë. 

- Kërkoj bekimin tuaj, - këmbënguli ai. - Ju më keni 
ndihmuar. 

Plaku vazhdoi të përgatiste çajin në heshtje. Më në fund, 
disa çaste më pas, u kthye nga djaloshi. 

- Jam krenar për ty, - tha. - Ti i dhe shpirt dyqanit tim 
të qelqurinave. Por nuk do shkoj në Mekë, këtë ti e di 
mirë. Ashtu siç di që s’ke për t’i blerë delet. 

- Kush jua tha këtë? - pyeti djaloshi i shushatur. 

- Mektub, - tha vetëm tregtari plak i qelqurinave. 

Dhe e bekoi. 

* 

“T'X jaloshi shkoi në dhomë dhe mblodhi tërë rraqet 

! J e tij. U mbushën mirë e bukur tri torba. Pikë- 
risht, në çastin e largimit, vërejti se, në një cep të dhomës, 
ndodhej ende torba e vjetër e bariut. Ajo ishte në gjendje 
të mjerë dhe ai pothuajse ia kish harruar ekzistencën. 
Brenda gjendej gjithnjë libri i tij si dhe guna. Kur nxori 
këtë të fundit, me mendimin për t’ia bërë dhuratë të parit 
djalë që do takonte në rrugë, të dy gurët u rrokullisën 
përtokë. Urimi dhe Tumimi. 

Atëherë iu kujtua mbreti plak dhe u habit që vuri re se 
nuk kish menduar për atë takim që prej shumë kohësh. 
Gjatë gjithë vitit, kish punuar pa pushim, vetëm e vetëm 
për të fituar aq para për të mos u kthyer në Spanjë kokulur. 

“Mos hiq kurrë dorë nga ëndrrat, i kish thënë mbreti 
plak. Kujdes shenjat.” 

Mblodhi përtokë Urimin dhe Tumimin dhe pati sërish 
ndjesinë e çuditshme sikur mbreti ndodhej aty afer. Kish 
punuar shumë gjatë gjithë atij viti dhe shenjat tregonin 
se kish ardhur çasti për t’u larguar. 

Do të bëhem pikërisht ai që isha më parë”, mendoi. 
“Dhe delet nuk më kanë mësuar të flas arabisht.” 

E megjithatë, delet i kishin mësuar një gjë shumë të 
rëndësishme: që në botë kish një gjuhë që kuptohej nga 
të gjithë dhe që ai vetë e kish përdorur gjatë tërë asaj 
kohe për të shpurë përpara dyqanin. Ishte gjuha e 
entuziazmit, e gjërave që bën me dashuri, me pasion, 
për të arritur rezultatin e dëshiruar ose në të cilin beson. 
Tangeri tani nuk ishte më për të një qytet i huaj dhe pati 
ndjesinë se ashtu siç kish pushtuar atë vend mund të 
pushtonte botën. 

“Kur dëshiron vërtet diçka, e tërë gjithësia punon që 
dëshira të përmbushet”, kish thënë mbreti plak. 

Por mbreti plak nuk kish folur për hajdutë, për 
shkretëtira të paanë, për njerëz që i dinë ëndrrat e tyre, 
por nuk dëshirojnë t’i përmbushin. Mbreti plak nuk 
kish thënë se piramidat qenkëshin vetëm pirg gurësh 
dhe që kushdo mund të stiste një pirg të tillë në 
kopshtin e tij. Dhe kish harruar të thoshte se, kur ke 
mjaft të holla për të blerë një kope më të madhe se e 
mëparshmja, duhet ta blesh atë kope. Mblodhi torbën 
bashkë me të tjerat. Zbriti shkallët. Plaku po i shërbente 
një çifti të huajsh, ndërsa klientë të tjerë në dyqan pinin 
çaj në gota kristali. Për atë orë të mëngjesit, ishte një 
fillim i mbarë i ditës. Nga vendi ku ndodhej, vërejti 
për herë të parë se çepeja e tregtarit të kristaleve i 
kujtonte tamam atë të mbretit plak. Iu kujtua 
buzëqeshja që kish tregtari i sheqerkave, ditën e parë 
që u zgjua në Tanger, kur nuk kish as ku të shkonte 

dhe as çfarë të hante. Ajo buzëqeshje i sillte ndër mend 
kujtimin e mbretit plak. 

“Sikur të kish kaluar këndej dhe të kish lënë një 
gjurmë”, mendoi ai. Sikur secili nga ata njerëz të kish 
pasur rastin ta njihte mbretin në ndonjë çast të jetës. E 
kish thënë me të vërtetë se ai i shfaqej atij që jetonte 
Legjendën Vetjake. 

U nis pa përshëndetur tregtarin e qelqurinave. Nuk 
donte të qante nga frika se mos e shihnin. Por do t’i vinte 
keq për atë periudhë dhe për të gjitha gjërat e mira që 
kish mësuar. Ai kish edhe më tepër besim te vetja dhe 
ndiente dëshirën për të pushtuar botën. 

“Por do shkoj te fushat që tashmë i njoh, të shpie delet 
e mia.” Dhe nuk ishte më aq i kënaqur nga vendimi i tij. 
Kish punuar një vit të tërë për të përmbushur një ëndërr 
dhe ajo ëndërr, nga çasti në çast, humbiste pak nga pak 
rëndësinë e saj. Mbase ngaqë nuk ishte ëndrra e tij, në 
fund të fundit. 

Kush e di, po ta shohim hollë-hollë, mos. ia vlen më 
mirë të jesh si tregtari i qelqurinave? Të mos shkosh 
kurrë në Mekë dhe të rrosh me dëshirën për të shkuar 
atje.” Por ai mbante në duar Urimin dhe Tumimin dhe 
ata dy gurë i përçonin fuqinë dhe dëshirën e mbretit 
plak. Për shkak të një rastësie - apo të një shenje, mendoi 
- mbërriti në kafenenë ku kish hyrë ditën e parë. Hajduti 
i tij nuk ndodhej aty, ndërsa pronari i pruri një gjotë 
Çaj. 

“Bari mund të bëhem kur të dua,” tha me vete. “Kam 
mësuar të kujdesem për delet dhe kurrë nuk do mund të 

harroj si janë ato. Por ndoshta nuk do të kem rast tjetër 
për të shkuar deri te piramidat e Egjiptit. Plaku kish në 
gjoks një prazmore prej ari dhe e njihte historinë time. 
Ishte një mbret i vërtetë, një mbret i urtë.” 

Me anije ndodhej rreth dy orë larg fushave të 
Andaluzisë, por mes tij dhe piramidave ndodhi një 
shkretëtirë. E kuptoi se rrethana mund të kuptohej 
edhe në këtë mënyrë: në të vërtetë, ndodhej tani dy 
orë më pak larg thesarit të tij. Edhe pse, për të 
përshkuar këtë largësi prej dy orësh, do t’i duhej një 
vit i tërë. 

“E di mirë përse dëshiroj të kthehem te delet; ato nuk 
kërkojnë shumë punë, dhe mund t’i duash. Nuk e di nëse 
mund ta duash shkretëtirën, po është ajo që fsheh thesarin 
tim. Po nuk arrita ta gjej, gjithsesi në shtëpi mund të 
kthehem kur të dua. Megjithatë, jeta më ka dhënë 
menjëherë paratë e mjaftueshme dhe kam gjithnjë kohën 
e duhur. Atëherë, përse jo?” 

Ndjeu në atë çast një ngazëllim tepër të madh. Mund 
të bëhej sërish shitës kristalesh kur të donte. Ndoshta bota 
fshihte shumë thesare të tjera, por ai kish parë një ëndërr 
disa herë dhe kish takuar një mbret. Kjo nuk i ndodhte 
gjithkujt. 

Ishte tepër i kënaqur kur doli nga kafeneja. Sapo 
kish kujtuar se njëri nga furnitorët i sillte tregtarit 
qelqurina me karvanet që përshkonin shkretëtirën. 
Mbajti Urimin dhe Tumimin në duar. Për shkak të 
atyre dy gurëve, ja tek po kthehej në rrugën e thesarit 
të tij. 

“Gjithnfë jam mbanë atyre që jetojnë Legjendën 
Vetjake”, kish thënë mbreti plak. 

Nuk kish çfarë të humbiste po të shkonte te depoja për 
të marrë vesh nëse piramidat ndodheshin vërtet aq larg. 

* 


A nglezi ishte ulur brenda një ndërtese që 
kutërbonte era kafshë, djersë, pluhur. Ajo s’binte 
fare erë magazinë, ishte tamam një vath për bagëtinë. 

“Tërë jetën për të përfunduar në një vend si ky”, tha 
me vete, duke shfletuar, pa mendje, një revistë kimie. 
“Dhjetë vjet studime për të mbërritur në një vath 
bagëtish!” 

Por rruga duhej vazhduar. Duheshin besuar shenjat. 
Gjithë jetën, të gjitha studimet ishin përqëndruar në 
zbulimin e gjuhës së vetme që flet universi. Në fillim, 
ishte interesuar për esperanton, pastaj për fetë, për të 
përfunduar tek alkimia. Dinte të fliste esperanton, merrte 
vesh mirë nga fetë e ndryshme, por nuk ishte ende alkimist. 
Ia kish dalë mbanë, pa dyshim, të zbërthente gjëra të 
rëndësishme. Por kërkimet e tij kishin mbërritur në atë 
pikë ku nuk mund të shkonte më larg. Kish guxuar, pa 
sukses, të hynte në marrëdhënie me një alkimist çfarëdo. 
Por alkimistët ishin njerëz të çuditshçm që mendonin veç 
për veten dhe kundërsh,tonin pothuajse gjithnjë të jepnin 


86 


87 




ndihmë. Mos vallë kishin zbuluar të fshehtën e Veprës së 
Madhe - me fjalë të tjera Gurin Filozofik - dhe ndoshta 
për këtë arsye mbylleshin në heshtjen e tyre? 

Tashmë kish shpenzuar një pjesë të pasurisë që i kish 
lënë i ati, duke kërkuar, vërtet Gurin Filozofik. Kish 
frekuentuar bibliotekat më të mira të botës, kish blerë 
veprat më të rëndësishme dhe më të rralla të alkimisë. 
Në njërin prej tyre, kish zbuluar se, shumë vite më parë, 
një alkimist i njohur arab kish vizituar Evropën. Flitej 
se dyqind e ca vjet të shkuara, ai kish zbuluar Gurin 
Filozofik dhe Eliksirin e jetëgjatësisë. Kjo histori e kish 
prekur shumë anglezin. Por e gjitha kjo do të kish 
mbetur thjesht legjendë, mes shumë të tjerash, nëse njëri 
nga miqtë, kur ish kthyer nga një ekspeditë arkeologjike, 
të mos i kish folur për një arab të pajisur me dhunti të 
jashtëzakonshme. 

“Ai jcton në oazin e Fajumit”, i kish thënë. “Dhe 
njerëzit rrëfejnë se është dyqind vjeç dhe i aftë për të kthyer 
në ar çdo metal.” 

Anglezi i ngazëllyer, provoi atëherë një ngacmim të 
pacak. Anulloi ndërkaq të gjitha angazhimet e 
mëparshme, mblodhi librat më të rëndësishëm, dhe tani 
ndodhej aty, në atë magazinë që ngjante me një vathë 
bagëtish, ndërkohë që jashtë një karvan po gatitej për të 
përshkuar Saharanë. 

Phe ai karvan duhet të kalonte nga Fajumi. 

“Duhet me çdo kusht ta takoj këtë alkimist të 
mallkuar”, mendoi anglezi. 

Dhe kundërmimi i kafshëve u bë pakmë i durueshëm. 


Një djalosh arab, i ngarkuar edhe ai me pako, hyri në 
ndërtesën ku ndodhej anglezi dhe e përshëndeti. 

- Ku shkoni? - pyeti djaloshi arab. 

- Në shkretëtirë, - ia ktheu anglezi dhe vazhdoi leximin. 
Nuk kish qejf atë çast, të bashkëbisedonte. Kish nevojë të 
risillte në kujtesë gjithçka kish mësuar për dhjetë vjet, 
sepse alkimisti me siguri që do ta vinte para ndonjë prove. 

Edhe djaloshi arab nxori një libër dhe nisi të lexojë 
mbanë tij. Libri ishte shkruar në spanjisht. “Fat”, mendoi 
anglezi. Ai fliste spanjisht më mirë se arabisln dhe nëse 
djaloshi shkonte deri në Fajum, do të kish dikë me të 
cilin do të bisedonte kur mos të ishte i zënë me gjëra të 
rëndësishme. 

* 


88 


89 




G jithsesi është e çuditshme”, mendoi djaloshi, 
ndërsa po përpicjej edhe një herë të lexonte skenën 
e varrimit me të cilën niste rrëfimi. “Po bëhen dy vjet që 
kam nisur leximin e këtij libri dhe nuk arrij dot të shkoj 
më tutje se këto faqe.” Edhe pa praninë e një mbreti që 
mund ta ndërpriste, ai nuk arrinte të përqëndrohej. Ishte 
në mëdyshje për vendimin që duhej të merrte. Por tani 
kuptonte një gjë të rëndësishme: që vendimet paraqesnin 
vetëm fillimin e diçkaje. Kur dikush merrte një vendim, 
aizhytej, në fakt, në një rrjedhë të vrullshme që, në çastin 
kur kish marrë vendimin, e shpinte drejt një vendarritjeje 
të paparë ndonjëherë, as në ëndërr. 

“Kur zgjodha të nisesha në kërkim të thesarit tim, nuk 
më kish shkuar mendja kurrë se do punoja në një dyqan 
qelqurinash”, mendoi ai, për të përforcuar arsyetimin e 
tij. “Po kështu, ky karvan mund të përkojë më së miri me 
një vendim të marrë nga unë, por rruga e tij do të mbetet 
gjithnjë mister.” 

Përballë tij, ishte një evropian që gjithashtu po lexonte 
një libër. Antipatik: ai e kish vështruar në mënyrë 
frërbuzëse kur kish hyrë. Ata mund të ishin bërë miq të 
mirë, por evropiani ia kish prerë shkurt menjëherë. 

Djaloshi mbylli librin. Nuk dëshironte të bënte ndonjë 
gjë që mund të dukej e ngjashme me atë që bënte 
evropiani. Nxori nga xhepi Urimin dhe Tumimin dhe nisi 
të lozë me të dy gurët. 

I huaji lëshoi një klithmë: 

- Një Urim dhe një Tumim! 

Me nxit, djaloshi fiiti gurët në xhep. 

- Nuk i shes, - tha ai. 

- Nuk kanë ndonjë vlerë të madhe, - tha anglezi. janë 
kristale shkëmbinjsh, asgjë më tepër. Në tokë ka miliona 
kristale shkëmbinjsh, por, për atë që merr vesh, këta janë 
Urim dhe Tumim. Nuk e dija se gjendeshin edhe në këtë 
krahinë të botës. 

- M’i ka bërë peshqesh një mbret, - tha djaloshi. 

I huaji heshti. Pastaj futi dorën në xhep dhe nxori prej 
andej, duke u dridhur, dy gurë të ngjashëm. 

- Folët për një mbret, - tha ai. 

- Por ju nuk besoni që një mbret t’i flasë një bariu, - 
tha djaloshi, i dëshiruar këtë herë për t’i dhënë fund 
bisedës. 

- Përkundrazi. Barinjtë kanë qenë të parët që i kanë 
bërë nderime një mbreti që të tjerët nuk pranonin ta 
njihnin. Kështu që nuk ka asgjë të jashtëzakonshme që 
mbretërit t’u flasin barinjve. 

Dhe shtoi, nga frika se mos djali nuk e kuptoi mirë: 

- Kjo është në Bibël. I njëjti libër që më mësoi të bëj 
këtë Urim dhe këtë Tumim. Këta gurë ishin i vetmi mjet 
profetizimi i lejuar nga Zoti. Priftërinjtë i mbanin në një 
prazmore prej ari. 

Djaloshi ndërkaq u ndje i lumtur që ndodhej në atë vend. 

- Mbase kjo është shenjë, - tha anglezi, sikur të 
mendonte me zë të-lartë. 

- Kush ju përmendi shenjat? 

Interesi i djaloshit shtohej nga çasti në çast. 

- Në jetë gjithçka është shenjë, - tha anglezi, që këtë 
herë, mbylli revistën që ishte'duke lexuar. - Gjithësia është 
bërë në një gjuhë që mund ta dëgjojnë të gjithë, por që 
është harruar. Unë, pos të tjerave po kërkoj Gjuhën 
Universale. Prandaj jam këtu. Sepse dua të takoj një burrë 
që e njeh këtë Gjuhë Universale. Një alkimist. 

Biseda u ndërpre nga përgjegjësi i magazinës. 

- Ju të dy jeni me fat, - tha arabi bullafiq. - Një karvan 
po niset për udhë sot pasdite për në Fajum. 

- Por unë shkoj në Egjipt, - tha djaloshi. 

- Fajumi në Egjipt është, - tha bullafiqi babaxhan. - Ti 
më dukesh si arab! 

Djaloshi tha se ishte spanjoll. Anglezi u kënaq nga kjo 
gjë: edhe pse i veshur si arab, të paktën ishte evropian. 

- Ai u jep shenjave emrin “fat”, - tha anglezi, sapo tjetri 
doli jashtë. - Po të kisha mundësi, do të shkruaja një 
enciklopedi shumë të madhe mbi fjalët “fat” dhe “rastësi”. 
Me këto fjalë shkruhet Gjuha Universale. 

Pastaj ata vazhduan të kuvendojnë dhe ai i tha djaloshit 
se nuk ishte rastësi që e kish gjetur me Urimin dhe 

Tumimin në dorë. E pyeti në shkonte edhe ai për të gjetur 
alkimistin. 

- Po shkoj të kërkoj një thesar, - u përgjigj djaloshi dhe 
sakaq u bë pishman. 

Por anglezi nuk u duk se i dha rëndësi asaj që sapo 
dëgjoi. 

- Në njëfarë mënyre, edhe unë, - ia bëri. 

- Dhe as nuk e kam idenë se çdo të thotë Alkimi, - 
shtoi djaloshi, në çastin kur pronari i magazinës bëri zë 
nga jashtë. 

* 

U në jam prijësi i karvanit, - tha një burrë me 
mjekër të gjatë dhe me sy të zinj. Kam të drejtën 
e jetës dhe të vdekjes mbi të gjithë ata që prij. Sepse 
shkretëtira është një grua tekanjoze që shpeshherë i çmend 
burrat. 

Aty ndodheshin rreth dyqind veta dhe dy herë sa kaq 
kafshë. Deve, kuaj, mushka dhe zogj. Kish gra, femijë 
dhe çdo burrë mbante në brez një shpatë ose në sup një 
pushkë të gjatë. Anglezi kish shumë baule plot me libra. 
Një zallamahi e madhe mbretëronte në shesh dhe prijësit 
iu desh ta përsëriste fjalimin disa herë për ta marrë vesh 
të gjithë. 

- Këtu ka lloj-lloj njerëzish dhe zota të ndryshme në 
zemrën e këtyre n jerëzve. Por zoti im i vetëm është Allahu 
dhe betohem për Allah se do bëj të pamundurën, do bëj 
çmos për ta mundur edhe një herë shkretëtirën. Vetëm se 
dua gjithashtu që secili prej jush të betohet për Zotin që 
beson, nga thellësia e zemrës, se do të më bindet në çdo 
rrethanë. Në shkretëtirë, mosbindje do të thotë vdekje. 

Një fëshfërimë e shurdhër përshkoi turmën. Secili 
betohej me zë të ulët duke marrë Zotin për dëshmitar. 
Djaloshi u betua për Jezu-Krishtin. Anglezi qëndroi i 
heshtur. Mërmërima vazhdoi diçka më shumë se një betim 
i thjeshtë. Njerëzit kërkonin gjithashtu mbrojtjen e Qiellit. 

U dëgjua një kumbim i gjatë trumpete dhe secili hipi 
në shalë. Djaloshi dhe anglezi kishin blerë deve dhe e 
patën disi të vështirë për të hipur. Djali ia qau pak hallin 
devesë së anglezit të ngarkuar me baule të rënda me libra. 

- Nuk ka rastësira, - tha anglezi, duke u përpjekur të 
vazhdonte bisedën e magazinës. - Një mik më shtyu të vij 
deri këtu, sepse njihte një arab që... 

Por karvani u nis për udhë dhe ishte e pamundur të 
dëgjohej se çfarë thoshte. Gjithsesi, djaloshi e dinte 
saktësisht përse bëhej fjalë: për atë zinxhirin misterioz që 
bashkon një gjë me një tjetër, që e kish drejtuar për të 
qenë bari, për të parë shumë herë të njëjtën ëndërr, për 
t’u gjendur në një qytet afër Afrikës, për të takuar një 
mbret në shesh, për t’u grabitur që të njihej me një tregtar 
qelqurinash, dhe... 

“Sa më tepër i afrohesh ëndrrës, aq më tepër Legjenda 
Vetjake bëhet arsyeja e vërtetë për të' jetuar”, mendoi ai. 

Karvani mori drejtimin për nga perëndimi. Ecnin tërë 
mëngjesin, ndalonin kur dielli të zhuriste dhe niseshin 
përsëri për rrugë në të ngrysur. Djaloshi nuk para 
kuvendonte shumë me anglezin që shumicën e kohës e 
kalonte i zhytur në leximin e librave. 

Kështu që nisi të këqyrte në heshtje marshimin e 
kafshëve dhe të njerëzve në shkretëtirë. Tani gjithçka ishte 
ndryshe nga dita e nisjes. Atë ditë ishte zallamahi e madhe, 
dëgjoheshin klithma, të qara fëmijësh, hingëllima kafshësh 
dhe, në mes të asaj rrëmuje, urdhrat e paduruara të 
udhërrëfyesve dhe të tregtarëve. 

Por, në shkretëtirë, nuk kish gjë tjetër veç erës së 
përjetshme, heshtjes, trokut të kafshëve. As udhërrëfyesit 
nuk bisedonin më me njëri-tjetrin. 

-1 kam përshkuar shumë herë këto hapësira rëre, - tha 
një mbrëmje një devexhi. - Por shkretëtira është aq e paanë, 
me horizonte aq të largëta, sa ndihesh shumë i vogël dhe 
hesht. 

Djaloshi e kuptoi se çfarë donte të thoshte devexhiu, 
edhe pse deri atëherë nuk kish udhëtuar në shkretëtirë. 
Por, sa herë që kundronte detin ose zjarrin, mund të rrinte 
me orë të tëra pa folur, i zhytur në zemrën e pafundësisë 
të fuqisë së elementëve të natyrës. 

“Kam mësuar nga delet dhe qelqurinat”, mendoi. 
“Ndoshta mund të mësoj edhe nga shkretëtira. Më duket. 
më e moshuar dhe më e mençur.” 

Era nuk pushonte kurrë. Iu kujtua dita kur kish ndjerë 
të njëjtën erë, në Tarifa, ndërsa rrinte ndenjur mbi muret 
rrethuese. Kish mundësi që era ndërkohë të përkëdhelte 
leshin e deleve të tij që endeshin fushave të Andaluzisë 
në kërkim të kullotës dhe ujit. 

“Ato nuk janë më delet e mia”, tha me vete, pa ndier 
pikë malli. “Ato duhet të jenë mësuar me një bari të ri 
dhe pa dyshim që do të më kenë harruar. Mirë kanë bërë. 

Kush e ka zakon të bredhë, si delet, e di se gjithnjë vjen 
çasti për t’ia mbathur”. 

Iu kujtua pastaj vajza e tregtarit dhe pati bindjen se 
tashmë ajo do të qe martuar. Ndoshta me ndonjë tregtar 
kokoshkash, apo me ndonjë bari që edhe ai dinte shkrim 
e këndim dhe mund t’i tregonte rrëfenja të padëgjuara. 
Fundja ai nuk ishte i vetmi. Por parandjenja kish bërë 
të nxirrte krye një lloj turbullimi. Mos vallë ishte duke 
mësuar edhe ai atë Gjuhën e famshme Universale që 
njeh të shkuarën, të tashmen e gjithë njerëzisë? 
“Parandjenja”, thoshte shpesh e ëma. Ai nisi të kuptojë 
se parandjenjat ishin kredhje të shpejta të shpirtit në 
atë rrjedhë universale të jetës, në gjirin e së cilës historia 
e njerëzisë mplekset e bëhet një: në mënyrë që ne të 
mund të mësojmë gjithçka, sepse gjithçka është e 
shkruar. 

“Maktub”, tha ai, dhe iu kujtua Tregtari i qelqurinave. 

Shkretëtira ishte herë me rërë, herë me gurë. Kur 
karvani ndeshte ndonjë pirg gurësh, i kalonte anash; kur 
haste ndonjc masiv shkëmbor, i duhej të bënte një hark 
rruge të gjatë. Kur rëra ishte tepër e imët për thundrat e 
deveve, kërkonin një rrugë me rërë më të ngjeshur. 
Shpesh, trualli ishte i mbuluar me kripë, në vendin-kur 
dikur kish qenë ndonjë liqen. Kafshët përparonin me 
mund dhe devexhitë zbrisnin dhe mbartnin vetë mbi 
shpinë ngarkesat, kapërcenin kështu rrugën e vështirë dhe 
ngarkonin sërish kafshët. Kur ndonjë udhërrëfyes sëmurej 

ose vdiste, devexhitë e tjerë hidhnin short për ta 
zëvendësuar me një tjetër. 

Dhe kjo ndodhte për një arsye të vetme: pak rëndësi 
kish në karvani bënte shumë dredha, sepse ai synonte 
gjithnjë objektivin e vetëm. Pas kapërcimit të të gjitha 
pengesave, karvani gjente sërish yllin që vazhdonte të 
tregonte në ç’anë gjendej oazi. Dhe kur njerëzit shikonin 
para tyre atë yll që shndriste në agim, e dinin se ai u 
dëftonte vendin ku kish gra, ujë, palma dhe hurma. Vetëm 
anglezi nuk vinte re gjë nga këto: më të shumtën e kohës 
rrinte zhytur në leximin e librave. 

Edhe djaloshi kish një libër që ishte përpjekur ta 
lexonte ditët e para të udhëtimit. Por kureshtja e tij 
tërhiqej më shumë pas karvanit dhe erës. Sapo mësoi të 
njihte mirë devenë dhe të miqësohej me të, i vuri 
shkelmin librit. Nuk ia vlente barra qiranë. Gjithsesi, 
për shkak të bestytnisë, sa herë që hapte atë libër, i ishte 
krijuar bindja se do të takonte ndonjë njeri të 
rëndësishëm. 

Kështu, na zuri miqësi me një devexhi që vazhdimisht 
qëndronte mbanë tij. Në ndalesën e darkës, kur 
mblidheshin rreth zjarrit, ai i rrëfente bëmat e tij prej bariu. 

Në njërën nga këto biseda, edhe devexhiu nisi të 
rrëfente për jetën e tij. 

- Banoja në një lokalitet pranë el-Kajrumit (Kajros), - 
tha ai. - Kisha kopshtin tim, femijët e mi; bëja një jetë që 
s’duhej të ndryshonte deri sa të mbyllja sytë. Një moti, 
kur të korrat qenë më të mbara se zakonisht, u nisëm të 
tërë për në Mekë dhe kështu përmbusha të vetmen detyrë 


që nuk e kisha bërë deri më atë kohë. Tash edhe sikur të 
vdisja, do ta bëja me qejf. 

Një ditë, toka nisi të dridhej dhe Nili u fry dhe doli 
nga shtrati. Ajo që mendoja se do t’u ndodhte vetëm të 
tjerëve më ndodhi edhe mua. Gjitonët u frikësuan se mos 
humbisnin ullinjtë për shkak të përmbytjes. Gruas i hyri 
frika se mos ujërat rrëmbenin femijët. Kurse unë, u 
tmerrova nga mendimi se e gjithë katandia ime do 
rrënohej. 

Por nuk kish shpëtim. Nga toka nuk nxirrej më gjë, 
ndaj u shtrëngova të gjej diçka tjetër për të jetuar. Dhe ja 
ku jam sot devexhi. Por atëherë munda të dëgjoj fjalën e 
Allahut: askush nuk duhet të ketë frikë nga e panjohura, 
sepse njeriu është i zoti të arrijë atë që dëshiron dhe që i 
nevojitet. 

N e druhemi se mos humbasim atë që kemi, qoftë j etën, 
qoftë pronat. Por kjo frikë zhduket kur kuptojmë se 
historia jonë dhe historia e botës janë shkruar nga e njëjta 
Dorë. 

* 

S hpeshherë karvanet takoheshin me njëri-tjetrin 
gjatë ndalesës së darkës. Njëri prej tyre kish gjithnjë 
atë që tjetrit i mungonte, sikur gjithçka të qe shkruar vërtet 
nga një Dorë e vetme. Devexhinjtë shkëmbenin njoftime 
mbi shtrëngatat e rërës dhe mblidheshin rreth zjarreve për 
të rrëfyer ngjarje nga shkretëtira. 

Herë-herë, mbërrinin gjithashtu njerëz të mistershëm 
me fytyrë të mbuluar: ishin beduinë që mbikëqyrnin 
rrugën e karvaneve. Jepnin të dhëna për kusarët dhe fiset 
e panënshtruara. Ata vinin pa u ndjerë, niseshin pa u 
dëgjuar, të pështjellë me qelebiet e tyre të errëta dhe me 
çallma që linin zbuluar vetëm sytë. 

Një natë, devexhiu iu qas zjarrit ku kishin zënë vend 
djaloshi dhe anglezi. 

- Ka zëra se ka plasur lufta mes klaneve, - tha devexhiu. 
Të tre burrat ndenjën pa folur. Djaloshi spanjoll vërejti 
se mbretëronte një lloj frike e hapërdarë, ndërsa askush 
nuk fliste. Edhe këtë radhë, ai dalloi gjuhën e pafolur, 
Gjuhën Universale. 

Pas pak, anglezi pyeti në kish ndonjë rrezik. 

- Kur futesh në shkretëtirë nuk kthehesh dot mbrapsht, 

- ia ktheu devexhiu. - Dhe kur nuk kthehesh dot 
mbrapsht, duhet ta vrasësh mendjen për të gjetur mënyrën 
më të mirë për të shkuar përpara. Për të tjerat, përfshirë 
edhe rrezikun, mendon Allahu. 

Dhe e mbylli duke shqiptuar fjalën e mistershme: 
“Maktub!” 

- Duhet t’u kushtoni më tepër vëmendje karvaneve, - i 
tha djaloshi anglezit, pas largimit të devexhiut. Ata bëjnë 
shumë kthesa, por gjithnjë drejtohen në të njëjtën pikë. 

- Ndërsa ju duhet të lexoni më shumë për botën, - ia 
ktheu anglezi. - Librat janë njëlloj si karvanet. 

Vargani i pafund i njerëzve dhe kafshëve që nga ai çast 
nisi të lëvizë më shpejt. Heshtja mbretëronte jo vetëm 
gjatë ditës, por, pak nga pak, u vendos edhe në darkë, kur 
njerëzit mblidheshin pcr të kuvenduar rreth zjarrcvc. Një 
ditë, prijësi i karvanit dha urdhër të mos ndizeshin më 
zjarre për të mos tërhequr vëmendjen gjatë natës. 

Udhëtarët, atëherë zunë të flinin të tërë së bashku, në 
qendër të rrethit të krijuar nga kafshët, për t’u mbrojtur 
nga të ftohtit e natës. Prijësi i karvanit vendosi gjithashtu 
roje të armatosura rreth kampit. 

Në njërën prej këtyre netëve, anglezi, ngaqë nuk e zinte 
dot gjumi, i bëri zë djaloshit dhe të dy së bashku shëtitën 
në dunat përreth. Hëna ishte e plotë. Djaloshi i rrëfeu 
anglezit tërë historinë e tij. 

Ky i fundit tregoi kureshtje të veçantë për episodin e 
dyqanit të qelqurinave që kish nisur të shkonte mbroth 
nga dita në ditë që kur djaloshi kish filluar aty punë. 

- Ky është pikërisht parimi që vë në lëvizje gjërat, - tha 
ai. - Ajo që në alkimi quhet Shpirti i Botës. Kur dëshiron 
diçka me gjithë zemër, je më pranë Shpirtit të Botës. Kjo 
është gjithmonë forcë pozitive. 

Ai tha gjithashtu se kjo nuk ishte vetëm dhunti e 
njerëzve: gjithçka që ekzistonte në faqen e dheut, min- 
eral, bimë, kafshë apo thjesht mendim, kish shpirt. 

- Gjithçka që ndodhet nën a mbi tokë nuk rresht së 
ndryshuari, sepse toka është një qenie e gjallë me shpirt. 
Ne jemi një pjesë e këtij Shpirti dhe rrallëherë e dimë që 
ai punon gjithnjë në të mirën tonë. Por ju duhet të kuptoni 
se, në dyqanin e qelqurinave, vetë vazot ndihmonin për 
suksesin tuaj. 

Djaloshi qëndroi i heshtur për disa ça&te, duke soditur 
hënën dhe rërën e bardhë. 

- Kam mundur të vëzhgoj karvanin që mbudhet në 
shkretëtirë, - tha së fundi ai. - Karvani dhe shkretëtira flasin 
të njëjtën gjuhë, prandaj shkretëtira pranon që të 
përshkohet nga karvani. Ajo s’rresht së provuari çdo hap të 
ti j, për të verifikuar nëse ai është në sintoni me të dhe po qe 
kështu, karvani do të mbërrijë deri në oaz. Pavarësisht nga 
guximi që mund të kish, gjithkush nga ne që nuk do ta 
kuptonte këtë gjuhë, do të vdiste që ditën e parë. 

Ata vazhduan së bashku të kundronin dritën e hënës. 

- Këtu qëndron edhe magjia e shenjave, - vazhdoi 
djaloshi. - Kam parë se si udhërrëfyesit tanë lexojnë shenjat 


e shkretëtirës dhe si shpirti i karvanit kuvendon me 
shpirtin e shkretëtirës. 

Pas pak, radhën për të folur e kish anglezi: 

- Vërtet, duhet t’i kushtoj më tepër vëmendje karvanit, 
- tha ai më në fund. 

- Ndërsa unë duhet të lexoj librat tuaj, - ia ktheu 
djaloshi. 

* 

D he qenë libra tepër të çuditshëm. Bënin fjalë për 
zhivën, kripën, dragonjtë dhe mbretërit, por ai 
nuk kuptonte asgjë. Gjithsesi, në çdo libër dukej sikur 
përsëritej e njëjta ide: që të gjitha sendet ishin shfaqje e 
së njëjtës gjë të vetme. 

Në një libër zbuloi se teksti më i rëndësishëm i 
alkimisë përmblidhej në pak reshta të shkruara mbi një 
smerald të thjeshtë. 

- Është Tryeza e Smeraldë, - i tha anglezi, tepër krenar 
që kish mundur t’i mësonte diçka shokut. 

- Po atëherë, përse duhen tërë këto libra? 

- Për të kuptuar ato pak reshta, - ia ktheu anglezi, pa 
qenë as vetë plotësisht i bindur nga kjo përgjigje. 

Libri që e tërhoqi më tepër djaioshin bënte fjalë për 
historinë e alkimistëve të famshëm. Ata ishin njerëz që ia 
kishin kushtuar tërë jetën pastrimit të metaleve nëpër 
laboratore. Ata besonin se po ta vlonin një metal për vite 

me radhë, ky do të çlirohej nga vetitë specifike dhe në 
vend të tij do të mbetej vetëm Shpirti i Botës. Kjo Gjë e 
Veçantë do t’u shërbente alkimistëve për të kuptuar 
gjithçka që ekzistonte mbi tokë, sepse ajo ishte gjuha me 
të cilën sendet flasin me njëra-tjetrën. Ky zbulim që quhej 
Vepra e Madhe përbëhej^nga një pjesë e lëngshme dhe një 
pjesë e ngurtë. 

- Vallë, a nuk mjafton të vëzhgosh njerëzit dhe shenjat 
për ta zbuluar këtë gjuhë? - pyeti djaloshi. 

- Ti gjithnjë ke maninë t’i thjcshtosh gjërat, - ia ktheu 
anglezi me nervozizëm. - Alkimia është punë serioze. 
Lipset të ndiqet çdo fazë e procesit ashtu siç na kanë 
mësuar mjeshtrat. 

Djaloshi zbuloi se pjesa e lëngshme e Veprës së Madhe 
ishte quajtur Eliksiri i Jetëgjatësisë që, jo vetëm shëroujte 
të gjitha sëmundjet, por nuk e linte alkimistin të mplakej. 
Ndërsa, pjesa e ngurtë quhej Guri Filozofik. 

- Nuk është e lehtë të zbulohet Guri Filozofik, - tha 
anglezi. - Alkimistët kalonin vite të tëra mbyllur në 
laboratorët e tyre, duke vëzhguar atë zjarr që pastronte 
metalet. Dhe e vështronin zjarrin aq gjatë sa, në ndërgjegjen 
e tyre të thellë, braktisnin pak nga pak kotësitë e botës. 
Pastaj, një ditë të bukur, vinin re se pastrimi i metalëve, në 
fund të fundit, i kish pastruar edhe ata. 

Djaloshit i shkoi ndërkohë mendja te shitësi i 
qelqurinave. Ky i kish thënë se kish bërë mirë që kish fshirë 
vazot e kristalta sepse kjo gjë i kish çliruar të dy nga 
mendimet e mbrapshta. Po i mbushej mendja për herë e 
më tepër se alkimia mund të mësohej në jetën e përditshme. 

- Veç kësaj, - shtoi anglezi, Guri Filozofik zotëron një 
veti tejet të jashtëzakonshme. Mjafton një cifël për të 
shndërruar sasi të mëdha metali të papastër në ar. 

Që nga ai çast, interesi i djaloshit për alkiminë u shtua. 
Ai mendonte se, me pak durim, mund të shndërronte 
gjithçka në ar. Lexoi biografinë e disa figurave që ia kishin 
dalë mbanë: Helvetius, Elia, Fulcanelli dhe Geber. Ishin 
ngjarje të paharruara: të gjithë i kishin shkuar deri në 
fund Legjendës Vetjake. Ata udhëtonin, takonin dijetarë, 
bënin mrekullira para syve të atyre që s’besonin, zotëronin 
Gurin Filozofik dhe Eliksirin e Jetëgjatësisë. 

Por, kur dëshironte të mësonte vetë se si ta përsoste 
Veprën e Madhe, e humbiste plotësish toruan. Atje kish 
vetëm vizatime, udhëzime të koduara, tekste të 
pakuptueshme. 

- Përse përdorin një gjuhë kaq të vështirë për t’u 
kuptuar? - pyeti ai një mbrëmje anglezin. 

Mandej, me atë rast, vuri re se anglezi ishte ca i mërzitur 
sikur t’i mungonin librat. 

- Që t’i kuptojnë vetëm ata që janë aq të përgjegjshëm 
për t’i kuptuar, - ia ktheu bashkëbiseduesi. - Pa mendo 
sikur të gjithë të arrinin ta shndërronin plumbin në ar. 
Brenda pak kohe, arit do t’i binte vlera. Vetëm shpirtrat 
këmbëngulës, kërkuesit ngulmues, mund t’ia dalin 
mbanë që të realizojnë Veprën e Madhe. Ja përse ndodhem 
në mes të shkretëtirës. Pikërisht për të takuar një alkimist 
të vërtetë që të më ndihë të deshifroj kodet. 

- Në ç’kohë janë shkruar këto libra? - pyeti djaloshi. 

- Shumë shekuj më parë. 


- Asokohe shtypshkronja nuk ekzistonte ende. Kështu 
që nuk ka qenë e mundur që alkimia të njihej nga të gjithë 
njerëzit. Atëherë, si shpjegohet kjo gjuhë kaq e çuditshme 
dhe gjithë këto vizatime? 

Megjithë këmbënguljen e djaloshit, anglezi nuk iu 
përgjigj pyetjes. Tha se kish ditë që vëzhgonte me 
vëmendje karvanin, por nuk kish zbuluar asgjë të re. Kish 
pikasur vetëm një gjë: që flitej përherë e më shumë për 
luftën. 

* 

N jë ditë të bukur, djaloshi ia ktheu librat anglezit. 
- A s’më thua, mësuat shumë gjëra? - pyeti ky i 
fundit, me një kureshtje të paduruar. Kish nevojë të 
llafosej me dikë për të harruar frikën e luftës. 

- Mësova se bota ka një Shpirt dhe kush do arrijë ta 
kuptojë atë shpirt, do kuptojë gjuhën e gjërave. Mësova 
se shumë alkimistë kanë jetuar Legjendën Vetjake dhe 
kanë arritur të zbulojnë Shpirtin e botës, Gurin 
Filozofik, Eliksirin ë Jetëgjatësisë. Por, mbi të gjitha, 
mësova se gjërat janë aq të thjeshta, sa mund të shkruhen 
mbi një smerald. 

Anglezi mbeti i zhgënjyer. Vitet e studimit, simbolet 
magjike, fjalët e vështira për t’u kuptuar, pajisjet 
laboratorike, asgjë nga këto nuk i kish bërë përshtypje 
djaloshit. 

“Duhet të jetë shumë i trashë për t’i kuptuar këto gjëra”, 
mendoi. 

Mori librat dhe i futi në boçet e varura në shalën e 
devesë. 

- Merruni me karvanin tuaj, - tha. - As unë s’mësova 
ndonjë gjë të madhe nga ai. 

Djaloshi nisi të sodisë pafundësinë e heshtur të 
shkretëtirës dhe rërën që ngrinin kafshët me thundra. 
“Secili mëson sipas mënyrës së vet, përsëriste me vete 
thellë në shpirt. Ai ka mënyrën e tij, unë kam timen. Por 
si njëri ashtu edhe tjetri, të dy jemi në kërkim të Legjendës 
Vetjake, prandaj e respektoj.” 




T ani, karvani vazhdonte udhën ditën dhe natën. 
Shpesh shfaqeshin lajmëtarët fytyrëmbuluar dhe 
devexhiu, që ishte bërë mik me djaloshin, shpjegoi se lufta 
e fiseve kish plasur. Do të ishin me fat po të mbërrinin në 
oaz. 

Kafshët ishin të sfilitura dhe njerëzit përherë e më tepër 
të heshtur. Heshtja ishte më e tmerrshme gjatë natës kur 
muallitja e deveve (që më parë ishte një muallitje deveje) 
tashmë u kallte datën të gjithëvë: kjo mund të ishte shenjë 
e ndonjë sulmi. 

Gjithsesi, devexhiu nuk dukej tepër i shqetësuar nga 
kanosja e luftës. 

- Jam gjallë, - i tha djaloshit, duke ngrënë një grusht 
hurma, në natën pa hënë dhe pa zjarre. - Dhe kur ha, s’bëj 
gjë tjetër veçse ha. Kur duhet të eci, eci, dhe kaq. Dhe 
nëse një ditë do të duhet të luftoj, ç’rëndësi ka në ç’ditë 
vdes kur të gjitha njëlloj janë. Sepse nuk jetoj as në të 
shkuarën, as në të ardhmen. Kam vetëm të tashmen dhe 
kjo më intereson. Nëse do kesh mundësi të qëndrosh 

gjithnjë në të tashmen, do jesh njeri i lumtur. Do kuptosh 
se në shkretëtirë ka jetë, se qielli ka yje, dhe se luftëtarët 
përleshen ngaqë kështu është ndërtuar jeta njerëzore. 
Atëherë, jeta do jetë një festë, një festival i madh, sepse 
ajo është gjithmonë çasti që ne jemi duke jetuar dhe vetëm 
kaq. 

Dy netë më pas, teksa po e zinte gjumi, djaloshi 
vështroi yllin që tregonte drejtimin për ku shkonin. Iu 
duk sikur horizonti ishte pak më i ulët, sepse mbi 
shkretëtirë kish qindra yje. 

- Është oazi, - i tha devexhiu. 

- Po përse nuk shkojmë menjëherë atje? 

- Sepse kemi nevojë për gjumë. 

* 

K ur hapi sytë, dielli kish nisur të shfaqej në 
horizont. Përpara tij, atje ku kishin shndritur 
yjet e vegjël gjatë natës, shtrihej pafund një varg hurmash 
që mbushte gjithë hapësirën e shkretëtirës. 

- Mbërritëm! - klithi anglezi që edhe ai sapo ishte zgjuar. 
Djaloshi, gjithsesi, qëndroi gojëkyçur. Kish mësuar 
heshtjen e shkretëtirës dhe kënaqej duke parë palmat 
përballë tij. Kish ende rrugë të gjatë për të përshkuar që 
të mbërrinte te piramidat dhe ai mëngjes, një ditë, do të 
ishte për të vetëm një kujtim. Por tani ishte çasti i tashëm, 
festa për të cilën kish folur devexhiu dhe ai përpiqej ta 
jetonte atë çast me mësimet e së shkuarës dhe ëndrrat e së 
ardhmes. Një ditë, kjo pamje prej mijëra palmash do të 
mbetej vetëm një kujtim. Por, atë çast, ajo ishte për të 
hije, ujë dhe strehim përballë luftës. Ashtu siç mund të 
shndërrohej muallitja e devesë në sinjal rreziku, edhe 
vargu i hurmave mund të përfaqësonte një mrekulli. 
“Bota flet më shumë se një gjuhë”, mendoi ai. 

* 

K ur rrjedha e kohës shpejtohet, edhe karvanët 
nxitojnë, mendoi alkimisti, duke parë të 
mbërrijnë në oaz qindra njerëz dhe kafshë. Banorët 
derdheshin me britma për të pritur të sapoardhurit. 
Pluhuri që ngrihej mbulonte diellin e shkretëtirës ndërsa 
fëmijët hidheshin përpjetë nga eksitimi tek shihnin të 
huajt. Alkimisti vuri re se kryepleqtë e fiseve po 
mblidheshin për të takuar prijësin e karvanit dhe po bënin 
me të në fshehtësi një bisedë të gjatë. 

Por alkimistit as që i duhej kjo punë. Tashmë kish 
parë shumë njerëz që vinin e iknin, ndërsa oazi dhe 
shkretëtira qëndronin të pandryshuara. Kish parë 
mbretër dhe lypësa të shkelnin këto hapësira prej rëre 
që ndryshonin pamje për shkak të erës, por që kishin 
mbetur gjithnjë po ato që kish njohur në fëmijëri. 
Gjithsesi, ai nuk arrinte të ndrydhte në thellësi të zemrës 
atë pak gëzim që ndjente çdo udhëtar kur, pas tokës së 
verdhë dhe qiellit të rimët, shfaqej para syve jeshilllëku 
i palmavq. 

“Mbase Zoti e ka krijuar shkretëtirën që njeriut t’i 
qeshë buza kur sheh palmat”, mendoi. 

Pastaj vendosi të përqëndrohej pas çështjeve më 
praktike. E dinte se me atë karvan mbërrinte njeriu, të 
cilit duhej t’i rrëfente një pjesë të të fshehtave të tij. Këtë 
ia kishin dëftuar shenjat. Atë njeri nuk e njihte ende, por 
sytë e tij të stërvitur do ta dallonin në çastin kur do ta 
shihte. Shpresonte se ai do ishte po aq i zoti, sa nxënësi që 
kish pasur më parë. 

“Nuk e di përse këto gjëra duhet patjetër të përcillen 
gojë më gojë”, mendoi. Kjo nuk ndodhte pikërisht sepse 
bëhej fjalë për të fshehta të vërteta: Zoti nuk i mbante gjë 
të fshehtë çdo krijesë. 

Aty kish vetëm një shpjegim: këto gjëra duhet të 
përcilleshin në atë mënyrë sepse ishin pa dyshim të bëra 
nga Jeta e Kulluar, dhe ajo jetë është tepër e vështjrë për 
t’u kapur në formën e pikturave ose me anë të fjaljëve. 

Sepse njerëzit dorëzohen para magjisë së tabloVe dhe 
të fjalëve dhe për ta mbyllur, harrojnë Gjuhën e Bbtës. 

* 

T ë sapoardhurit i shpunë menjëherë te 
kryepleqtë e fiseve të Fajumit. Djaloshi nuk 
po u zinte dot besë syve: në vend të një pusi të rrethuar 
me palma (sipas përshkrimeve që kish lexuar dikur në 
një libër historie), dallonte një oaz që ishte shumë më i 
madh se mjaft fshatra të Spanjës. Ai përbëhej hga treqind 
hauze, pesëdhjetë mijë hurma dhe një numër i madh 
çadrash shumëngjyrëshe të shpërndara në mes të palmave. 

- Ngjan me “Një mijë e një netët”, - tha anglezi që mezi 
priste të takonte alkimistin. 

Ndërkaq, ata u rrethuan nga femijët që vështronin me 
kureshtje kafshët, devetë, njerëzit që po mbërrinin. Njerëzit 
dëshironin të dinin në kishin parë shenjat e ndonjë 
përleshjeje, ndërsa gratë haheshin për punë stofirash dhe gurë 
të rmnar që kishin sjellë tregtarët. Heshtja e shkretëtirës tani 
shëmbëllente me një ëndërr të largët; të gjithëve s’u pushonte 
goja, qeshnin, këlthisnin, sikur të kishin lënë prapa një botë 
me shpirtra të dëlirë për t’u gjendur sërish mes njerëzish. 
Njerëzit ishin të lumtur dhe të kënaqur. 

Megjithë hallet e një dite më parë, devexhiu i shpjegoi 
djaloshit se oazet, në shkretëtirë mbaheshin gjithmonë si 
toka asnjanëse, sepse pjesa më e madhe e banorëve të 
atjeshëm ishin gra dhe femijë. Dhe kish oaze si në njërën 
anë, ashtu edhe në tjetrën; në mënyrë që luftëtarët të 
ndesheshin në mes të rërës së shkretëtirës dhe t’i linin 
oazet në paqe, si vendstrehim. 

Prijësi i karvanit nuk e pati të vështirë t’i mblidhte të 
gjithë dhe nisi t’u japë udhëzimet. Do qëndronin aty aq 
kohë sa të vazhdonte lufta mes fiseve. Si vizitorë, njerëzit 
e karvanit do të strehoheshin në çadrat e banorëve të oazit 
që do t’u linin vendet më të mira. Ky ishte ligji i mikpritjes 
tradicionale. Pastaj u kërkoi të gjithëve, përfshirë edhe 
rojet e tij, t’u dorëzonin armët burrave të caktuar nga 
kryetarët e fiseve. 

- Këto janë rregullat e luftës, - shpjegoi ai. - Përndryshe 
oazet nuk mund të shërbejnë si strehë për luftëtarët. 

Për çudinë e madhe të djaloshit, anglezi nxori nga xhepi 
i xhaketës një revolver të kromuar që ia dorëzoi burrit të 
ngarkuar për të mbledhur armët. 

- Ç’të duhet koburja? - pyeti djaloshi. 

- Që lë di si t’u besoj njerëzve, - ia ktheu anglezi. Ndihej 
i lumtur që kërkimit të tij i kish ardhur fundi. 

Ndërsa djaloshi ëndërronte thesarin e tij. Sa më tepër 
i afrohej ëndrrës, aq më tepër gjërat koklaviteshin. Ajo 
që mbreti plak kish quajtur “fati i fillestarit” nuk 
shfaqej më. E dinte se për atë që kërkonte Legjendën 
Vetjake, tani ishte prova e këmbënguljes dhe guximit. 
Prandaj ai nuk duhet të ngutej, të tregohej i paduruar. 

Përndryshe kish rrezik që të mos shihte shenjat që Zoti 
ia kish vendosur gjatë udhës. 

“Zoti i ka vendosur gjatë udhës”, mendoi edhe vetë i 
habitur. Deri më tani, i kish gjykuar shenjat si pjesë të 
botës. Diçka si të hash, të flesh, të nisesh në kërkim të 
dashurisë apo të një pune. Por ai nuk kish menduar kurrë 
se kjo mund të ishte një gjuhë e përdorur nga Zoti për t’i 
treguar se çfarë duhet të bënte. 

“Mos e humb durimin,” i përsëriti vetes. “Bukur e tha 
devexhiu, ha kur vjen ora për të ngrënë dhe ec kur vjen 
ora për të ecur.” 

Ditën e parë, nga sfilitja, të gjithë fjetën, përfshirë këtu 
edhe anglezin. D jaloshi ndodhej larg, në një çadër bashkë 
me pesë djem të tjerë pothuajse vërsnikë. Ata ishin banorë 
të shkretëtirës dhe dëshironin të dëgjonin historira nga 
qytetet e mëdha. Djaloshi u foli për jetën e tij si bari, dhe 
kur po matej të niste rrëfimin e përvojës në dyqanin e 
qelqurinave, hyri anglezi. 

- Kam gjithë mëngjesin që. po ju kërkoj, - tha ai, duke 
e tërhequr jashtë shokun. - Duhet të më ndihmoni të gjej 
ku banon alkimisti. 

Fillimisht u përpoqën ta gjenin vetë. Një alkimist duhet 
të jetonte pa dyshim ndryshe nga banorët e tjerë të oazit, 
dhe kish të ngjarë që, në çadrën e tij, të kish një furrë që 
digjej pa pushim. Më në fund, pasi u endën për shumë 
kohë, i thirrën mendjes se oazi ishte më i madh nga ç’kishin 
pandehur dhe se atje kish qindra e qindra çadra. 

- Pothuajse një ditë e shkuar dëm! - tha anglezi duke 
u ulur bashkë me shokun pranë njërit prej hauzeve të 
oazit. 

- Më mirë do të qe të pyesnim, - tha djaloshi. 

Anglezi nuk donte të binte në sy në Fajum dhe u 

tregua mëdyshës. Më në fund, dha miratimin dhe i 
kërkoi djaloshit që fliste mirë arabisht, të merrej me atë 
punë. Ky i fundit iu qas një gruaje që sapo kish mbërritur 
në hauz për të mbushur me ujë një kacek prej lëkure 
dashi. 

- Mirëmbrëma zonjë! Do të dëshiroja të dija ku banon 
alkimisti që jeton në këtë oaz, - pyeti ai. 

Gruaja iu përgjigj se nuk kish dëgjuar kurrë të flitej 
për këtë gjë, dhe sakaq u largua. Gjithsesi, ajo pati kohë 
ta paralajmëronte djaloshin që të mos u fliste grave të 
veshura me të zeza, sepse ishin gra të martuara. Ai duhet 
të respektonte Zakonin. 

Anglezi mbeti jashtëzakonisht i zhgënjyer. Pra, kish 
bërë gjithë atë rrugë për hiçgjë! Edhe shoku i tij u trishtua 
shumë. Anglezi gjithashtu ndiqte Legjendën Vetjake të 
tij. Dhe, kur dikush ndodhet në këtë gjasë, Gjithësia e 
tërë rreket t’ia plotësojë dëshirën: kështu kish thënë mbreti 
plak që nuk mund të gabonte. 

- Deri më këtu, nuk kisha dëgjuar kurrë të flitej për alkimistë, 
- tha djaloshi. - Pëmdryshe do t*ju kisha ndihmuar. 

Sytë e alkimistit vezulluan. 

- Sigurisht! - klithi ai. - Ka të ngjarë që këtu askush të 
mos e dijë se ç’do të thotë alkimist. Pyet më mirë për 
njeriun që shëron të gjitha sëmundjet e fshatit! 

118 


Shumë gra të veshura me të zeza erdhën për të mbushur 
ujë në hauz, por djaloshi nuk guxoi t’i pyesë, megjithë 
këmbënguljen e anglezit. Më në fund, u afrua një burrë. 

- A njihni njeri këtu në fshat që kuron sëmundjet? - e 
pyeti djaloshi. 

- Të gjitha sëmundjet vetëm Allahu i shëron, - u 
përgjigj burri, haptazi i llahtarisur nga të huajt. - Mos 
kërkoni gjë magjistarë, ju të dy? 

Dhe, pasi këndoi disa vargje nga Kurani, u largua. 

Erdhi një burrë tjetër. Ishte më i moshuar dhe mbante 
vetëm një kovë të vogël. Djali i bëri të njëjtën pyetje. 

- Përse dëshironi të njihni një njeri të tillë? - pyeti arabi 
në vend që të përgjigjej. 

- Sepse miku im këtu ka udhëtuar muaj të tërë për ta 
takuar. 

- Në pastë në oaz një njeri të tillë, ky duhet të jetë shumë 
i fuqishëm, - tha plaku pasi u mendua një hop. - Edhe 
kryetarët e fiseve nuk do të mund ta takonin sipas qejfit 
në rast nevoje. Vendimin duhet ta merrte ai. Më mirë 
prisni që të mbarojë lufta dhe largohuni bashkë me 
karvanin. Mos kërkoni të hyni në jetën e oazit, - përfundoi 
ai dhe u largua. 

Por anglezi u ngazëllye. Ata ishin në rrugë të drejtë. 

Ndërkaq, u shfaq një vajzë e re jo me veshje të zeza. 
Mbante mbi sup një shtambë dhe kryet i kish mbuluar 
me shami, ndërsa fytyrën e kish zbuluar. Djaloshi iu afrua 
që ta pyeste për alkimistin. 

Koha ngjau sikur u ndal, sikur Shpirti i Botës të shfaqej 
me tërë fuqinë e tij përpara djaloshit. 

Kur pa sytë e saj të zinj, buzët e saj që ngurronin mes 
buzëqeshjes dhe heshtjes, ai kuptoi pjesën më thelbësore 
dhe më të mençur të Gjuhës që fliste bota dhe që të gjitha 
qeniet e tokës ishin të afta ta dëgjonin në zemrën e tyre. 
Dhe kjo quhej Dashuri, diçka më e vjetër se njerëzit dhe 
se vetë shkretëtira. Ajo ngrinte krye gjithnjë me të njëjtën 
forcë, kudo ku dy vështrime kryqëzohen siç u kryqëzuan 
ndërkohë dy vështrimet pranë një hauzi. Buzët më në fund 
vendosën të buzëqeshnin dhe kjo ishte një shenjë, shenja 
që ai kish pritur pa e ditur prej shumë kohësh në jetë, që 
kish kërkuar te librat dhe te delet, te qelqurinat dhe te 
heshtja e shkretëtirës. 

Dhe ajo ishte Gjuha e dëlirë e Botës, pa asnjë 
shpjegim, sepse Gjithësia nuk kish nevojë për asnjë 
shpjegim për të vazhduar udhën në hapësirën e pafund. 
Gjithçka që ai kuptonte në atë çast, ishte se ndodhej 
përpara gruas së jetës dhe, pa pasur fare nevojë për fjalë, 
edhe ajo ishte e vetëdijshme për këtë. Ai ishre më i 
sigurt se për çdo gjë tjetër në botë, edhe pse prindërit 
gjirhmonë i kishin thënë se, përpara martesës, duhej të 
takoheshin, të njihnin njëri-tjetrin dhe të vinin 
mënjanë ca para. Kush e thoshte këtë, patjetër që nuk e 
kish njohur kurrë Gjuhën Universale, sepse kur noton 
në këtë gjuhë, është e thjeshtë të kuptosh se gjithnjë në 
botë është dikush që pret dikë tjetër, qoftë në mes të 
shretëtirës apo në zemër të qyteteve të mëdhenj. Dhe 
kur të dy këta njerëz takohen, dhe kur vështrimet e 
tyre kryqëzohen, e gjithë e shkuara dhe e ardhmja 
tashmë s’kanë asnjë vlerë. Ekziston vetë çasti i tashëm 


dhe kjo e vërtetë e pabesueshme se gjithçka nën kupën 
e qiellit është e shkruar nga e njëjta Dorë. Nga dora që 
lind Dashurinë dhe që ka krijuar një shpirt binjak për 
secilën qenie që punon, prehet, dhe kërkon thesare nën 
dritën e diellit. Sepse, po të mos ishte kështu, ëndrrat e 
species njerëzore nuk do të kishin kuptim. 

“Mektub”, tha me vete ai. 

Anglezi u ngrit nga vendi ku qe ulur dhe e shkundi 
djaloshin. 

- Ç’pret, pyete! 

Djaloshi iu qas vajzës. Ajo buzëqeshi përsëri. Edhe ai 
buzëqeshi. 

- Si të quajnë? 

- Fatime, - u përgjigj ajo me sytë ulur. 

- Këtë emër e mbajnë edhe disa vajza në vendin tim. 

- Është emri i të bijës së Profetit, - tha Fatimja. - E 
kanë sjellë atje luftëtarët tanë. 

Vajza c ëmbël fliste me krenari për luftëtarët. Anglezi, 
në krah, këmbëngulte dhe djaloshi e pyeti vajzën në dinte 
gjë për njeriun që shëronte çdo lloj sëmundjeje. 

- Ai njeri njeh të fshehtat e botës dhe flet për xhindet c 
shkretëtirës, - tha ajo. 

Xhindet ishin gjenitë e së Mirës dhe të së Keqes. Dhe 
vajza zgjati dorën nga Jugu, nga vendi ku banonte ai njeri 
i çuditshëm. Pastaj mbushi shtambën dhe u largua. Edhe 
anglezi u largua për të gjetur alkimistin. Ndërsa djaloshi 
qëndroi për një kohë të gjatë ulur pranë hauzit, duke 
kuptuar se dikur Lindja kish lënë mbi fytyrën e tij 
erëmimin e asaj gruaje që ai e dashuronte pa e ditur më 

parë se ekzistonte. Dhe se dashuria që kish për të do t i* 
zbulonte të gjitha të fshehtat e botës. 

Të nesërmen, u kthye te hauzi për të pritur vajzën. Për 
çudi, aty gjeti anglezin, që për herë të parë sodiste 
shkretëtirën. 

- Prita tërë paraditen deri në darkë vonë, - tha anglezi. - 
Ai mbërriti kur dolën yjet e parë. I thashë se çfarë kërkoja. 
Ndërsa ai më pyeti në kisha shndërruar tashmë plumb në 
ar. Iu përgjigja se pikërisht atë uroja të mësoja. Atëherë, ai 
më tha të përpiqem. Dhe nuk tha asgjë tjetër veç: “përpiqu.” 

Djaloshi nuk bëzajti. Pra, anglezi kish bërë tërë atë 
rrugë për të dëgjuar gjëra që i dinte tashmë. Dhe u kujtua 
se edhe ai i kish dhënë gjashtë dele mbretit plak për një 

rezultat të ngjashëm. 

- E po mirë! Përpiqu, - i tha anglezit. 

- Atë do bëj. Dhe do nis që tani. 

Anglezi u largua, kur pas pak te hauzi ia behu Fatimja 
për të mbushur shtambën. 

- Erdha vetëm të të them diçka të thjeshtë, - i tha 
djaloshi. Dëshiroj që ti të jesh gruaja ime. Të dua. 

Vajzës iu derdh uji nga shtamba. 

- Çdo ditë këtu do të të pres, - vazhdoi ai. - Kam 
përshkuar shkretëtirën për të gjetur një thesar që gjendet 
afer piramidave. Lufta për mua ishte mallkim. Tani është 
bekim, sepse më mban këtu pranë teje. 

- Lufta do mbarojë një ditë, - tha vajza. 

Ai hodhi vështrimin nga palmat e oazit. Kish qenë bari. 
Dhe atje kish shumë dhen. Fatimja kish më shumë rëndësi 
se thesari. 


- Luftëtarët kërkojnë thesaret e tyre, - tha ajo, sikur t’ia 
kish blerë mendimet. - Dhe gratë e shkretëtirës janë 
krenare për luftëtarët e tyre. 

Pastaj mbushi sërish shtambën dhe u largua. 

Çdo ditë djaloshi shkonte te hauzi për të takuar 
Fatimen. I foli asaj për jetën si bari, për takimin me 
mbretin, për dyqanin e qelqurinave. Ata u bënë miq dhe, 
përveç asaj çerek ore që rrinin bashkë, pjesa tjetër e ditës 
i dukej tmerrësisht e gjatë. 

Kish gati një muaj aty në oaz, kur një ditë Prijësi i 
Karvanit i thirri të gjithë të mblidheshin. 

- Nuk dimë gjë kur do mbarojë lufta dhe nuk nisemi 
dot për rrugë, - tha ai. - Përleshjet, pa dyshim që do 
vazhdojnë ende gjatë, ndoshta vite. Si në njërën anë ashtu 
edhe në tjetrën, ka luftëtarë që të marrin gjak në vetull, 
dhe secila ushtri është krenare që ndeshet. Nuk është luftë 
mes të mirëve dhe të këqinjve. Eshtë luftë mes forcave që 
ndeshen për pushtet dhe kur nis një ndeshje e tillë, ajo 
zgjat më shumë se të tjerat, sepse, në këtë rast, Allahu 
është me të dyja palët njëkohësisht. 

Njerëzit u shpërndanë. Atë darkë, djaloshi takoi 
Fatimen dhe i rrëfeu asaj çfarë ishte thënë në mbledhje. 

- Herën e dytë kur u takuam, - tha vajza, - më the se më 
doje. Pastaj, më mësove gjëra të bukura, si Gjuhën dhe 
Shpirtin e Botës. Pak nga pak, të gjitha këto më bënë të 
ndihesha pjesë e jotja. 

Djaloshi, tek e dëgjonte, i dukej sikur zëri i saj ishte 
më i bukur se feshferima e erës midis gjetheve të 
palmave. 

- Kisha kohë që të prisja këtu, pranë hauzit. Nuk arrij 
dot të kujtoj të shkuarën time, Zakonin, ç’sjellje kërkojnë 
burrat nga gratë e shkretëtirës. Që fëmijë, ëndërroja që 
shkretëtira të më bënte një ditë dhuratën më të bukur të 
jetës. Dhe ajo dhuratë më në fund m’u bë, dhe je ti. 

Djaloshi deshi ta zinte nga dora. Por Fatimja mbante 
veshët e shtambës. 

- Ti më fole për ëndrrat e tua, për mbretin plak, për 
thesarin. Më fole për shenjat. Ja përse nuk kam frikë nga 
asgjë, sepse janë ato shenja që të prunë tek unë. Dhe unë 
bëj pjesë në ëndrrën tënde, në Legjendën tënde Vetjake, 
siç e quan shpesh. Për këtë arsye, dua që të vazhdosh rrugën 
drejt asaj që kërkon. Në të duhet të presësh sa të mbarojë 
lufta, punë tjetër. Por, në duhet të nisesh më herët, atëherë 
nisu drejt Legjendës. Dunat ndërrojnë formë nga era, por 
shkretëtira mbetet gjithmonë po ajo. Kështu do të ndodhë 
edhe me dashurinë tonë. 

- Mektub! - shtoi ajo. - Nëse jam pjesë e Legjedës tënde, 
ti do të kthehesh një ditë. 

Ai ndieu trishtim kur u nda me të. Mendja i shkonte 
te shumë njerëz që kish njohur. Barinjtë e martuar hiqnin 
të zitë e ullirit për t’u mbushur mendjen grave se ua donte 
puna që bridhnin fushave. Dashuria kërkonte të qëndroje 
pranë njeriut të zemrës. 

Të nesërmen, ai i foli Fatimes për të gjitha këto gjëra. 

- Shkretëtira na i merr burrat, - tha ajo, - dhe nuk na 
i kthen kurrë. Duhet të mësohemi me këtë gjë. Që nga 


ky çast, ata janë të pranishëm te retë që shkojnë pa 
hedhur pikë shiu, te kafshët që fshihen mes gurësh, në 
ujin bujar që buron nga toka. Ata janë tashmë një pjesë 
e së tërës dhe bëhen Shpirt i Botës. Disa syresh kthehen, 
dhe atëherë të gjitha gratë e tjera janë të lumtura, sepse 
edhe burrat që ato presin mund të kthehen një ditë. Më 
parë, i vështroja ato gra dhe ua kisha zili lumturinë. Tani, 
do të më duhet të pres vetë. Jam grua shkretëtire dhe 
jam krenare. Dua që edhe burri im të ecë i lirë si era që 
lëviz dunat. Dua të më jepet ta shoh në re, te kafshët dhe 
te uji. 

Djaloshi shkoi të takojë anglezin. Dëshironte t’i fliste 
për Fatimen. U habit kur pa anglezin që kish kthisur një 
furrë të vogël. Ishte një furrë e çuditshme, mbi të cilën 
ishte vendosur një poçe e tejdukshme. Anglezi e ushqente 
zjarrin me dru dhe sodiste shkretëtirën. Sytë e tij dukeshin 
më të shndritshëm kur zhytej në leximin e librave. 

- Është fillimi i punës, - tha ai. - Duhet të ndaj veç 
squfurin e papastër. Dhe, për t’ia dalë mbanë, nuk duhet 
të druhem se mos dështoj. Kjo frikë më ka penguar deri 
më tani të provoj Veprën e Madhe. Por tani po nis atë që 
duhet ta kisha nisur para dhjetë vjetësh. Dhe jam i lumtur 
që nuk kam pritur akoma njëzet vjet. 

Dhe vazhdoi të ushqejë zjarrin duke vështruar 
shkfetëtirën. Djaloshi qëndroi pranë tij për pak kohë, deri 
sa shkretëtira mori një ngjyrë të purpurt nën dritën e 
perëndimit. Atëherë ndjeu një dëshirë të madhe për të 

shkuar atje tutje, për të parë nëse heshtja do mund t’u 
përgjigjej pyetjeve të tij. 

U end kuturu për disa kohë, pa e hequr vështrimin 
nga palmat e oazit. Dëgjonte erën dhe ndjente guriçkat 
poshtë këmbëve. Hera-Herës, gjente ndonjë guaskë dhe e 
dinte se ajo shkretëtirë, dikur, kish qenë një det i gjerë. U 
ul mbi një gur të madh dhe e lëshoi veten të hipnotizohej 
nga horizonti përballë tij. Nuk mund ta kuptonte 
dashurinë jashtë idesë së pronësisë. Por Fatimja ishte grua 
shkretëtire. Në kish diçka që mund ta bënte të kuptonte, 
ajo ishte shkretëtira. 

Ai qëndroi kështu, pa menduar për asgjë, deri në çastin 
kur pati përshtypjen se diçka po lëvizte mbi kokën e tij. 
Kur ngriti sytë, pa dy skifterë që fluturonin shumë lart në 
qiell. 

Këqyri shpendët grabitqarë dhe figurat që ata krijonin 
në fluturim e sipër. Në pamje të parë dukeshin si vija të 
çrregullta, por gjithsesi për të kishin një kuptim. Vetëm se 
ai nuk arrinte të merrte vesh domethënien e tyre. Vendosi 
kështu të ndiqte me vështrim lëvizjen e dy zogjve: mbase 
arrinte të lexonte aty ndonjë mesazh. Mbase shkretërira i 
shpjegonte ç’do të thoshte dashuri pa pronësi. 

Ndjeu se po e kaplonte gjumi. Zemra, gjithsesi, i tha 
të mos flinte; por, në të kundërt, ai duhej të jepej. “Ja tek 
po depërtoj në Gjuhën e Botës”, tha ai. “dhe gjithçka, këtu 
poshtë, ka një kuptim, deri te fluturimi i skifterëve.” 
Ndjeu mirënjohje të thellë për dashurinë që kish për një 
vajzë: “Kur dashuron, mendoi, gjërat kanë edhe më tepër 
kuptim.” 


Befas, njëri nga skifterët u lëshua pingul poshtë për të 
sulmuar tjetrin. Pikërisht atë çast, djaloshi pati një vegim 
të shkurtër: një taborr ushtarësh me shpata në duar po 
turrej mbi oaz. Vegimi sakaq u zhduk, por i bëri shumë 
përshtypje. Kish dëgjuar për mirazhet dhe kish parë disa 
prej tyre: ishin dëshira që materializoheshin mbi rërën e 
shkretëtirës. E megjithatë, nuk dëshironte aspak të shihte 
një taborr të zaptonte oazin. 

Deshi ta hiqte mendjen andej dhe të kthehej te 
meditimi. U përpoq të përqëndrohej sërish te shkretëtira 
ngjyrë trëndaflli dhe te gurët. Por diçka në zemër nuk e 
linte të qetë. 

“Ndiq gjithnjë shenjat”, kish thënë mbreti plak. Mendja 
i shkoi te Fatimja. Pastaj iu kujtua vegimi që kish parë 
dhe parandjeu se për pak kohë ky do të bëhej realitet. 

Jo pa mundim, arriti të kapërcente ankthin që e kish 
mbërthyer. U ngrit dhe nisi të ecë nëdrejtim të palmave. 
Edhe një herë tjetër, dallonte gjuhët e shumta të sendeve: 
shkretëtira tani ishte siguri, ndërsa oazi ishte kthyer në 
rrezik. 

Devexhiu ishte ulur pranë një palme, për të parë edhe 
ai perëndimin e diellit. E pa djaloshin të mbërrinte pas 
një dune. 

- Po affohet një ushtri, - tha sakaq ky i fundit. - Pata 
një vegim. 

- Shkretëtira mbush me vegime zemrën e njerëzve, - ia 
ktheu devexhiu. 

Por djaloshi i foli për fajkojtë: tek po vëzhgonte 
fluturimin e tyre, befas ishte zhytur në Shpirtin e Botës. 



Devexhiu qëndroi pa folur. E kuptonte se ç’donte të 
thoshte djaloshi. Ai e dinte se çdo gjë mbi faqen e dheut 
mund të rrëfejë historinë e të gjitha gjërave. Duke hapur 
një libër në një faqe çfarëdo, duke këqyrur duart e një 
njeriu, fluturimin e zogjve, letrat e bixhozit, a çdo gjë 
tjetër, secili nga ne mund të zbulojë një lidhje me atë çka 
është duke jetuar. Në të vërtetë, sendet nuk shprehin asgjë 
vetiu; janë njerëzit që, duke vëzhguar sendet, zbulojnë 
mënyrën për të depërtuar Shpirtin e Botës. 

Shkretëtira kish plot njerëz që e fitonin jetën sepse mund 
të depërtonin lehtësisht Shpirtin e Botës. Ata njiheshin me 
emra faUxhorësh dhe gratë e pleqtë ua kishin fiikën. Luftëtarët 
më të rrallë këshilloheshin me ta, sepse nuk bëhej fjalë të 
niseshe për luftë duke e ditur paraprakisht se kur duhej të 
vdisje. Luftëtarët parapëlqenin shijen e luftës dhe emocionin 
e së panjohurës. E ardhmja ishte shkruar nga Allahu dhe, 
çfarëdo që Ai kish shkruar, ishte për të mirën e n jerëzve. Pra, 
luftëtarët, jetonin thjesht të tashmen, sepse e tashmja ishte 
plot me surpriza dhe ata duhet të tregoheshin të kujdesshëm 
me shumë gjëra: ku ishte shpata e armikut, ku ishte kali, çfarë 
sulmi duhej të bënin për t’i shpëtuar vdekjes. 

Devexhiu nuk ishte luftëtar dhe i kish bërë vaki të 
këshillohej me fallxhorë. Shumë prej tyre i kishin thënë 
gjëra të vërteta, të tjerët gjëra të rreme. Deri ditën kur 
njëri syresh, ai më i moshuari (dhe më i frikshmi) e kish 
pyetur përse interesohej aq shumë për të mësuar të 
ardhmen. 

- Që të mund të bëj disa gjëra, - u përgjigj devexhiu. - 
Dhe që t’i dal përpara së keqes. 


- Atëherë kjo nuk do të jetë më e ardhmja jote, - ia 
ktheu fallxhori. 

- Por, ndoshta dua ta di të ardhmen për t’u përgatitur 
për atë që do të ndodhë. 

- Në qofshin gjëra të mira, kjo do të jetë surprizë e 
këndshme, - tha fallxhori. - Por në qofshin gjëra të këqia, 
ti do vuash shumë kohë para se ato të ndodhin. 

- Dua të di të ardhmen sepse jam njeri, - tha atëherë 
devexhiu. - Dhe njerëzit jetojnë në varësi të së ardhmes. 

Fallxhori qëndroi një çast i heshtur. Ishte usta për fallet 
që hidheshin me shkopinj. Shpjegonte mënyrën se si ata 
binin në tokë. Por, atë ditë, nuk i përdori shkopinjtë. I 
mbështolli me një shami dhe i futi në xhep. 

- Jetoj duke parashikuar të ardhmen e njerëzve, - tha 
ai. - E njoh shkëncën e shkopinjve dhe di si t’i përdor për 
të depërtuar në atë hapësirë ku gjithçka është tashmë e 
shkruar. Atje, mund të lexoj të shkuarën, të zbuloj atë që 
është harruar dhe të kuptoj shenjat e së tashmes. Kur 
njerëzit këshillohen me mua, nuk lexoj të ardhmen: e 
marr me mend. Sepse e ardhmja i takon Zotit, dhe vetëm 
Ai e zbulon atë në rrethana të jashtëzakonshme. Si e marr 
me mend të ardhmen? Falë shenjave të së tashmes. Të 
fshehtat gjenden te e tashmja. Po t’i kushtosh vëmendje 
të tashmes, mund ta përmirësosh atë. Dhe po e 
përmirësove, gjithçka që do pasojë do të jetë gjithashtu 
më e mirë. Harroje të ardhmen dhe jeto çdo ditë të jetës 
në përputhje me mësimet e Ligjit, me besimin te 
përkujdesjet e Zotit ndaj femijëve të tij. Çdo ditë sjell me 
vete Pavdekësinë. 

Devexhiu deshi të dinte se në ç’rrethana të 
jashtëzakonshme Zoti lejonte të shihej e ardhmja: 

“Kjo kur e zbulon vetë Ai. Por Zoti e zbulon rrallëherë, 
dhe kjo për një arsye të vetme: është një e ardhme qe 
është shkruar për t’u ndryshuar.’ 

Zoti, mendoi devexhiu, i kish treguar një të ardhme 
djaloshit, sepse dëshironte që djaloshi të ishte vegël e tij. 

- Shko, tako kryetarët e fiseve, - tha devexhiu. - Folu 
për luftëtarët që po afirohen. 

- Do qeshin me mua. 

- Ata janë njerëz të shkretëtirës. Njerëzit e shkretëtirës 

janë mësuar me shenjat. 

- Atëherë, duhet ta dinë. 

- Kjo nuk përbën shqetësim për ta. Ata besojnë se kur 
do Allahu t’u mësojë diçka, do të dalë dikush që t’ua thotë. 
Kjo ka ndodhur shpesh. Por sot, ky lajmëtar je ti. 

Djaloshi e çoi mendjen te Fatima. Dhe vendosi të 
shkonte te kryetarët e fiseve. 

- Po bie një mesazh nga shkretëtira, - i tjia rojes që rrinte 
te hyrja e një alamet çadre të bardhë, të ngritur në mes të 
oazit. - Dua të takoj kryetarët e fiseve. 

Roja nuk u përgjigj. Hyri në çadër dhe ndenji gjatë 
atje. Pastaj doli i shoqëruar nga një djalë arab i veshur me 
të bardha dhe flori. Djaloshi i rrëfeu ç’kish parë. Arabi i 
tha të priste pak dhe hyri në çadër. 


Ra nata. Arabë, tregtarë, hynë e dolën me shumicë. Pak 
nga pak, zjarret u shuan dhe oazi u bë i heshtur si 
shkretëtira. Vetëm drita e çadrës qëndronte ndezur. Gjatë 
gjithë kësaj kohe, djaloshit nuk i hiqej nga mendja 
Fatimja, ndonëse nuk e kuptonte ende mirë bisedën që 
kish pasë pasdite. 

Më në fund, pas disa orë pritjeje, roja e futi brenda. U 
mahnit nga ato që pa. 

Kurrë nuk do t’i kish shkuar në mend se do të gjente 
në meS të shkretëtirës një çadër të tillë. Përdhe ishin 
shtruar sixhade nga më të bukurat mbi të cilat këmba 
nuk i kish shkelur kurrë, ndërsa sipër ishin varur 
shandanë prej metali të praruar dhe të gdhendur që 
mbanin qirinj. Kryetarët e fiseve ishin ulur në formë 
gjysmërrethi në fund të çadrës, me këmbë e duar të 
nderura mbi jastëkë prej mëndafshi të qëndisur me 
merak. Hynin e dilnin shërbëtorë me tabaka argjendi të 
ngarkuara me gjellë të shijshme dhe shërbenin çaj. Disa 
syresh kujdeseshin për të mbajtur ndezur thëngjijtë e 
nargjileve. Një erëmim i këndshëm duhani përhapej 
rreth e qark. 

Ishin tetë kryetarë, por ai e kuptoi menjëherë se cili qe 
i pari i tyre: një arab i veshur me rroba të bardha të 
praruara, i ulur në mes të gysmërrethit. Mbanë tij rrinte 
djaloshi me të cilin kish biseduar pak më parë. 

- Kush është i huaji që flet për mesazh? - pyeti njëri 
prej kryetarëve, duke ia ngulur sytë. 

- Unë jam, - u përgjigj djaloshi. 

Dhe rrëfeu ç’kish parë. 

- Si bën vaki që shkretëtira t’i tregojë këto gjëra një 
njeriu të ardhur prej gjetiu, kur e di që ne jemi këtu prej 
brezash të tërë? - tha një kryetar tjetër. 

- Sepse sytë e mi nuk janë mësuar ende me shkretëtirën, 
kështu që mund të shoh gjëra që sytë tuaj tepër të mësuar 
nuk arrijnë më t’i shohin. 

“Dhe ngaqë e di se ç’është Shpirti i Botës”, mendoi 
djaloshi. Por nuk foli, sepse arabët nuk u zenë besë këtyre 
gjërave. 

- Oazi është tokë asnjanëse. Askush nuk guxon ta 
sulmojë, - tha një kryetar i tretë. 

- Unë po rrëfej vetëm atë që pashë. Në s’besoni, mos 
luani vendit. 

Heshtja e plotë që ra mbi tendë u pasua nga një 
diskutim i gjallë mes kryetarëve të flseve. Ata flisnin një 
dialekt arab që djaloshi nuk e kuptonte, por kur u mat të 
dilte, roja i tha të qëndronte. Ai nisi të ndjente njëfarë 
frike; shenjat i thoshin se diçka nuk shkonte. U pendua 
që kish folur për atë çështje me devexhiun. 

Befas, burri i moshuar që ndodhej në mes të 
gjysmërrethit vuri lehtë buzën në gaz dhe kjo e qetësoi 
djaloshin. Plaku nuk kish marrë pjesë në bisedë dhe ende 
nuk kish thënë asnjë fjalë. Por djaloshi ishte mësuar 
tashmë me Gjuhën e Botës dhe mundi të ndjejë një 
fergëllim Paqeje të përshkonte çadrën tejembanë. Intuita 
i thoshte se kish bërë mirë që kish ardhur aty. 

Diskutimit iu dha fiind. Të gjithë heshtën për të dëgjuar 
plakun. Pastaj, ky u kthye nga i huaji. Tani, shprehja e 
fytyrës së tij ishte e ftohtë dhe e largët. 


- Dy mijë vjet më parë, në një vend të largët, hodhën 
në pus dhe shitën si skllav një burrë që u besonte 
ëndrrave, - tha ai. - Disa tregtarë tanët e blenë dhe e shpunë 
në Egjipt. Dhe të gjithë ne e dimë se ai që u beson 
ëndrrave di edhe t’i shpjegojë ato. 

“Edhe pse nuk arrijnë dot t’i përmbushin gjithnjë”, 
mendoi djaloshi, duke kujtuar plakën cigane. 

- Falë ëndrrave me lopë të dobëta dhe të majme që 
kish parë Faraoni, ai njeri shpëtoi Egjiptin nga zia e bukës. 
Quhej Josif. Ishte si ti, i huaj në dhë të huaj, dhe duhet të 
ishte vërsiku yt. 

Heshtja vazhdoi. Vështrimi i plakut qëndronte i ftohtë. 

- Ne ndjekim gjithnjë Zakonin, - vazhdoi ai. - Zakoni 
shpëtoi Egjiptin nga zia e bukës në atë kohë, dhe e bëri 
atë popuil më të pasur nga të tërë. Zakoni i mëson njerëzit 
si të përshkojnë shkretëtirën dhe si t’i martojnë vajzat e 
tyre. Zakoni thotë se oazi është tokë asnjanëse, sepse të dy 
kampet kanë oaze dhe janë të ndjeshëm. 

Ndërsa plaku fliste, askush s’e hapi gojën. 

- Por, Zakoni na thotë gjithashtu t’u besojmë mesazheve 
të shkretëtirës. Të gjitha që dimë, na i ka mësuar 
shkretëtira. 

Ai bëri një shenjë dhe të gjithë arabët brofen në këmbë. 
Mbledhja po përfundonte. Nargjiletë u shuan dhe rojet 
zunë vendet e tyre. D jaloshi u bë gati të largohej, por plaku 
nisi sërish të flasë: 

- Nesër, do ta thyejmë marrëveshjen që thotë se askush 
nuk duhet të mbajë armë brenda oazit. Gjatë ditës, do të 
presim hasmin. Kur të perëndojë dielli në horizont, burrat 

do më dorëzojnë armët. Për çdo dhjetë armiq të vrarë, ti 
do marrësh një monedhë ari. Gjithsesi, armët nxirren për 
të luftuar. Ato janë tekanjoze si shkretëtira dhe, po i 
nxorëm kot, mund të mos pranojnë të shkrehen. Në qoftë 
se nesër asnjëra nuk përdoret, të paktën njëra prej tyre do 
shtjerë: mbi ty. 


* 

K ur doli jashtë, oazi ndriçohej vetëm nga hëna e 
plotë. Që aty deri në çadër mbante njëzet minuta 
më këmbë, prandaj nxitoi çapin. 

Ishte i brengosur nga gjithçka kish ndodhur. Ishte 
zhytur në Shpirtin e Botës dhe haraçin që kish mund ta 
paguante me kokë. Haraç i madh. Por, e kish marrë 
parasysh rrezikun që ditën kur kish shitur dhentë për të 
ndjekur Legjendën Vetjake. Dhe, siç thoshte devexhiu, 
të vdesësh nesër ishte po e njëjta gjë si të vdesësh çfarëdo 
dite tjetër qoftë. Çdo ditë ishte krijuar për ta jetuar ose 
për t’i thënë lamtumirë kësaj bote. Gjithçka varej nga një 
fjalë e vetme: “Mektub!” 

Vazhdoi të ecte në heshtje. Nuk ishte pishman për asgjë. 
Edhe sikur të vdiste të nesërmen, do ta bënte sepse Zoti 
nuk kish ndër mend të ndryshonte të ardhmen. Por do të 
vdiste pasi kish kapërcyer ngushticën, pasi kish punuar 
në një dyqan kristalesh, pasi kish njohur shkretëtirën dhe 
sytë e Fatimes. Ai kish jetuar normalisht secilën ditë të 
jetës që kur ishte larguar nga shtëpia, shumë kohë më parë. 




Edhe sikur të vdiste të nesërmen, sytë do të kishin parë 
shumë më tepër gjëra sesa sytë e barinjve të tjerë, dhe për 
këtë ishte krenar. 

Befas, dëgjoi një si buçimë dhe u plandos menjëherë 
përdhe nga një valë goditëse jashtëzakonisht e 
vrullshme. Vendi u pushtua nga një re pluhuri që 
pothuajse arriti të mbulojë dritën e hënës. Përpara tij, 
një goxha kalë i bardhë u ngrit përpjetë me një 
hingëllimë të tmerrshme. 

Djaloshi mezi dallonte se ç’ndodhte përreth por, kur u 
shpërnda pluhuri, ndjeu një tmerr që nuk kish provuar 
kurrë. Hipur mbi kalë, qëndronte ballë tij një burrë i 
veshur me të zeza, me një fajkua mbi supin e mëngjër. 
Në kokë mbante çallmë, ndërsa fytyrën ia mbulonte një 
perçe që linte zbuluar vetëm sytë. Shëmbëllente me 
lajmëtarin e shkretëtirës, por kish më tepër paraqitje se 
kushdo në botë. 

Kalorësi i huaj nxori nga milli jataganin që ishte varur 
te shala. Çeliku vetëtiu nën dritën e hënës. 

- Cili ka guxuar të lexojë fluturimin e fajkojve? - pyeti 
me një zë aq shungullues, jehona e të cilit ngjau të 
përcillej nga pesëqind mijë palmat e Fajumit. 

- Unë guxova, - ia ktheu djaloshi. Dhe sakaq iu kujtua 
statuja e shën Jan Maurvrasësit, duke shkelur me thun- 
drat e kalit të Pabesët. Ishte e njëjta pamje, përveçse situata 
tani ishte e përmbysur. 

- Guxova, - përsëriti. Dhe uli kokën për të pritur 
goditjen e jataganit. - Shumë jetë do shpëtojnë ngaqë ju 
nuk kishit marrë parasysh Shpirtin e Botës. 


Arma, gjithsesi, nuk ra vrik. Dora e kalorësit u ul 
ngadalë dhe maja e tehut cakiti ballin e djaloshit. Ajo 
ishte aq e mprehtë sa një pikëz gjak buloi prej andej. 

Kalorësi kish ngrirë. Edhe djaloshi. As që e çoi ndër 
mend t’ia mbathte. Thellë në zemër e pushtoi një gëzim 
i çuditshëm: do vdiste për Legjendën e tij Vetjake. Dhe 
për Fatimen. Shenjat, së fundi kishin thënë të vërtetën. 
Dhe ja ku ish armiku dhe ai nuk druhej nga vdekja 
sepse ekzistonte një Shpirt i Botës. Pas pak, do të bëhej 
pjesë e tij. Të nesërmen, edhe hasmi do të bëhej po 
ashtu. 

I huaji, megjithatë, vazhdonte ta mbante majën e 
jataganit në ballë. 

- Përse lexove fluturimin e zogjve? 

- Unë lexova vetëm atë që zogjtë dëshironin të rrëfenin. 
Ata dëshirojnë të shpëtojnë Oazin ndërsa ju dhe njerëzit 
tuaj do vdisni. Njerëzit e Oazit janë më të shumtë në numër. 

Maja e jataganit qëndronte gjithnjë nc ballë, 

- Kush je ti që kërkon të ndryshosh fatin e caktuar nga 
Allahu? 

- Allahu ka krijuar ushtritë, por ka bërë edhe zogjtë. Allahu 
ma mësoi gjuhën e zogjve. Gjithçka është shkruar nga e njëjta 
Dorë, - tha djaloshi, duke kujtuar fjalët e devexhiut 

Së fundi, kalorësi ngriti jataganin. Djaloshi u lehtësua. 
Por nuk mund t’ia mbathte. 

- Kujdes nga parashikimet. Kur gjërat janë të shkruara, 
nuk bëhet fjalë t’i shmangësh. 

- Unë vetëm një taborr pashë, - tha djaloshi. - Nuk 
pashë si rrodhi beteja. 




Kalorësi u duk i kënaqur nga përgjigjja. Por jataganin 
e mbante në dorë. 

- Ç’kërkon një i huaj në vend të huaj? - pyeti. 

- Kërkoj Legjendën time Vetjake. Diçka që ti s’ke për 
ta kuptuar kurrë. 

Kalorësi fiiti jataganin në mill ndërsa fajkoi mbi sup lëshoi 
një ldithmë të çuditshme. Djaloshi nisi të shtendosej. 

- Doja të provoja guximin tënd, - tha kalorësi. - Guximi 
është virtut i madh për atë që kërkon Gjuhën e Botës. 

Djaloshi u çudit. Ai njeri fliste për gjëra që pak syresh 

i dinë. 

- Kurrë mos e lësho veten, edhe në qoftë se ke 
mbërritur kaq larg, - vazhdoi ai. - Shkretëtirën ta duash, 
por mos i ki shumë besë. Sepse shkretëtira është gur prove 
për të gjithë njerëzit: vëzhgon çdo hap dhe vret atë që s e 
ka mendjen. 

Fjalët e tij të kujtonin fjalët e mbretit plak. 

- Në ardhçin luftëtarët dhe në e paç kokën mbi 
shpatulla deri nesër pas perëndimit të diellit, eja më tako, 
- tha kalorësi. 

E njëjta dorë që kish mbajtur jataganin, mbërtheu 
kamzhikun. Kali brofi sërish mbi këmbët e pasme dhe 
ngriti një re pluhuri. 

- Ku banoni? - thirri djaloshi, ndërsa kalorësi po 
largohej. 

Dora që mbante kamzhikun tregoi Jugun. 

Djaloshi sapo kish takuar alkimistin. 

T ë nesërmen në mëngjes, në mes të palmave të 
Fajumit kish rreth dy mijë burra të armatosur. 
Para se dielli të ngrihej në zenit, pesëqind luftëtarë u 
shfaqën në horizont. Kalorësit hynë në Oaz nga ana 
veriore. Në dukje, ishte një ekspeditë paqësore, por armët 
ishin fshehur poshtë manteleve të bardha. Kur mbërritën 
pranë çadrës së madhe në qendër të oazit, nisën të nxjerrin 
këllëçet dhe pushkët. Dhe sulmuan çadrën e zbrazët. 

Burrat e oazit rrethuan kalorësit e shkretëtirës. Për 
gjysmë ore, ishin katërqind e nëntëdhjetë e nëntë kufoma 
të dergjura andej këtej përdhe. Fëmijët që gjendeshin në 
anën tjetër të palmave nuk panë gjë. Edhe gratë në çadra, 
që luteshin për burrat e tyre, nuk panë gjë. Po të mos 
qenë kufomat që dergjeshin ngado, oazi do të ngjante sikur 
jetonte një ditë të zakonshme. 

Vetëm një luftëtar u kursye: komandanti i trupave 
sulmuese. Në darkë, atë e shpunë te kryetarët e fiseve që e 
pyetën përse e kish shkelur Zakonin. Ai tha se njerëzit e 
tij vuanin nga uria dhe etja dhe ishin të raskapitur nga 

* 

tërë ato ditë betejash dhe kështu kishin vendosur të 
zaptonin oazin për të rimarrë veten. 

Kryetari suprem i oazit tha se ua qante hallin 
luftëtarëve, por Zakoni duhet të respektohet në çdo 
rrethanë. E vetmja gjë që ndryshon në shkretëtirë janë 
dunat kur fryn era. 

Pastaj e dënoi kryetarin kundërshtar me vdekje të 
turpshme. Në vend që të ekzekutohcj me armë të bardlië 
a me plumb, atë e varën në një degë palme të tharë. 
Kufoma u la të kolovitej në erën e shkretëtirës. 

Kryetari i fisit thirri djaloshin e huaj dhe i dha 
pesëdhjetë monedha ari. Pastaj iu kujtua sërish historia 
e Josifit të Egjiptit dhe i kërkoi djaloshit të bëhej tash e 
tutje Këshilltar i Oazit. 

* 

K ur dielli u zhduk tërësisht dhe kur dolën yjet e 
para (ata nuk ndrisnin shumë, për shkak të hënës 
së plotë), djaloshi u nis për nga jugu. Atje kish vetëm një 
Çadër; dhe, sipas disa arabëve që kaluan aty pari, vendi 
banohej nga xhindet. Por ai u ul dhe priti gjatë. 

Alkimisti u shfaq kur hëna ish ngritur lart. Në sup 
mbante dy fajkoj të ngordhur. 

- Erdha, - tha djaloshi. 

- Ti nuk duhet të vije, - ia ktheu alkimisti. - Apo vallë 
këtu të pruri Legjenda jote Vetjake? 

- Ka luftë mes fisesh. Eshtë e pamundur të kalosh 
shkretëtirën. 

Alkimisti i zbriti kalit dhe i bëri shenjë djaloshit që të 
hynte brenda. Ishte një çadër e ngjashme me ato që kish 
parë në oaz - përveç çadrës së madhe, saltanetet e së cilës 
të kujtonin përrallat me shtojzovalle. Kërkoi me sy veglat 
' dhe furrën e alkimisë, por nuk pa gjë të ngjashme. Atje 
kish vetëm pirgje librash, një stufe për të gatuar dhe 
sixhade të zbukuruara me figura të çuditshme. 





- Ulu të të bëj një çaj, - tha alkimisti. - Do t’i hamë 
bashkë këta fajkoj. 

Djaloshi dyshoi se mos ishin po ata zogj që kish parë 
një ditë më parë, por heshti. Alkimisti ndezi zjarrin dhe 
sakaq një kundërmim i këndshëm mishi u përhap në 
çadër. Ishte më i këndshëm se erëmimi i nargjileve. 

- Përse deshe të më takoje? - pyeti djaloshi. 

- Për shkak të shenjave, - ia ktheu alkimisti. Era më 
rrëfeu se do të vije. Dhe se do kishe nevojë për ndihmë. 

- Jo unë. I huaji tjetër, anglezi. Ai ju kërkonte. 

- Ai duhet të gjejë gjëra të tjera para se të më takojë. Por 
është në udhë të mbarë. Ka nisur të kuptojë shkretëtirën. 

- Po unë? 

- Kur kërkojmë diçka, Gjithësia e tërë punon që ta 
përmbushim ëndrrën, - tha alkimisti, duke përsëritur 
fjalët e mbretit plak. 

Djaloshi e kuptoi. Pra, një njeri tjetër kish hyrë në 
rrugën e tij për ta shpurë te Legjenda Vetjake. 

- Pra do të bëheni mësuesi im? 

- Jo. Ti tashmë i di të gjitha. Thjesht do të të tregoj 
udhën, drejtimin për te thesari. 

- Ka luftë mes fisesh, - përseriti djaloshi. 

- Po unë njoh shkretëtirën. 

- Tashmë e kam gjetur thesarin. Kam një deve, paratë 
nga dyqani I qelqurinave dhe pesëdhjetë monedha ari. 
Në vendin tim mund të jem njeri i pasur. 

- Por pranë piramidave nuk gjendet asgjë nga sa the. 

- Kam Fatimën. Eshtë pasuria më e çmuar që kam dhe 
që mund të kem. 

- Edhe ajo nuk është te piramidat. 

Ata hëngrën në heshtje fajkojtë. Alkimisti hapi një 
shishe dhe derdhi një lëng të kuq në gotën e të grishurit. 
Ishte verë, një nga më të mirat që kish pirë ndonjëherë. 
Por vera ish e ndaluar me ligj. 

- S’të vjen e keqja nga ajo që shtin në gojë, - tha 
alkimisti. - E keqja vjen nga ajo që nxjerr nga goja. 

Nga pija, djaloshi nisi të ndihet në qejf. Por alkimisti i 
kallte disi frikën. Ata u ulën jashtë çadrës për të soditur 
dritën e hënës që zbehte yjet. 

- Pi dhe çlodhu pak, - tha alkimisti, duke vënë re se 
djaloshi po bëhej çakërqejf. - Çlodhu siç çlodhet gjithnjë 
luftëtari para beteje. Por mos harro se zemra jote është 
atje ku ndodhet thesari. Dhe ta gjesh medoemos thesarin, 
në mënyrë që çdo gjë që ke zbuluar gjatë rrugës të ketë 
një kuptim. Nesër shit devenë dhe bli një kalë. Devetë 
janë tradhtare: bëjnë mijëra hapa pa treguar asnjë shenjë 
lodhjeje. Dhe pastaj, befas, ulen në gjunjë dhe ngordhin. 
Ndërsa kuajt lodhen pak nga pak. Kështu, do dish gjithnjë 
çfarë t’u kërkosh dhe se kur do t’i kthejnë patkonjtë nga 
dielli. 

T ë nesërmen në darkë, djaloshi mbërriti mbi kalë 
para çadrës së alkimistit. Priti një çast sa edhe 
tjetri doli me kalin dhe me fajkoin mbi sup. 

- Më trego ku ka jetë në shkretëtirë, - tha alkimisti. - 
Ai që mund të gjejë aty jetën, mund të zbulojë edhe 
thesaret. 

Morën udhën nëpër shkretëtirë, të dy të larë nga 
ndriçimi hënor. “Nuk e di në do t’ia dal mbanë të gjej 
jetë në shkretëtirë”, mendoi djaloshi. “Ende, nuk e njoh 
shkretëtirën.” 

U mat të kthehej dhe t’ia rrëfente këtë alkimistit, por 
pati frikë. Ata mbërritën te një vend gurishtor, ku kish 
parë fajkojtë në qiell; tani, s’pipëtinte gjë veç erës. 

- Nuk po arrij dot të gjej jetë në shkretëtirë, - tha 
djaloshi. - E di që ka, por nuk arrij dot ta gjej. 

- Jeta kërkon jetën, - ia ktheu alkimisti. 

Dhe djaloshi e mori vesh se ç’donte të thoshte. Në çast, 
liroi frerin e kalit që nisi të ecte në qejf të vet mes gurëve 
dhe rërës. Ndërkohë që kali dhe djaloshi përparuan kështu 


për gjysmë ore, alkimisti i ndoqi pas i heshtur. Të dy 
burrat tashmë nuk i dallonin më palmat e oazit. Ishte 
vetëm ajo dritë fantastike e qiellit dhe shkëmbinjtë që 
ndrisnin si të lyer me argjend. Befas, në një vend ku nuk 
kish shkuar kurrë, djaloshi ndjeu kalin të stepej. 

- Këtu ka jetë, - i tha alkimistit. - Nuk e di gjuhën e 
shkretëtirës, por kali di gjuhën e jetës. 

Ata zbritën nga kuajt. Alkimisti nuk tha gjë. Nisi të 
vështrojë gurët, duke ecur ngadalë. Papritur, qëndroi dhe 
u përkul me shumë kujdes. Atje, mes gurëve, kish një 
vrimë. Alkimisti futi dorën, pastaj gjithë krahun deri në 
shpatull. Diçka lëvizi atje poshtë dhe sytë e alkimistit 
(djaloshi dallonte vetëm sytë e alkimistit) u pulitën, duke 
dëshmuar sforcimin që po bënte. Krahu dukej se luftonte 
me atë çka ndodhej brenda vrimës. Dhe, me një lëvizje të 
beftë që tmerroi shokun, alkimisti nxori krahun dhe sakaq 
drejtoi trupin. Dora mbante një gjarpër për bishti. 

Edhe djaloshi bëri një kërcim prapa. Gjarpri përpëlitej 
furishëm, me zhurmë dhe fershëllima që thyenin heshtjen 
e shkretëtirës. Ishte një kobër. Helmi i saj mund të vriste 
një njeri në pak çaste. 

“Kujdes nga helmi!” mendoi djaloshi. Por alkimisti 
që kish futur dorën në vrimë, tashmë duhet të ishte 
pickuar. Por, për çudi, dulçej tejet i qetë. “Alkimisti është 
dyqind vjeç”, kish thënë anglezi. Duhej ta dinte si të 
vepronte me gjarprinjtë e shkretëtirës." 

Djaloshi pa shokun që iu qas kalit dhe nxori kordhën, 
me të cilën vizatoi një rreth në tokë. Vendosi gjarprin 
brenda rrethit. Sakaq gjarpri u ngujua. 

- Mos u shqetëso, - tha alkimisti. - S’ka për të dalë dot 
prej aty. Ndërsa ti zbulove jetën në shkretëtirë. Kjo është 
shenja që më duhej. 

- Përse ishte kaq e rëndësishme? 

- Sepse piramidat ndodhen në mes të shkretëtirës. 

Djaioshi nuk kish dëshirë të dëgjonte për piramidat. 

Zemrën e kish helm e vrer që mbrëmjen e shkuar. Të 
vazhdonte kërkimin e thesarit do të thoshte të braktiste 
Fatimen. 

- Do të bëhem kallauzi yt në shkretëtirë, - i tha alkimisti. 

- Dua të qëndroj në oaz, - ia ktheu djaloshi. - Njoha 
Fatimen. Dhe për mua ajo është shkuar thesarit. 

- Fatimja është vajzë shkretëtire. E di që burrat duhet 
të shkojnë e të vijnë. Tashroë e ka gjetur thësarin e saj: je 
ti. Tani, ajo pret që ti të gjesh atë që kërkon. 

- E po vendosa të qëndroj? 

- Do të bëhesh këshilltar i oazit. Ke aq ar për të blerë 
mjaft dele dhe deve. Do martohesh me Fatimen dhe do 
jetoni të lumtur vitin e parë. Do mësosh të duash 
shkretëtirën dhe do njohësh me rrënjë e me degë të 
pesëdhjetë mijë palmat. Do kuptosh si rriten dhe ato do 
të tregojnë një botë që nuk pushon së ndryshuari. Dhe 
atëherë do kuptosh mirë e më mirë shenjat, sepse 
shkretëtira është mjeshtri i mjeshtrave. 

Vitin e dytë do kujtohesh për thesarin. Shenjat do ni- 
sin të të flasin me ngulm dhe do përpiqesh të mos ua vësh 
veshin. Do bësh çdo gjë që di në të mirën e oazit dhe të 
banorëve të tij. Kryetarët e fiseve do të ta dinë për nder. 
Devetë e tua do të japin pasuri dhe pushtet. 

Vitin e tretë, shenjat do vazhdojnë të të flasin për 
thesarin dhe Legjendën tënde Vetjake. Ti do kalosh ditë e 
netë duke u endur në oaz dhe Fatimja do jetë gruaja më e 
brengosur sepse, për shkak të saj, e ke lënë përgjysmë 
rrugën. Por do vazhdoni të duheni. Do kujtohesh se ajo 
kurrë nuk të kish kërkuar të qëndroje, sepse gruaja e 
shkretëtirës di ta presë kthimin e burrit. Për këtë nuk do 
t’i mbash mëri. Por do ecësh netë me radhë nëpër rërat e 
shkretëtirës, mes palmave, me mendimin se mund ta kishe 
vazhduar rrugëtimin duke i besuar më shumë dashurisë 
për Fatimen. Sepse shkaku që mbete në oaz ishte vetëm 
frika se nuk do të ktheheshe më aty. Dhe, kur do të jesh 
atje, shenjat do të tregojnë se thesari yt është groposur 
njëherë e mirë në tokë. 

Vitin e katërt, shenjat do të të braktisin, sepse nuk ke 
pasur dëshirë t’i mbaje vesh. Kryetarët e fiseve do ta 
kuptojnë këtë gjë dhe do të përjashtohesh nga detyra në 
Këshill. Atëherë do jesh një tregtar i kamur, do kesh deve 
dhe mallra me shumicë. Por do ta shtysh jetën që të ka 
mbetur duke u sjellë mes palmave dhe shkretëtirës, duke 
e ditur se nuk e ke përmbushur Legjendën tënde Vetjake 
dhe se ndërkohë do të jetë tepër vonë për ta bërë. 

Dashuria, në asnjë rast, nuk e pengon njeriun të ndjekë 
Legjendën Vetjake. Në ndodhtë ndryshe, atëherë s’paskemi 
të bëjmë me Dashuri të vërtetë që flet Gjuhën e Botës. 

Alkimisti fshiu rrethin e vizatuar përtokë dhe sakaq 
gjarpri ia mbathi vrik për t’u fshehur mes gurëve. 

Djaloshit iu kujtua tregtari i qelqurinave që gjithnjë 
kish dashur të shkonte në Mekë, anglezi që ishte në 
kërkim të një alkimisti. Mendjen e kish te një vajzë që i 
besonte shkretëtirës dhe që shkretëtira një ditë i kish 
shpurë njeriun e zemrës. 

Ata shaluan kuajt dhe këtë herë qe djaloshi që i ra pas 
alkimistit. Era sillte zhurmat e oazit dhe ata u përpoqën 
të dallonin zërin e Fatimes. Atë ditë, ai s’kish shkuar te 
burimi, për shkak të luftës. 

P°r gjatë natës, ndërsa po vështronte një gjarpër brenda 
një rrethi, kalorësi i çuditshëm me fajkua mbi sup i kish 
folur për dashurinë dhe thesaret, për gratë e shkretëtirës 
dhe për Legjendën e tij Vetjake. 

- Do vij me ju, - tha djaloshi. Dhe ndjeu menjëherë 
zemrën të paqëtohej. 

- Do nisemi nesër me të dalë dielli. 

Qe përgjigjja e vetme e alkimistit. 

* 


D jaloshi atë natë nuk vuri dot gjumë në sy. Dy orë 
para se të zbardhte, zgjoi njërin nga djemtë që 
flinte në të njëjtën çadër dhe i kërkoi t’i tregonte se ku 
banonte Fatimja. Dolën të dy dhe shkuan atje. Si 
shpërblim, ai i dha kallauzit të holla sa të blinte një 
dele. 

Pastaj iu lut të gjente vendin ku flinte vajza, ta zgjonte 
atë dhe t’i thoshte se ai e priste jashtë. Djaloshi arab zbatoi 
porositë dhe si shpërblim mori aq të holla sa të blinte 
edhe një dele tjetër. 

- Tani, na lër vetëm, - i tha djaloshit që u kthye te çadra 
për t’ia futur sërish gjumit, mjaft krenar që kish ndihur 
Këshilltarin e oazit dhe tepër i lumtur që kish të holla 
për tc blerë dele. 

Fatimja u shfaq te dera e çadrës. Nisën të barisin mes 
palmave. Ai e dinte se kjo binte ndesh me Zakonin, po 
tani nuk e çau kokën. 

- Do nisem, - tha ai. - Dhe dua ta dish se do kthehem 
përsëri. Të dua sepse... 

- Mos fol, - e ndërpreu Fatimja. - Dashuria është 
dashuri. Nuk kërkon shpjegime. 

Porai vazhdoi: 

- Të dua sepse pashë një ëndërr, pastaj takova një mbret, 
shita qelqurina, përshkova shkretëtirën, fiset hynë në luftë 
me njëri-tjetrin dhe erdha pranë një hauzi për të marrë 
vesh ku banonte alkimisti. Të dua sepse Gjithësia bëri 
çmos që të vija te ti. 

Ata u përqafuan. Ishte hera e parë që trupat e tyre 
preknin njëri-tjetrin. 

- Do kthehem, - tha sërish djaloshi. 

- Më parë e shihja me dëshirë shkretëtirën. Tani do ta 
shoh me shpresë. Im atë u nis një ditë, por u kthye te 
nëna dhe kthehet sa herë. 

Nuk thanë më asnjë fjalë. U endën ca kohë në pyllin 
me palma, pastaj djaloshi e përcolli deri te hyrja e çadrës. 

- Do kthehem siç u kthye yt atë te nëna jote, - i tha. 

Vuri re se sytë e Fatimes ishin mbushur me lotë. 

- Po qan? 

- Jam grua shkretëtire, - ia ktheu ajo, duke fshehur 
fytyrën. - Por mbi të gjitha, jam grua. 

Fatimja hyri në çadër. Pas pak do të dilte dielli. Kur të 
zbardhte, ajo do dilte të bënte atë që bënte prej vitesh; 
por gjithçka kish ndryshuar. Djali nuk ishte më në oaz 
dhe oazi nuk do të kish më kuptimin që kish pasur deri 
atëherë, para pak kohe. Nuk do të ishte më vendi i 
pesëdhjetë mijë palmave dhe treqind hauzeve, ku 


pelegrinët ishin të lumtur që mbërrinin pas një udhëtimi 
të gjatë. Oazi, që nga ajo ditë, do të ishte për të një vend i 
zbrazët. 

Që nga ajo ditë, shkretëtira do qe më e rëndësishme se 
oazi. Ajo do kalonte kohën duke vështruar shkretëtirën, 
duke pyetur veten se cili ishte ylli që printe djaloshin 
drejt thesarit. Do ia niste puthjet me anë të erës, duke 
shpresuar se kjo do prekte fytyrën e djaloshit dhe do i 
thoshte se ajo ishte gjallë, se e priste, si një grua që pret 
trimin që ndjek rrugën në kërkim të ëndrrave dhe 
thesareve. 

Nga ajo ditë, shkretëtira do të qe një gjë e vetme: shpresa 
se ai do kthehej. 

* 

M os e mbaj mendjen te çka le pas, - tha alkimisti 
kur nisën të kalëronin në rërat e shkretëtirës. 
Gjithçka është gdhendur në Shpirtin e Botës dhe aty do 
qëndrojë përgjithmonë. 

- Njerëzit ëndërrojnë më shumë për kthimin, sesa për 
nisjen, - tha djaloshi që, tashmë, po mësohej sërish me 
heshtjen e shkretëtirës. 

- Nëse ajo çka gjete përbëhet nga lëndë e pastër, nuk 
do kalbet kurrë. Dhe do mund të kthehesh aty një ditë. 
Nëse është vetëm një çast drite, si shpërthimi i një ylli, 
atëherë kur të kthehesh nuk do gjesh gjc. Por do kesh 
parë shpërthimin e dritës. Dhe vetëm kjo ia vlen barra 
qiranë të jetohet. 

Burri fliste me gjuhën e alkimisë. Por shoku e dinte se 
e kish fjalën për Fatimen. 

Ishte e vështirë të mos e mbante mendjen te ajo që kish 
lënë pas. Shkretëtira, me peizazhin pothuajse gjithnjë të 
ngjashëm, nuk reshtte së mbushuri me ëndrra. Djaloshi 
shikonte ende palmat, hauzet dhe fytyrën e dashur të 


vajzës. Shikonte anglezin, laboratorin e tij dhe devexhiun 
që ishte mjeshtër por që nuk e dinte. 

“Ka të ngjarë që alkimisti të mos ketë dashuruar kurrë”, 
mendoi. 

Alkimisti ecte përpara me fajkoin në sup. Fajkoi e dinte 
për mrekulli gjuhën e shkretëtirës dhe, kur ndalonin, 
largohej nga supi i alkimistit dhe fluturonte për të gjetur 
ushqim. Ditën e parë pruri një lepur. Të nesërmen, dy zogj. 

Në darkë, ata shtrinë mbulesat përdhe, por nuk ndezën 
zjarr. Netët e shkretëtirës ishin të ftohta dhe u bënë më të 
errëta sa më shumë zvogëlohej hëna në qiell. Për një javë të 
tërë, përparuan në heshtje, duke folur vetëm për masat e 
domosdoshme për të shmangur luftimet. Lufta e fiseve 
vazhdonte dhe era sillte herë-herë aromën e athët të gjakut. 
Ndonjë betejë kish të ngjarë të qe bërë aty afër dhe era i 
kujtonte djaloshit ekzistencën e Gjuhës së Shenjave, gjithnjë 
e gatshme për të treguar atë.që sytë nuk mund ta shohin. 

Ditën e shtatë në darkë, alkimisti vendosi të fushonin 
më herët se zakonisht. Fajkoi u nis në kërkim të gjahut. 
Alkimisti nxori paguren e ujit dhe ia zgjati djaloshit. 

- Ja ku po mbërrin sc shpejti në fund të udliëiimit, - 
tha ai. - Të përgëzoj, se ndoqe Legjendën Vetjake. 

- Ndërsa ju më prini pa thënë asnjë fjalë. Kujtova se do 
më mësonit ato që dini. Para ca kohësh ndesha në 
shkretëtirë një njeri që kish libra. Por nuk munda të marr 
vesh gjësendi. 

- Ka vetëm një mënyrë për të mësuar, ia ktheu alkimisti. 
- Nëpërmjet veprimit. Gjithçka që kishe nevojë të mësoje, 
ta mësoi udhëtimi. Të mbetet vetëm një gjë. 

Djaloshi deshi të dinte se ç’ishte kjo gjë, por alkimisti 
i mbajti sytë të ngulur nga horizonti në pritje të fajkoit. 

- Përse të quajnë alkimist? 

- Sepse ashtu jam. 

- Ç’gjë nuk shkonte te alkimistët e tjerë që kërkonin ar 
dhe që dështuan? 

- Ata kërkonin vetëm ar. Kërkonin thesarin e Legjendës 
Vëtjake, pa patur dëshirë të jetonin vetë Legjendën. 

- Çfarë më ka mbetur ende pa mësuar? - nguli këmbë 
djaloshi. 

Por alkimisti s’ia ndante sytë horizontit. Pas pak, fajkoi 
u kthye bashkë me gjahun. Ata hapën një gropë dhe 
ndezën zjarrin brenda në të, që askush të mos dallonte 
dritën e flakëve. 

- Unë jam alkimist dhe kaq, - tha ai, teksa po përgatisnin 
vaktin. - Këtë shkencë e mësova nga të parët e mi që e 
kishin mësuar prej të parëve të tyre dhe kështu me radhë 
që nga krijimi i botës. Në atë kohë, shkenca e Veprës së 
Madhe mund të shkruhej në një smerald të thjeshtë. Por 
njerëzit nuk u kushtuan rëndësi gjërave të thjeshta dhe 
nisën të shkruajnë traktate, interpretime, studime 
filozofike. Nisën gjithashtu të pretendonin se e njihnin 
udhën më mirë se të tjerët. 

- Ç’ishte shkruar në Tryezën e Smeraldtë? - pyeti 
djaloshi. 

Ndërkohë alkimisti nisi të vizatojë mbi rërë dhe kjo punë 
zgjati më tepër se pesë minuta. Gjatë kohës që ai vizatonte, 
djaloshit iu kujtua mbreti plak dhe sheshi ku ishin takuar. 
Kjo ngjante sikur kish ndodhur vite e vite më parë. 


- Ja, se ç’ishte shkruar mbi Tryezën e Smeraldtë, - tha 
alkimisti, kur mbaroi. 

Djaloshi u afrua dhe lexoi fjalët e shkruara mbi rërë. 

- Qenka kod, - tha ai, disi i zhgënjyer nga Tryeza e 
Smeraldtë. - Ngjaka me librat e atij anglezit. 

- Aspak, - ia ktheu alkimisti. - Është si fluturimi i 
fajkojve: kjo nuk duhet të kuptohet vetëm me arsye. Tryeza 
e Smeraldtë është një rrugë e drejtpërdrejtë për te Shpirti 
i Botës. 

Të urtët e kuptuan se kjo botë natyrore s’është veç një 
shëmbëlltyrë e Parajsës. Vetë ekzistenca e kësaj bote është 
garanci se ekziston një botë tjetër më e përkryer. Zoti e 
krijoi me qëllim që, nëpërmjet sendeve të dukshme, 
njerëzit të mund të kuptojnë mësimet e Tij shpirtërore 
dhe mrekullitë e urtësisë së Tij. Unë, këtë e quaj Veprim. 

- E çfarë duhet të bëj që të kuptoj Tryezën e Smeraldë? 
- pyeti djaloshi. 

- Po të ishe tani në ndonjë laborator alkimie, ndoshta do 
të kishe rastin të smdioje mënyrën më të mirë për të kuptuar 
Tryezën e Smeraldtë. Por ndodhesh në shkretëtirë. Pra, më 
mirë zhytu në shkretëtirë. Kjo shërben më mirë se çdo gjë 
tjetër mbi dhë për të kupmar botën. S’ke nevojë aspak të 
kuptosh shkretëtirën: mjafton të këqyrësh një grimcë rëre 
dhe do shohësh tek ajo të gjitha mrekullitë e Knjimit. 

- Si t’ia bëj që të zhytem në gjirin e shkretëtirës? 

- Dëgjo zemrën. Ajo di gjithçka, sepse vjen nga Shpirti 
i Botës dhe, një ditë, aty do kthehet prapë. 

* 

E cën në heshtje edhe dy ditë. Alkimisti tregohej 
shumë më i matur sepse po i afroheshin zonës së 
luftimeve më të ashpra. Ndërsa djaloshi përpiqej të 
dëgjonte zemrën. 

Ishte zemër e vështirë për t’u mbajtur vesh. Më 
përpara, ishte gjithnjë e gatshme për t’u nisur dhe tani 
dëshironte të mbërrinte me çdo kusht. Ndonjëherë, 
zemra qëndronte gjatë duke i rrëfyer historira 
përmalluese, herë të tjera prekej nga lindja e diellit në 
shkretëtirë dhe e bënte djaloshin të qante fshehurazi. 
Ajo rrihte më shpejt kur ai i fliste për thesarin dhe 
ngadalësonte ritmin kur sytë e djalit treteshin në 
horizontin e pafund të shkretëtirës. Por nuk heshtte 
kurrë, edhe kur djaloshi nuk këmbente asnjë fjalë me 
alkimistin. 

- Përse duhet të dëgjojmë zemrat tona? - pyeti atë natë 
kur ndaluan për të pushuar. 

- Sepse, atje ku do jetë zemra jote, atje do jetë edhe 
thesari yt. 

- Zemra është e shqetësuar, - tha djaloshi. - Endërron, 
turbullohet dhe ka rënë në dashuri me një vajzë të 
shkretëtirës. Kur mendoj për të, më kërkon gjëra, më lë 
pa gjumë ditë e natë. 

- Shumë mirë. Ke zemër të gjallë. Vazhdo të dëgjosh 
ato që të thotë. 

Në tri ditët që pasuan, ndeshën shumë luftëtarë dhe panë 
të tjerë në horizont. Zemra e djaloshit nisi të flasë për frikë. 
I tregoi rrëfenja që kish dëgjuar nga Shpirti i Botës, historira 
njerëzish që ishin nisur për të kërkuar thesaret e tyre dhe 
që nuk i kishin gjetur kurrë. Ndonjëherë, e tmerronte me 
mendimin se mund të mos arrinte kurrë te thesari ose mund 
të vdiste në shkretëtirë. Gjithashtu, i thoshte se tani ishte i 
lumtur se kish takuar një dashuri dhe kish fituar plot 
monedha ari. 

- Zemra është tradhtare, - i tha djaloshi alkimistit, kur 
qëndruan që kuajt të preheshin pak. - Nuk ka dëshirë që 
të vazhdoj udhën. 

- Kjo është gjë e mirë - ia ktheu alkimisti. - Kjo provon se 
zemra jeton. Është e natyrshme që të kesh firikë të këmbesh 
me një ëndërr gjithçka që tashmë ke mundur të fitosh. 

- ■ Atëherë, përse duhet ta dëgjoj zemrën? 

- Sepse nuk do t’ia dalësh kurrë që ta bësh të heshtë. 
Edhe po u shtire sikur nuk dëgjon ç’të thotë, ajo aty do 
jetë, në kraharor, dhe nuk do reshtë së thëni se ç’mendon 
për jetën.dhe botën. 

- Edhe duke qenë tradhtare? 

- Tradhtia është goditja, të cilën nuk e pret. Nëse njeh 
mirë zemrën tënde, ajo nuk do arrijë kurrë të të zërë gafil. 

Sepse do njohësh ëndrrat dhe dëshirat e tua dhe do dish 
t’u bësh ballë. Askush nuk i shpëton dot zemrës. Ndaj ia 
vlen më mirë ta dëgjosh se ç’thotë. Që të mos të të japë 
papritur ndonjë shuplakë. 

Ndërsa ecnin në shkretëtirë, djaioshi vazhdoi të 
dëgjonte zemrën. Arriti t’ia kuptonte hilet dhe dredhitë, 
dhe, së fundi, ta pranonte ashtu siç ishte. Atëherë, nuk 
pati më frikë dhe dëshirë për t’u kthyer prapa sepse një 
mbrëmje zemra i tha se ishte i lumtur. “Edhe pse qahem 
disi,” thoshte zemra, “ kjo ngaqë jam zemër burri dhe 
zemrat e burrave kështu janë. Kanë frikë t’i përmbushin 
ëndrrat e mëdha, ngaqë kujtojnë se nuk i meritojnë ose 
nuk ia dalin dot mbanë. Ne, zemrat, vdesim nga frika 
kur mendojmë dashuritë që shkuan e vanë, çastet që 
mund të ishin më të mrekullueshme, por që nuk kanë 
qenë kurrë të tilla, thesaret që mund të qenë zbuluar, 
por që kanë mbetur gjithnjë të fshehura nën rërë. Sepse, 
për ta mbyllur, kur ndodh kështu, ne vuajmë 
tmerrësisht.” 

- Zemra ime i druhet vuajtjes, - i tha djaloshi alkimistit, 
një natë kur po vështronin qiellin pa hënë. 

- Thuaji që ffika nga vuajta është më e keqe se vetë 
vuajtja. Dhe se asnjë zemër nuk ka vuajtur asnjëherë kur 
ka qenë në ndjekje të ëndrrave, sepse çdo çast i kërkimit 
është një çast takimi me Zotin dhe Pavdekësinë. 

“Çdo çast kërkimi është çast takimi”, i tha djaloshi 
zemrës. “Kur kërkoja thesarin, të gjitha ditët ishin plot 
dritë sepse e dija se çdo orë ishte pjesë e ëndrrës se do ta 
gjeja. Kur kërkoja thesarin, zbulova gjatë rrugës gjëra që 
nuk kisha ëndërruar kurrë se do t’i gjeja po të mos kisha 
guxuar të provoja gjëra që për barinjtë ishin të 
pamundura.” 

Atëherë, zemra qëndroi në paqe tërë pasditen. Dhe atë 
natë ai bëri gjumë të qetë. Kur u zgjua, zemra nisi t’i rrëfente 
për Shpirtin e Botës. Tha se njeri i lummr është ai që ka 
brenda vetes Zotin. Dhe se lumturia mund të gjendet në një 
grimcë rëre të shkretëtirës, siç kish thënë alkimisti. Sepse 
një grimcë rëre është një çast i Krijimit dhe se Gjithësisë i 
janë dashur miliona e miliona vjet për ta krijuar. 

“Çdo njeri mbi dhë e ka një thesar që e pret,” i tha zemra. 
“Ne zemrat, flasim rrallë për këtë gjë, sepse njerëzit nuk 
kanë dëshirë t’i gjejnë këto thesare. Ne ua rrëfejmë vetëm 
femijëve të vegjël. Pastaj, ia lëmë jetës barrën që të shpjerë 
secilin drejt fatit të tij. Fatkeqësisht, pak njerëz ndjekin 
Legjendën Vetjake dhe lumturinë. Shumica e shohin botën 
si diçka kërcënuese dhe, për këtë arsye, bota bëhet me të 
vërtetë kërcënuese. Atëherë, ne zemrat, nisim të flasim me 
zë përherë e më të ulët, por nuk heshtim kurrë. Dhe urojmë 
që fjalët tona të mos dëgjohen: nuk duam që njerëzit të 
vuajnë, ngaqë nuk kanë nd jekur udhën që u kishim treguar.” 

- Përse zemrat nuk u thonë jijerëzve që të ndjekin 
ëndrrat? - pyeti djaloshi alkimistin. 

- Sepse, në këtë rast, është zemra që vuan më shumë. 
Dhe zemrave nuk u pëlqen të vuajnë. 

159 




Djaloshi, nga ajo ditë, dëgjoi zemrën. I kërkoi asaj që 
të mos e braktiste kurrë. I kërkoi të ndrydhej në kraharor 
sa herë që ai do t’u largohej ëndrrave dhe t’i jepte sinjalin 
e alarmit. Dhe u betua se sa herë do dëgjonte atë sinjal, do 
t’i kushtonte vëmendje. 

Atë natë, ç’nuk biseduan me alkimistin. Dhe ky i fiindit 
e kuptoi se zemra e djaloshit ishte kthyer te Shpirti i Botës. 

- Çfarë duhet të bëj tani? - pyeti djaloshi. 

- Vazhdo të ecësh drejt piramidave, - tha alkimisti. - 
Dhe kujdes shenjat! Zemra tani është e zonja të të tregojë 
thesarin. 

- Pra, kjo më kish mbetur pa mësuar? 

- Jo. Ajo që të ka mbetur ende pa mësuar, - tha alkimisti, 
- është kjo: Para se të përmbushësh ëndrrën, Shpirti i 
Botës dëshiron të vlerësojë gjithçka që ke mësuar gjatë 
rrugës. Këtë e bën jo nga ligësia ndaj teje, por që, bashkë 
me ëndrrën, të përvetësojmë edhe mësimet që marrim 
duke shkuar drejt saj. Dhe ky është çasti kur shumica e 
njerëzve tërhiqen. Në gjuhën e shkretëtirës këtë e quajmë 
‘të vdesësh nga etja kur palmat e oazit i ke para syve’. 
Kërkimi nis gjithmonë me Fatin e Fillestarit dhe merr 
fund gjithnjë me Provën e Fitimtarit. 

Djaloshit iu kujtua një proverbë e hershme e vendit të 
tij, e cila thoshte se errësira është më e thellë pikërisht 
para se të lindë dielli. 

* 


S henja e parë konkrete e rrezikut u shfaq që të 
nesërmen. Ia behën tre luftëtarë që i pyetën 
ç’kërkonin atyre anëve. 

- Erdha të gjuaj me fajkua, - u përgjigj alkimisti. 

- Do t’ju kontrollojmë për armë, - tha njëri prej 
luftëtarëve. 

Alkimisti zbriti ngadalë nga kali. Ashtu bëri dhe shoku 
i tij. 

- Ç’janë gjithë këto verdhushka? - pyeti luftëtari kur 
pa qesen e djaloshit. 

- Për të shkuar në Egjipt, - ia ktheu ky i fundit. 

Burri që kontrollonte alkimistin gjeti një shishe të 
vogël të mbushur me lëng dhe një vezë prej qelqi me 
ngjyrë të verdhë, pak më të madhe se veza e pulës. 

- Po këto, ç’janë? - pyeti ai. 

- Guri Filozofik dhe Eliksiri i Jetëgjatësisë. Është Vepra 
e Madhe e Alkimistëve. Kush pi nga ky eliksir nuk 
sëmuret kurrë dhe një grimcë e vogël nga ky gur kthen 
në ar çfarëdo metali qoftë. 






Të tre burrat ia plasën gazit e bashkë me ta edhe 
alkimisti. Përgjigjja u ish dukur shumë gazmore, andaj, 
pa e ngarë më tej, i lanë të lirë të largoheshin me të gjitha 
ç’kishin. 

- Mos jeni gjë i çmendur? - pyeti djaloshi kur u larguan 
disi. - Përse u përgjigje ashtu? 

- Për të të treguar një ligj tepër të thjeshtë të botës: kur 
kemi thesare të mëdha para syve, nuk i vëmë re kurrë. E 
di përse? Sepse njerëzit nuk u zënë besë thesareve. 

Vazhduan të ecnin në shkretëtirë. Sa më tepër kalonin 
ditët, zemra e djaloshit bëhej më e heshtur. Nuk 
shqetësohej më, as për të shkuarën, as për të ardhmen, 
dhe mjaftohej me soditjen e shkretëtirës duke shuar etjen 
me Shpirtin e Botës së bashku me djaloshin. Zemra dhe 
ai lidhën miqësi të madhe. Asnjërit nuk i bëhej të 
tradhtonte tjetrin. 

Zemra fliste për ta cytur dhe për t’i dhënë zemër 
djaloshit, të cilit ato ditë të gjata heshtjeje i dukeshin herë- 
herë tmerrësisht të lodhshme. Për herë të parë, zemra i 
foli për cilësitë e mëdha të tij: guximin që kish pasur për 
të braktisur dhentë, për jetën drejt Legjendës Vetjake, për 
entuziazmin që kish treguar në dyqanin e qelqurinave. 

I kish rrëfyer edhe diçka tjetër që djaloshi ende nuk e 
dinte: rreziqet që ai kish ndeshur pa i vënë re. Njëherë, ai 
kish fshehur koburen e vjedhur të të atit, me të cilën, në 
fakt, kish pasur rrezik të plagosej. I kujtoi një ditë kur 
kish qenë i sëmurë në mes të fushës: kish vjellë, pastaj 
kish fjetur gjatë; ndërkohë që dy hajdutë pak më tej kishin 
bërë ndër mend t’i vidhnin bagëtinë dhe ta vrisnin. Por, 


meqenëse djaloshi nuk po bëhej i gjallë, ata ishin larguar 
duke pandehur se kish ndërruar drejtim. 

- A ndihmojnë zemrat gjithnjë njerëzit? - pyeti 
alkimistin. 

- Vetëm ata që jetojnë Legjendën Vetjake. Por 
ndihmojnë shumë femijët, sarhoshët, pleqtë. 

- Kjo do të thotë se nuk ka rrezik? 

- Kjo do të thotë thjesht që zemrat bëjnë aq sa mundin, 

- ia ktheu alkimisti. 

Një darkë, kaluan nga fushimi i njërit prej fiseve në 
luftë. Ngado kish arabë të veshur me të bardha, me armët 
gati për përdorim. Burrat hiqnin nargjilet dhe 
kuvendonin për luftimet. Asnjëri nuk ua vuri veshin dy 
udhëtarëve. 

- Këtu s’ka asnjë rrezik, - tha djaloshi pasi ishin larguar 
disi. 

Alkimisti u nevrikos. 

- Besoji zemrës, - tha ia, - por mos harro se ndodhesh 
në shkretëtirë. Kur burrat janë në luftë, edhe Shpirti i 
Botës dëgjon klithmat e luftimeve. Asnjë s’është i 
mbrojtur nga pasojat e gjithçkaje që bën vaki nën qiell. 

- Gjithçka është një e vetme, - mendoi djaloshi. 

Dhe sikur shkretëtira të kish dashur të provonte se 

alkimisti plak kish të drejtë, dy kalorës ia behën befas 
prapa udhëtarëve. 

- Nuk mund të shkoni më larg, - tha njëri prej tyre. - 
Jeni në zonën ku zhvillohen luftimet. 

- Nuk do shkoj larg, - tha alkimisti, duke vështruar 
luftëtarët drejt në sy. 

Ata qëndruan disa çaste pa folur, pastaj dhanë 
miratimin për vazhdimin e rrugës. 

Djaloshi kishte vërejtur skenën, i magjepsur. 

-1 bëre zap me vështrim, - tha ai. 

- Sytë shprehin forcën e shpirtit, - ia ktheu alkimisti. 

“Ashtu vërtet,” mendoi djaloshi. U kujtua se një burrë, 

në mes të turmës së ushtarëve, ia kish ngulur sytë atij dhe 
alkimistit. Megjithatë, ish aq larg sa nuk ia dallonte dot 
mirë tiparet. Por qe krejt i bindur se ai burrë i vëzhgonte. 

Dhe ja, kur po gatiteshin të kapërcenin një vargmal që 
zinte gjithë horizontin, alkimisti i tha se tani ndodheshin 
dy ditë rrugë larg piramidave. 

- Në u dashtë të ndahemi më herët, mësomë alkiminë, 
- tha djaloshi. 

- Tashmë ti di aq sa të duhet. S’të mbetet veç të 
depërtosh në Shpirtin e Botës dhe të zbulosh thesarin që 
ai ia ka taksur secilit prej nesh. 

- Nuk desha të di këtë. Flas për shndërrimin e plumbit 
në flori. 

Alkimisti duke mos dashur të prishë heshtjen e 
shkretëtirës i dha përgjigje djaloshit vetëm kur ndaluan 
për të ngrënë. 

- Gjithçka në Gjithësi ndryshon. Dhe për ata që 
marrin vesh, ari është metali më i përsosur. Mos më 
pyet përse, sepse nuk e di. Di vetëm se mësimet e 
Traditës janë të drejta. Janë njerëzit ata që nuk kanë 
ditur t’i shpjegojnë drejt fjalët e të urtëve. Dhe në vend 
që të jetë simbol i zhvillimit, ari është bërë shenjë e 
luftës. 

- Gjërat flasin shumë gjuhë, - tha djaloshi. - pashë se 
muallitja e devesë në fillim ishte vetëm muallitje, pastaj 
u bë shenjë e rrezikut dhe u kthye sërish në një muallitje 
e thjeshtë. 

Por heshti. Alkimisti duhet ta dinte këtë. 

- Kam njohur alkimistë të vërtetë, - nisi ky i fundit. - 
Ata mbylleshin në laboratorët e tyre e përpiqeshin të 
ndryshonin edhe ata si ari. Zbulonin Gurin Filozofik. 
Kjo, ngaqë kishin kuptuar se, kur diçka ndryshon, 
gjithçka që e rrethon ndryshon gjithashtu. Të tjerë e kanë 
gjetur Gurin rastësisht. Ata kishin dhuntinë; shpirti i 
tyre ishte më i zgjuar se shpirti i njerëzve të tjerë. Por këta 
nuk llogariten, sepse janë të rrallë. Të tjerë, së fundi, 
kërkonin vetëm ar; këta nuk e kanë gjetur kurrë të 
fshehtën. Ata kishin harruar se edhe plumbi, bakri, 
hekuri kanë Legjendën e tyre Vetjake për të përmbushur. 
Dhe, kush përzihet në Legjendën Vetjake të tjetërkujt, 
nuk do ta zbulojë kurrë të tijën. 

Fjalët e alkimistit tingëlluan si mallkim. 

Alkimisti u përkul dhe mori nga toka e shkretëtirës 
një guaskë. 

- Dikur këtu ishte deti, - tha. 

- E kisha vënë re, - ia ktheu djaloshi. 

Alkimisti i tha ta afronte guaskën te veshi. Ai e kishte 
bërë atë veprim shumë herë kur ishte femijë, dhe dëgjoi 
zhurmën e detit. 

- Deti është gjithnjë brenda kësaj guaske, sepse kjo 
është Legjenda Vetjake e tij. Dhe nuk do ta braktisë kurrë, 
derisa shkretëtira të mbulohet sërish nga valët. 

Pastaj, shaluan kuajt dhe morën rrugën për nga 
piramidat. 

Dielli kish nisur të perëndonte kur zemra e djaloshit 
dha sinjalin e rrezikut. Ishin të rrethuar nga duna të mëdha 
dhe djali pa alkimistin; por ky, me sa dukej, nuk kish 
dalluar gjësend. Pesë minuta më pas, shqoi, drejt përballë, 
dy kalorës, siluetat e të cilëve priteshin me njëra-tjetrën 
në perëndim të diellit. Para se t’i thoshte ndonjë fjalë 
alkimistit, të dy kalorësit ishin bërë dhjetë, pastaj njëqind, 
derisa, më në fund, e gjithë hapësira e dunave u mbulua 
prej tyre. 

Ishin luftëtarë të veshur me blu dhe mbi çallmë mbanin 
një unazë litari të zi të thurur më tresh. Fytyrat i kishin të 
mbuluara me një perçe tjetër ngjyrë blu, që linte jashtë 
vetëm sytë. 

Edhe në atë largësi, sytë tregonin forcën e shpirtrave. 
Dhe ata sy flisnin për vdekjen. 

* 


T ë dy udhëtarët u shoqëruan deri te një kamp 
ushtarak që ndodhej aty afër. Një ushtar i shtyu 
të dy brenda në një çadër krejt të ndryshme nga ato që 
gjendeshin në oaz. Atje ishte një komandant ushtarak i 
rrethuar nga shtatmadhëria e tij. 

- Janë spiunë, - tha njëri nga burrat. 

- Ne s’jemi veç udhëtarë, - ia ktheu alkimisti. 

Tri ditë më parë ju kanë parë në kampin armik. Madje, 
keni folur me njërin nga luftëtarët. 

- Unë jam shtegtar i shkretëtirës dhe njoh.yjet, - tha 
alkimisti. - Nuk kam asnjë të dhënë mbi trupat ose lëvizjet 
e fiseve. Vetëm po i prija mikut tim deri këtu. 

- Me se merret miku yt? - pyeti kryetari. 

- Është alkimist. - ia ktheu alkimisti. - Njeh fuqitë e 
natyrës. Dhe dëshiron t’i dëftojë komandantit aftësitë e 
tij të jashtëzakonshme. 

Djaloshi dëgjonte i heshtur. Kishte frikë. 

- Ç’kërkon një i huaj në tokë të huaj? - pyeti njëri nga 
burrat. 

- Kam prurë të holla, dhuratë për flsin tuaj, - ndërhyri 
në çast alkimisti, para se djaloshi të hapte gojën. 

Rrëmbeu torbën dhe i dha verdhushkat kryetarit. Ky i 
fundit i mori pa thënë asnjë fjalë. Me ato para mund të 
blinte shumë armë. 

- Ç’do të thotë alkimist? - pyeti më në fund arabi. 

- Një njeri që njeh natyrën dhe botën. Në dashtë ai, e 
shkatërron këtë kamp vetëm me anë të erës. 

Burrat u shkulën së qeshuri. Ishin mësuar me dhunën 
e luftës dhe e dinin se era nuk mund të godiste për vdekje. 
Megjithatë, secili ndjeu zemrën t’i shtrëngohet në 
kraharor. Ata ishin njerëz të shkretëtirës dhe kishin frikë 
nga magjistarët. 

- Do të dëshiroja të shihja një gjë të ngjashme, - tha 
kryetari. 

- Na duhen tri ditë. - ia ktheu alkimisti. - Ai do të 
shndërrohet në erë vetëm e vetëm që të dëshmojë forcën 
dhe pushietin që ka. Nëse nuk ia del mbanë, do t’ju 
blatojmë jetët tona, për nder të fisit tuaj. 

- Ti nuk mund të më falësh atë që tashmë më përket, - 
shpalli shefi me arrogancë. 

Megjithatë, u dha udhëtarëve tri ditë kohë. 

Djaloshi, i tmerruar nuk hidhte dot asnjë hap. 
Alkimistit iu desh ta mbante për krahu për ta ndihur të 
dilte nga çadra. 

- Mos u jep të kuptojnë se ke frikë, - i tha. - Ata janë 
trima dhe i kanë zët frikacakët. 

Djaloshit i kish ikur goja. I erdhi zëri vetëm pas disa 
çastesh, ndërsa po ecnin mes kampit. S’ishte e nevojshme 


t’i mbanin mbyllur: arabët u kishin marrë vetëm kuajt. 
Edhe njëherë, bota nxori në pah gjuhët e shumta të saj: 
shkretëtira, deri atje një hapësirë e pacak, tani ishte kthyer 
në mur të pakalueshëm. 

- U dhatë atyre gjithë thesarin tim! - tha djaloshi. - 
Gjithçka që kisha fituar tërë jetën! 

- E përse do të hynte në punë, kur të duhet të vdesësh? 
Verdhushkat të shpëtuan kokën edhe për tri ditë të tjera. 
Nuk ndodh shpesh që paraja të vonojë vdekjen. 

Por djaloshi ishte aq i tmerruar, sa nuk mund të dëgjonte 
fjalë të urta. Nuk dinte si të shndërrohej në erë. Ai nuk 
ishte alkimist. 

Alkimisti i lypi çaj një luftëtari dhe derdhi pak te 
kyçet e duarve të djaloshit. Ky u pushtua nga një valë 
rehatie, ndërsa alkimisti shqiptonte disa fjalë të 
pakuptueshme. 

- Mos e lësho veten, - tha alkimisti, me një zë 
çuditërisht të ëmbël, - ndryshe nuk do flasësh dot me 
zemrën. 

- E ku di unë të bëhem erë! 

- Kush jeton Legjendën Vetjake di gjithçka që duhet 
të dijë. Vetëm një gjë e bën ëndrrën të parealizueshme: 
frika nga dështimi. 

- Po sikur të mos ia dal dot mbanë? 

- Do vdesësh se ke jetuar Legjendën Vetjake. Eshtë më 
mirë sesa të vdesësh si shumë të tjerë që nuk e kanë marrë 
vesh kurrë se ekziston një Legjendë Vetjake. Por mos u 
shqetëso. Në përgjithësi, vdekja të bën më të kujdesshëm 
për jetën. 

Rrodhi dita e parë. Në rrethina u bë një betejë e 
madhe, shumë të plagosur u prunë në kamp. “Asgjë 
nuk ndryshon me vdekjen”, mendoi djaloshi. 
Luftëtarët që vdisnin zëvendësoheshin me të tjerë dhe 
jeta vazhdonte. 

- Mund të kishe vdekur më vonë, or mik. - i tha një 
luftëtar kufomës së njërit prej bashkëluftëtarëve. - Mund 
të kishe vdekur pas vendosjes së paqes. Por, gjithsesi, një 
ditë do vdisje. 

Nga darka, djaloshi shkoi të takojë alkimistin që po 
sillte me vete në shkretëtirë fajkoin. 

- Nuk di të bëhem erë, - përsëriti djaloshi. 

- Kujto ç’të kam thënë: bota është vetëm një pjesë e 
dukshme e Zotit. Ndërsa Alkimia e bën të prekshme 
përsosjen e shpirtit. 

- Çfarë po bëni? 

- Po i jap për të ngrënë fajkoit. 

- Po nuk ia dola mbanë të shndërrohem në erë, do 
vdesim, - tha djaloshi. - Përse u dashkërka ushqyer 
fajkoi? 

- Ti do vdesësh, - ia ktheu alkimisti, - ndërsa unë di të 
bëhemerë. 

Ditën e dytë, djaloshi u ngjit në majë të një shkëmbi 
pranë kampit. Rojet e lanë të kalojë; ata kishin dëgjuar të 
flitej për magjistarin që shndërrohej në erë dhe nuk donin 
ta qasnin. Mandej, shkretëtira përbënte një mur të 
pakalueshëm. 


] 

Ai e kaloi pjesën tjetër të pasdites duke vështruar 
shkretëtirën. Dëgjoi zemrën. Dhe shkretëtira dëgjoi frikën 
që i ishte kallur atij. 

] Të dyja flisnin të njëjtën gjuhë. 

Ditën e tretë, kryekomandanti mblodhi oficerët 
kryesorë. 

- Shkojmë të shohim djaloshin që shndërrohet në erë, 
- i tha alkimistit. 

- Shkojmë! - ia ktheu ky i fundit. 

Djaloshi i shpuri te vendi ku kish qenë një ditë më 
parë. Pastaj u tha të gjithëve të zinin vend. 

- Do të na duhet të presim ca, - tha. 

- Nuk e kemi me ngut. - ia ktheu kryekomandanti. 
Jemi njerëz të shkretëtirës. 

Djaloshi nisi të kundrojë horizontin përpara tij. Larg 
kishte male, duna, shkëmbinj, bimë kacavjerrëse që 
rrekeshin të jetonin atje ku mbijetesa ishte e pamundur. 
Atje ishte shkretëtira që ai kishte përshkuar muaj e muaj 
me rradhë dhe të cilës ai i njihte vetëm një pjesë të vogël. 
Në atë pjesë të vogël, kishte takuar anglezë, karvanë, luftra 
fisesh dhe një oaz me pesëdhjetë mijë palma dhe treqind 
hauze. 

“Ç’kërkon nga unë sot?”, pyeti shkretërira. “Vallë dje 
nuk u soditëm mjaft me njëri-tjetrin?” 

“Diku t’i fsheh të dashurën time. Kështu, kur shoh 
hapësirat e tua të rërta, sodis njëkohësisht edhe atë. Dua 

të kthehem tek ajo dhe kam nevojë për ndihmën tënde 
që të shndërrohem në erë.” 

“Ç’është dashuria?” pyeti shkretëtira. 

Dashuria është kur fajkoit fluturon mbi rërat e tua. 
Sepsepër të, ti je një fushë e blertë dhe ai nuk është kthyer 
kurrë pa prenë e tij. Ai t’i njeh shkëmbinjtë, dunat, malet 
dhe ti je bujare me të.” 

Sqepi i fajkoit më shkul copa prej tmpit”, tha shkretëtira. 
Atë prë e ushqej prej vitesh, ia shuaj etjen me atë pak ujë që 
kam, i tregoj ku mund të gjejë ushqim; dhe, një ditë të bukur, 
zbret nga qielli fajkoi dhe përlan atë që mezi kisha rritur, 
pikërisht në çastin kur nis të ndjej ledhatimet e gjahut mbi 
rërë.” 

P° ** P^ r këtë e kishe ushqyer dhe rritur prenë,” ia 
ktheu djaloshi: “për të ushqyer fajkoin. Dhe fajkoi do 
të ushqejë njeriun. Dhe njeriu do të ushqejë një ditë 
rërat e tua, nga ku do të lindë sërish preja. Kështu e ka 
jeta.” 

“Kjo është dashuria?” 

Po, tamam, kjo. Është kjo që e bën prenë të 
shndërrohet në fajkua, fajkoin në njeri, dhe njeriun sërish 
në shkretëtirë. Është kjo që e bën plumbin të kthehet në 
ar dhe arin të fshihet nën dhë.” 

“S’po t’i marr vesh fjalët,” tha shkretëtira. 

Atëherë, kupto së paku që diku në mes të rërave të 
tua më pret një vajzë. Dhe, për t’iu përgjigjur pritjes së 
saj, duhet të shndërrohem në erë.” 

Shkretëtira heshi disa çaste. 


“Të jap rërat e mia që të fryjë era. Por, unë vetëm, nuk 
bëj dot gjë. Kërko ndihmën e erës.” 

Një fllad i lehtë nisi të fryjë. Komandantët e luftës 
vëzhgonin së largu djaloshin që fliste një gjuhë të panjohur 
për ta. 

Alkimisti buzëqeshte. 

Era iu qas djaloshit dhe i lëmoi fytyrën. Ajo e kish 
dëgjuar bisedën e tij me shkretëtirën, sepse erërat s’lënë 
gjë pa marrë vesh. Ato përshkojnë botën mbarë, s’kanë as 
vendlindje, as varr. 

“Ndihmomë,” tha djaloshi. “Një ditë ti më solle zërin 
e së dashurës sime.” 

“Kush ta ka mësuar gjuhën e shkretëtirës dhe të erës?” 

“Zemra”, ia ktheu djaloshi. 

Era kishtc shumë emra. Aty e thërrisnin shirokë , sepse 
arabët besonin se vinte nga toka ku kish ujë me shumicë, 
ku jetonin njerëz me lëkurë të zezë. Në vendin nga vinte 
djaloshi, e quanin lindje , sepse njerëzit besonin se sillte 
rërën e shkretëtirës dhe klithmat luftarake të maurëve. 
Mbase, gjetiu, larg fushave ku kullosnin delet, njerëzit 
mendonin se era vinte nga Andaluzia. Por, era nuk vinte 
nga'askund, nuk shkonte gjëkundi, andaj ishte më e fortë 
se shkretëtira. Një ditë, në shkretëtirë mund të mbillnin 
pemë, madje mund të rrisnin bagëti, por erën kurrë s’do 
ta bënin dot zap. 




“Ti nuk bëhesh doterë”, i tha djaloshit. “Natyrat tona 
janë të ndryshme.” 

“Është e vërtetë. Kam mësuar të fshehtat e Alkimisë, 
kur përshkoja botën me ty. Kam me vete erërat, 
shkretëtirat, oqeanet, yjet dhe gjithçka që është krijuar 
në Gjithësi. Ne jemi bërë nga e njëjta Dorë, dhe kemi të 
njëjtin Shpirt. Dua të jem si ti, të hyj kudo, të përshkoj 
dete, të ngre rërën që mbulon thesarin tim, të sjell pranë 
vetes zërin e të dashurës.” 

“E dëgjova bisedën që bëre dje me alkimistin. Ai 
thoshte se çdo gjë e ka Legjendën Vetjake. Qeniet njerëzore 
nuk mund të shndërrohen në erë.” 

“Mësomë të bëhem erë për disa çaste,” u lut djaloshi. 
“Që të mund të kuvendojmë së bashku mbi mundësitë e 
pacak të njerëzve dhe të erërave.” 

Era ishte kureshtare, ngaqë atje kish diçka që nuk e 
dinte. Do kish dashur të fllste për këtë gjë, por nuk dinte 
si të shndërronte njeriun në erë. E megjithatë, dinte shumë 
gjëra! Ajo krijonte shkretëtira, mbyste anije, shkatërronte 
pyje të tëra dhe endej qyteteve plot me muzikë dhe 
zhurma të çuditshme. Ajo besonte se nuk kishte asnjë 
kufi, po ja që para saj ndodhej një djalosh që i pohonte se 
era mund të bënte ende gjëra të tjera. 

“Kjo quhet dashuri”, tha djaloshi, kur vuri re se era po 
matej të pranonte kërkesën e tij. “Kur dashuron ia del 
mbanë të bëhesh pjesë e Krijimit. Kur dashuron, nuk ke 
aspak nevojë të kuptosh se çfarë ndodh, sepse gjithçka 
ndodh brenda nesh dhe njerëzit mund të shndërrohen në 
erë. Sigurisht, me kusht që të ndihmohen nga erërat.” 

Era ishte tepër mendjemadhe dhe fjalët e djaloshit e 
nevrikosën. Nisi të fryjë më fort, duke ngritur rërat e 
shkretëtirës. Por, më në fund, e pranoi se nuk dinte ta 
shndërronte njeriun në erë, ndonëse kishte bredhur botën 
mbarë. Dhe se nuk e njihte dashurinë. 

“Gjatë shëtitjeve të mia kryq e tërthor botës, kam 
vërejtur se shumë njerëz flasin për dashurinë me sytë 
drejtuar nga qielli”, tha era, e tërbuar ngaqë i duhej të 
pranonte kufizimet e saj. Mbase më mirë do të qe të pyetej 
qielli. 

“Pra, ndihmomë,” tha djaloshi. “Mbuloje këtë vend 
me pluhur, që të mund të shoh diellin pa u verbuar.” 

Era nisi të fryjë shumë fort dhe qielli u pushtua nga 
rëra: në vend të diellit, kishte vetëm një disk të praruar. 

Në kamp ishte e vështirë të shquaje gjësendi. Njerëzit e 
shkretëtirës e njihnin mirë atë erë që quhej simun dhe që 
ishte më e keqe se shtrëngata në det; por detin nuk e njihnin. 
Kuajt hingëllinin, armët nisën të mbulohen nga rëra. 

Mbi shkëmb, një oficer u kthye nga komandanti dhe 
tha: 

- Do të qe më mirë sikur ta linim me kaq. 

Tashmë ata e kishin të vështirë të.dallonin djaloshin. 

Të gjitha fytyrat ishin mbuluar plotësisht nga shallet blu 
dhe vështrimet shprehnin vetëm llahtar. 

- T’i japim fund! - këmbënguli një oficer tjetër. 

- Dua të shoh madhështinë e Allahut, - tha komandanti 
me respekt. - Dua të shoh si shndërrohet njeriu në erë. 

Por nguli në mendje emrat e atyre dy njerëzve që 
kishin frikë. Sa të pushonte era do t’i zëvendësonte 
me të tjerë. Njerëzit e shkretëtirës nuk duhet të kenë 
frikë. 


“Era më tha se ti njihje Dashurinë”, i tha djaloshi 
Diellit. “Në qoftë e vërtetë, atëherë duhet të njohësh edhe 
Shpirtin e Botës, që është gatuar me Dashuri.” 

“Që këtu ku ndodhem”, ia ktheu Dielli, “mund ta shoh 
Shpirtin e Botës. Ai jep e merr me shpirtin tim dhe të dy 
bashkë rrisim pemët dhe prijmë delet që kërkojnë hije. 
Që këtu ku ndodhem (dhe ndodhem shumë larg nga bota), 
kam mësuar të dashuroj. E di se po t’i afrohem edhe më 
shumë Tokës, gjithçka që ajo mban do të merrte fund dhe 
Shpirti i Botës nuk do të ekzistonte më. Pra, ne kundrojmë 
njëri-tjetrin dhe duhemi; unë i jap jetë dhe ngrohtësi, ai 
më jep arsyen për të jetuar. 

“E njihkërke Dashurinë!”, përsëriti djaloshi. 

“Njoh edhe Shpirtin e Botës, sepse kuvendojmë gjatë 
së bashku në udhëtimin tonë pa mbarim në Gjithësi. Ai 
ka vetëm një hall të madh siç më thotë, sepse deri tanimë 
vetëm mineralet dhe bimët e kanë kuptuar se të gjitha 
janë një gjë e vetme. Prandaj s’është e nevojshme që 
hekuri të jetë i ngjashëm me bakrin dhe bakri i ngjashëm 
me arin. Secili përmbush detyrën e vet të caktuar në këtë 
gjë të vetme dhe gjithçka do të ishte Simfoni Paqeje, nëse 
Dora që e ka shkruar do të qe ndalur ditën e pestë. Por ka 
qenë edhe dita e gjashtë.” 

“Ti je dijetar sepse i sheh gjërat nga larg.”, tha djaloshi. 

‘Por Dashurinë nuk e njeh. Po të mos kish pasur ditë të 
gjashtë, njeriu nuk do të ishte, bakri do të ishte gjithnjë 
bakër dhe plumbi gjithnjë plumb. Gjithkush ka 
Legjendën e tij Vetjake, kjo dihet, por do të vijë dita që 
kjo Legjendë Vetjake do të bëhet realitet. Pra duhet të 
shndërrohemi në diçka më të mirë dhe të kemi një 
Legjendë Vetjake të re, derisa Shpirti i Botës të bëhet me 
të vërtetë një gjë e vetme.” 

Dielli qëndroi i menduar dhe nisi të shkëlqejë më 
shumë. Edhe era që kënaqej nga kjo bisedë, fryu më fort 
që Dielli të mos verbonte djalin. 

“Për këtë është Alkimia”, tha ky i fundit. “Që çdo njeri 
të kërkojë thesarin e tij, ta gjejë dhe pastaj të dëshirojë të 
bëhet edhe vetë më i mirë se më parë. Plumbi do ta luajë 
rolin e tij derisa bota të mos ketë më nevojë për plumb, 
paskëtaj, do të duhet të shndërrohet në ar. Alkimistët 
arrijnë ta bëjnë këtë gjë. Ata na tregojnë se, kur ne 
kërkojmë të bëhemi më të mirë se ç’jemi, gjithçka që na 
rrethon bëhet gjithashtu më e mirë.” 

“Atëherë, përse thua që nuk e njoh Dashurinë?”, pyeti Dielli. 

“Sepse Dashuria nuk është e palëvizshme si shkretëtira, 
as si era që bredh botën, as si ti që shikon gjithçka nga 
lart. Dashuria është forca që ndryshon dhe përmirëson 
Shpirtin e botës. Kur hyra në tëpër herë të parë, kujtova 
se ishte i përkryer. Por më pas, pashë se ai ishte pasqyrimi 
i gjithçkaje që ishte krijuar, se edhe ai kishte luftrat dhe 
pasionet e tij. Ne e ushqejmë Shpirtin e Botës dhe toka 
mbi të cilën jetojmë do të jetë më e mirë a më e keqe nëse 

ne do të jemi më të mirë a më të këqinj. Këtu hyn edhe 
forca e Dashurisë, sepse, kur dashurojmë, duam gjithnjë 
të jemi më të mirë nga ç’jemi.” 

“Ti ç’kërkon nga unë?”, pyeti Dielli. 

“Të më ndihësh të bëhem erë”, ia ktheu djaloshi. 

“Natyra më njeh si krijesën më të mençur”, tha Dielli, 
“por nuk di të të bëj erë.” 

“Atëherë, kujt t’i them?” 

Dielli heshti një çast. Era që mbante vesh, donte ta 
përhapte aty për aty nëpër botë lajmin se njohuritë e Diellit 
ishin të pamjaftueshme. Megjithatë, s’dëshironte të 
largohej nga ai djalosh që fliste Gjuhën e Botës. 

“Fol me dorën që ka shkruar gjithçka”, tha Dielli. 

Era lëshoi një klithmë gëzimi dhe fryu me më tepër 
fuqi se kurrë. Çadrat e ngritura në rërë u shkulën sakaq, 
ndërsa kafshët këputën litarët. Mbi shkëmb, burrat u 
kapën me njëri-tjetrin që të mos i rrëmbente era. 

Atëherë djaloshi u kthye nga Dora që kish shkruar 
gjithçka. Dhe, në vend që të fliste, heshti ngaqë ndjeu se 
edhe Gjithësia qëndronte e heshtur. 

Një shkulm dashurie shpërtheu nga zemra e tij dhe 
ai nisi të lutet. Ishte një lutje që nuk e kish bërë kurrë 
më parë, sepse ishte një lutje pa fjalë, me të cilën nuk 
kërkonte gjë. Nuk falënderonte që kish gjetur kullotë 
për dhentë; nuk përgjërohej që kish shitur më shumë 

qelqurina; nuk kërkonte që vajza që kish takuar ta 
priste. Në heshtjen që u pllakos, ai kuptoi se edhe 
shkretëtira, era, dielli kërkonin shenjat që kish 
shkruar ajo Dorë, kërkonin të ndiqnin rrugët e tyre 
dhe të kuptonin çfarë ishte gdhendur mbi një smerald 
të thjeshtë. Ai e dinte se ato shenja ishin shpërndarë 
në Tokë dhe Hapësirë, se, në dukje ato nuk kishin 
asnjë arsye pse të ekzistonin, asnjë kuptim, se as 
shkretëtira, as erërat, as diejt, as njerëzit së fundi nuk 
e dinin përse ishin krijuar. Por ajo Dorë e kishte një 
arsye për çdo gjë dhe vetëm ajo ishte e zonja të bënte 
mrekullira, të kthente oqeanet në shkretëtira dhe 
njerëzit në erë. Sepse vetëm ajo e kuptonte se një vullnet 
i epërm e shtynte Gjithësinë deri në atë pikë, ku gjashtë 
ditët e krijimit do të shndërroheshin në Vepër të 
Madhe. 


Dhe djaloshi u zhyt në Shpirtin Botës, dhe pa se 
Shpirti i Botës bënte pjesë në Shpirtin e Zotit dhe pa se 
Shpirti i Zotit ish shpirti i tij. 

Dhe se, tani e tutje, mund të bënte mrekullira. 

Atë ditë simuni fryu si kurrë ndonjëherë. Brez pas brezi, 
arabët rrëfyen legjendën e një djaloshi që ishte shndërruar 
në erë dhe që desh kish fshirë nga faqja e dheut një kamp, 
duke sfiduar fuqinë e komandantit më të rëndësishëm të 
luftës së shkretëtirës. 

Kur simuni pushoi, të gjithë hodhën vështrimin te 
vendi ku gjendej djaloshi. Por ai nuk ishte më aty. Ndodhej 
mbanë një roje që, pothuajse i mbuluar tërësisht nga rëra, 
ruante anën tjetër të kampit. 

Njerëzit ishin tmerruar nga kjo magji. Gjithsesi, vetëm 
dy vetë buzëqeshnin: alkimisti ngaqë kish gjetur 
dishepullin e vërtetë dhe kryekomandanti ngaqë ai 
dishepull kish kuptuar lavdinë e Zotit. 

Të nesëmen, kryekomandanti u nda me djaloshin dhe 
alkimistin, u caktoi një shpurë qët’i shoqëronte deri ku 
të dëshironin. 

* 

A ta udhëtuan tëre ditën. Ndaj të ngrysur, arritën 
përpara një manastiri kopt. Alkimisti e la të lirë 
shpurën dhe zbriti nga kali. 

- Që këtu e tutje do të shkosh vetëm, - tha ai. - Deri te 
piramidat duhen rreth tri orë. 

- Faleminderit! - tha djaloshi. - Ju më mësuat Gjuhën 
e Botës. 

- Unë s’bëra gjë tjetër, veç të kujtova atë që tashmë e 
dije. 

Alkimisti, trokiti në portën e manastirit. Një murg i 
veshur i tëri me të zeza erdhi për ta hapur. Ata u llafosën 
në çast në gjuhën kopte, pastaj alkimisti e futi djalin 
brenda. 

- I kërkova të më linte ta përdorja kuzhinën për pak 
kohë, - tha ai. 

Ata shkuan në kuzhinën e manastirit. Alkimisti ndezi 
zjarrin, ndërsa murgu solli pak plumb, të cilin alkimisti 
e shkriu në një enë prej hekuri. Kur plumbi u bë lëng, 
alkimisti mori nga trasta atë vezën e çuditshme të 

verdhëme. I fioqi një cifel sa fija e flokut, e mbështolli 
me qiri dhe e hodhi në enën që përmbante plumb të 
shkrirë. Përzierja mori ngjyrë të kuqe si të gjakut. Atëherë, 
alkimisti hoqi enën nga zjarri dhe e la të ftohej. Teksa 
priste, bisedonte me murgun për luftën e fiseve. 

- Lufta do të zgjasë shumë, - i tha murgut. 

Murgu ishte qejfprishur. Prej kohësh karvanet kishin 
ngecur në Gizeh, në pritje që lufta të merrte fund. 

- U bëftë vullneti i Zotit, - tha murgu. 

- Ashtu qoftë! - ia ktheu alkimisti. 

Kur përzierja u ftoh, murgu dhe djaloshi vështruan të 
mrekulluar: metali ishte ngurtësuar përreth pareteve të 
brendshme të enës, por nuk ishte më plumb. Ishte ar. 

- A do të vijë dita që edhe unë ta bëj këtë? - pyeti 
djaloshi. 

- Kjo është Legjenda ime Vetjake dhe jo e jotja, - u 
përgjigj alkimisti; - por unë kisha dëshirë të të tregoja se 
është e mundshme. 

Ata u kthyen te hyrja e manastirit. Atje, alkimisti e 
ndau pllakën më katërsh. 

- Kjo është për ju, - tha ai duke i zgjatur një pjesë 
murgut. - Për bujarinë tuaj ndaj pelegrinëve. 

- Ky është një falënderim që i kapërcen caqet e bujarisë 
sime, - tha murgu. 

- Mos e thoni këtë fjalë. Jeta mund ta dëgjojë dhe t’ju 
japë më pak herë tjetër. 

Pastaj iu qas djaloshit. 

- Kjo është përty. Për të zëvendësuar arin që mbeti në 
duart e komandantit. 


Djaloshi u mat të thoshte se ish më shumë nga ç’kish 
humbur. Por, ngaqë kish dëgjuar fjalët që alkimisti sapo i 
kish thënë murgut, heshti. 

- Kjo pjesë është pjër mua, - tha alkimisti, - Sepse më 
duhet të kthehem mbrapsht nëpër shkretëtirë dhe lufta 
mes fiseve s’ka mbaruar. 

Pastaj mori copën e katërt dhe ia zgjati përsëri 
murgut. 

- Kjo pjesë është për këtë djalin. Në rast se do ketë 
nevojë. 

- Unë po shkoj të gjej thesarin tim, - tha djaloshi. - 
Dhe tani jam fare afer. 

- Sigurisht që do ta gjesh, - tha alkimisti. 

- Atëherë, përse kjo pjesë më tepër? 

- Sepse i humbe dy herë paratë që kishe fituar gjatë 
rrugës: me hajdutin dhe me komandantin. Jam plak arab 
supersticioz që u besoj proverbave të vendit tim. Dhe njëra 
prej tyre thotë kështu: “Ajo që ndodh një herë, ka të ngjarë 
të mos të ndodhë kurrë më. Por ajo që bën dy herë vaki, 
sigurisht që do të përsëritet edhe një herë tjetër.” 

Ata u hipën kuajve. 

- Kisha dëshirë të të rrëfeja një histori për ëndrrat, - 
tha alkimisti. 

Djaloshi qasi kalin. 

- Në Romën e lashtë, në kohën e perandorit Tiber, 
jetonte një njeri shumë i mirë që kishte dy djem: njëri 
kish hyrë në ushtri dhe ish dërguar në krahinat më të 

largëta të Perandorisë. Tjetri ishte poet dhe magjepste 
Romën me vargjet e bukura që shkruante. 

Një natë, babai pa një ëndërr. Iu shfaq një engjëll për 
t’i thënë se fjalët e njërit prej djemve do të bëheshin të 
njohura dhe do të përsëriteshin në botën mbarë, brez pas 
brezi. Plaku u zgjua dhe qau nga gëzimi, sepse jeta po 
tregohej bujare me të dhe kish zbuluar diçka që do të 
mbushte me krenari çdo baba. 

Pa kaluar shumë kohë, ai vdiq duke u pëpjekur të 
shpëtonte një femijë që gati sa nuk po e shtypnin rrotat e 
një qerreje. Meqenëse ish sjellë në mënyrë të drejtë dhe 
të ndershme gjatë gjithë jetës, ai shkoi drejt e në qiell dhe 
takoi engjëllin që i kish dalë në ëndërr. 

“Ke qenë njeri i mirë”, i tha engjëlli. “Jetove në dashuri 
dhe vdiqe me nder. Tani jam gati të plotësoj çdo ëndërr 
që ke.” 

“Edhe jeta ka qenë e mirë me mua”, ia ktheu plaku. 
“Kur m’u shfaqe në ëndërr, kuptova se mundi nuk më 
kish vajtur dëm. Sepse vargjet e tim biri do të qëndrojnë 
në kujtesën e njerëzve në të gjithë shekujt që do vijnë. 
Nuk kam ç’të kërkoj për vete; gjithsesi, çdo prind do të 
krenohej kur të dëgjonte për të mirë emrin e femijës për 
të cilin është kujdesur në vogëli dhe që ka edukuar në 
rini. Do të desha të dija cilat do të qenë fjalët e tim biri në 
një të ardhme të largët.” 

Engjëlli e preku plakun në sup dhe të dy u gjendën në 
të ardhmen e largët. Para tyre u shfaq një shesh i madh, 
ku mijëra njerëz flisnin një gjuhë të çuditshme. 

Plaku qante nga gëzimi. 


E dija”, i tha engjëllit, “se vargjet e tim biri ishin të 
bukura dhe të pavdekshme. A s’më thua se cilën poemë 
të tij po recitojnë ata njerëz?” 

Atëherë, engjëlli iu qas plakut me shumë mirësjellje 

dhe te dy u ulën në njërin nga stolat që ndodheshin në atë 
shesh të gjerë. 

Vargjet e tët biri, poetit, kanë qenë shumë popullore 
në Romë”, tha engjëlli. “Të gjithë i pëlqenin dhe 
kënaqeshin me to. Por, kur ra mbretëria e Tiberit, vargjet 
u harruan. Fjalët që përsërisin këta njerëz janë të djalit 
tjetër, të ushtarit.” 

Plaku vështroi me habi engjëllin. 

“Yt bir kishte shkuar të shërbente në një krahinë të 
largët dhe u bë centurion. Edhe ai ishte njeri i drejtë dhe 
i mirë 'mbrëmje, njëri prej shërbëtorëve të tij u sëmur 
dhe qe duke vdekur. Atëherë, yt bir, kish dëgjuar për një 
rabin që shëronte të sëmurët dhe e kërkoi me ditë të tëra. 
Rrugës zbuloi se njeriu që kërkonte ishte Biri i Perëndisë. 
Ai takoi njerëz të tjerë që ishin shëruarprej tij, përvetësoi 
ca nga mësimet e tij dhe, nga centurion romak që qe, 
ndërroi fe. Më në fund, një mëngjes, shkoi te Rabini. 

I tha se njëri nga shërbctorët e tij ishte i sëmurë. Dhe 
Rabiu u tregua i gatshëm ta shoqëronte deri në shtëpi. 
Por centurioni ishte burrë i besës dhe, duke parë Rabiun 
drejt e në sy, e kuptoi se ndodhej vërtet përpara Birit të 
Perëndisë, kur njerëzit që gjendeshin përreth u çuan në 
këmbë. 

“Keto janë fjalët e tët biri”, i tha engjëlli plakut. “Fjalët 
që i tha Rabiut atë çast dhe nuk u harruan kurrë: Zot, unë 

nukjam i denjë që ju të hyni në shtëpinë time, por thoni vetëm 
njëfjalë dhe shërbëtori im do shpëtojë. ” 

Alkimisti ngau përpara kalin. 

- Pavarësisht nga bëmat e tij, çdo njeri mbi tokë luan 
gjithnjë rolin kryesor në Historinë e Botës. Dhe zakonisht 
pa e ditur. 

Djaloshi buzëqeshi. Kurrë s’i kish vajtur në mend se 
jeta qenkësh kaq e rëndësishme për një bari. 

- Lamtumirë! - tha alkimisti. 

- Lamtumirë! - ia ktheu djaloshi. 

* 

U barit për dy orë e gjysmë në shkretëtirë, duke u 
përpjekur të dëgjonte me vëmendje se ç’i thosh 
zemra. Ajo do t’i tregonte vendin e saktë ku ishte fshehur 
thesari. 

“Atje ku ndodhet thesari, atje do të jetë edhe zemra 
jote”, i kish thënë alkimisti. 

Por zemra i fliste për gjëra të tjera. Rrëfente me krenari 
historinë e një bariu që kishte lënë grigjën për të ndjekur 
një ëndërr që kishte parë dy herë. Ajo fliste për Legjendën 
Vetjake dhe për të gjithë ata njerëz që kishin bërë të njëjtën 
gjë, që ishin nisur në kërkim të tokave të largëta ose të 
grave të bukura, duke u përballur me njerëz të kohës së 
tyre, me mendimet dhe paragjykimet që ata kishin. Gjatë 
gjithë kësaj baritjeje, ajo i foli për zbulime, libra dhe 
përmbysje të mëdha. 

Pikërisht në çastin që po gatitej të ngjiste një 
dunë, zemra i mërmëriti në vesh: “Kujdes te vendi 
ku do derdhësh lot, sepse aty jam unë dhe aty gjendet 
thesari.” 

Ai nisi të ngjisë dunën ngadalë. Qielli, plot për plot 
me yje, ishte ndriçuar sërish nga hëna e plotë: ata kishin 
ecur një muaj të tërë në shkretëtirë. Hëna ndriçonte edhe 
dunën, me një lojë hijesh që i jepnin shkretëtirës pamjen 
e një deti të valëzuar dhe e bënin djaloshin të kujtonte 
sërish ditën që i kishte liruar frerin kalit dhe që i kishte 
dhënë alkimistit shenjën që priste. Drita e hënës, së fundi, 
përmbyste heshtjen e shkretëtirës dhe atë udhëtim të gjatë 
që bëjnë njerëzit në kërkim të thesareve. 

Disa çaste më pas, kur mbërriti në majë të dunës, zemra 
rrahu fuqishëm në kraharor. Të ndriçuara nga hëna e plotë 
dhe bardhësia e shkretëtirës, përpara tij u shfaqën 
madhështore dhe hijerënda piramidat e Egjiptit. 

Ai ra në gjunjë dhe qau. Falënderoi Zotin që kish 
besuar te Legjenda Vetjake dhe që një ditë kish takuar 
një mbret, pastaj një tregtar, një anglez, një alkimist. Dhe, 
mbi të gjitha, që kish takuar një grua të shkretëtirës, e 
cila e kish bërë të kuptonte se dashuria nuk mund ta ndajë 
kurrë njeriun nga Legjenda Vetjake. 

Shekuj me radhë, Piramidat sodisnin që nga lart atë 
që ndodhej atje, te këmba e tyre. Po të dëshironte, tani 
mund të kthehej në oaz, lë martohej me Fatimen dhe të 
jetonte si bari i thjeshtë. Sepse alkimisti rronte në 
shkretëtirë, edhe pse kuptqnte Gjuhën e Botës, edhe pse 
dinte ta shndërronte plumbin në flori. Shkencën dhe 
artin e tij nuk kishte pse t’ia tregonte kujdoqoftë. Ndërsa 
ecte drejt Legjendës Vetjake, ai kish mësuar gjithçka që 
i duhej dhe kish jetuar gjithçka që kish ëndërruar të 
jetonte. 

Por kish mbërritur te thesari, dhe një vepër 
përfundon vetëm kur përmbushet qëllimi. Atje, në 
majë të asaj dune, ai kish qarë. Hodhi sytë përdhe dhe, 
te vendi ku kishin rënë lotët, pa të lëvrinte një 
briimbull. Gjatë kohës që kish kaluar në shkretëtirë, 
kish mësuar se brumbujt në Egjipt ishin simbol i 
Zotit. Ja edhe një shenjë tjetër. Atëherë, nisi të rrëmijë, 
duke sjellë në mendje Tregtarin e Qelqurinave: edhe 
duke i bërë gurët pirg tërë jetën, askush nuk do t’ia 
dilte ndonjëherë mbanë të kishte një piramidë në 
kopsht. 

Tërë natën rrëmihu te ai vend pa gjetur gjë. Nga maja 
e piramidave shekujt e sodisnin në heshtje. Por ai nuk 
jepej. Rrëmihte, rrëmihte pa pushim, duke luftuar kundër 
erës, që më se një herë ia mbushte gropën me rërë. Duart 
iu lodhën, iu bënë copë, por ai vazhdonte t’i besonte 
zemrës. Dhe zemra i kishte thënë të rrëmihte atje ku do 
të binin lotët. 

Befas, ndërsa po rrekej të largonte disa gurë që kishte 
nxjerrë në dritë, dëgjoi hapa. U afruan disa njerëz 
përkundruall dritës. Ai nuk mund të dallonte as sytë, as 
fytyrat e tyre. 

- Ç’bën aty? - pyeti njëri nga të sapombërriturit. 

Ai nuk u përgjigj. Por pati frikë. Kishte frikë ngaqë 
tani do të zbulonte një thesar. 

-'Ne jemi refugjatë lufte. - tha një tjetër. - Duam të 
dimë se çfarë fsheh aty. Kemi nevojë për para. 

- Nuk fsheh gjësendi, - ia ktheu djaloshi. Por njëri nga 
burrat e mbërtheu për krahu dhe e nxori nga gropa. Një 
tjetër nisi ta kontrollojë. Dhe i gjetën monedhën e floririt 
në njërin xhep. 

- Paska flori, - tha njëri nga burrat. 

Drita e hënës ndriçoi fytyrën e burrit që rrëmonte në 
xhepa dhe, në sytë e tij, djaloshi pa vdekjen. 

- Duhet të ketë prapë flori të fshehur në tokë, - tha n jë t jetër. 
Dhe e shtrënguan të rrëminte. Meqë nuk po gjenin gjë, ata 
nisën ta rrihnin. E rrahën deri sa dolën rrezet e para të diellit. 
Ia bënë rrobat fertele dhe ai ndjeu se po i afrohej vdekja. 

“Ç’i do paratë kur e di se do vdesësh? Rrallëherë ndodh 
që paraja të shpëtojë dikë nga vdekja”, kështu kish thënë 
alkimisti. 

- Po kërkoj një thesar, - th'a ai më në fund. Megjithë 
plagët që kish në buzën e mufatur nga goditjet, ai u rrëfeu 
agresorëve se kishte parë dy herë në ëndërr një thesar të 
fshehur pranë piramidave të Egjiptit. 

Ai që ngjante si i pari i tyre ndenji pa folur për një 
kohë të gjatë. Pastaj iu drejtua njërit prej shokëve të vet: 

- Mund ta lëmë të largohet. Ai s’ka gjë. Këtë monedhë 
ari duhet ta ketë vjedhur. 

D jaloshi u plandos me fytyrën mbi rërë. Dy sy kërkuan 
sytë e tij: ishin sytë e kryetarit të bandës. Por djaloshi e 
kish ngulur vështrimin nga piramidat. 

- Ikim! - u tha kryetari shokëve të tij. Pastaj u kthye 
nga djaloshi: 

- Ti nuk do vdesësh, - i tha atij. - Do jetosh dhe do 
mësosh se nuk kemi të drejtë të jemi kaq budallenj. Këtu, 


pikërisht atje ku ndodhesh ti, pothuajse para dy vjetësh, 
pashë një endërr që m’u përsërit. Pashë sikur duhet të 
shkoja në Spanjë për të gjetur një kishëz të rrënuar, ku 
shkonin barinjtë me dhentë e tyre për të kaluar natën, në 
sakristinë e të cilës lartohej një fik i egër, dhe po të rrëmija 
në rrëzë të këtij fiku, do të gjeja një thesar të fshehur. Por 
nuk jam aq i marrë që të përshkoj gjithë shkretëtirën vetëm 
e vetëm sepse kam parë dy herë të njëjtën ëndërr. 

Pastaj u largua. 

Djaloshi u ngrit me mundim dhe hodhi edhe një herë 
vështrimin nga piramidat. Piramidat i buzëqeshën dhe 
ai ua ktheu buzëqeshjen, me zemrën plot ngazëllim. 

Kish gjetur thesarin. 




Epilogu 

A i quhej Santiago. Mbërriti te kishëza e braktisur 
ndërsa po gatitej të binte nata. Fiku i egër lartohej 
ende në sakristi dhe nga të çarat e çatisë gjysmë të shembur 
mund të shiheshin gjithnjë yjet. U kujtua se kish qenë 
dikur aty bashkë me grigjën dhe se kish kaluar një natë të 
qetë, përveç ëndrrës që kishte parë. 

Tani ndodhej aty pa grigjën. Por me vete kishte një 
lopatë. 

Ndenji një kohë të gjatë duke sodimr qielhn. Pastaj nxori 
nga trasta një shishe verë dhe e rrëkëlleu. Solli në mendje 
atë natë në shkretëtirë, kur kishte soditur yjet dhe kish pirë 
verë me alkimistin. Iu kujtuan tërë rrugët që kishte 
përshkuar dhe mënyra e çuditshme sesi Zoti i kishte treguar 
thesarin. Po të mos u kishte zënë besë ëndrrave që përsëriten, 
nuk do ta kish takuar plakën cigane, as mbretin, as kusarin, 
as... “Lista ishte tepër e gjatë, me të vërtetë; po rruga ish 
shënuar me shenja dhe nuk mund të gaboja”, tha me vete. 

Si pa kuptuar e zuri gjumi dhe, kur hapi sytë, dielli 
ish ngritur lart. Atëherë nisi të rrëmijë rrëzë fikut të egër. 

“Ah, plak magjistar!”, mendonte djaloshi. “I paske 
ditur të gjitha. Madje më le edhe pak flori që të mund të 
kthehesha deri te kjo kishë. Murgu u gajas së qeshuri kur 
më pa të veshur me zhele. Borxh ta kisha këtë?” 

Dëgjoi erën t’i përgjigjej: “Jo. Po të ta kisha thënë, nuk 
do t’i kishe parë piramidat. Ato janë shumë të bukura, 
apo jo?” 

Ishte zëri i alkimistit. Djaloshi vuri buzën në gaz dhe 
vazhdoi të rrëmijë. Pas një gjysmë ore, lopata hasi diçka 
të fortë. Një orë më pas, kishte para syve një kuti të 
mbushur plot me monedha të vjetra spanjolle prej ari. 
Aty kishte edhe gurë të çmuar, maska floriri të zbukuruara 
me pupla të bardha dhe të kuqe, idhuj prej guri të skalitur 
me brilantë. Relika të një pushtimi tashmë të harruar prej 
kohësh, që pushtuesi nuk kishte dashur t’ua trcgonte 
pasardhësve. 

Djaloshi nxori nga trasta Urimin dhe Tumimin. Ata 
gurë i kishte përdorur vetëm një herë, një mëngjes, në 
një pazar. Jeta dhe udha e tij qenë mbushur gjithnjë me 
shenja. 

I vendosi të dy gurët në kutinë plot me flori. Edhe ata 
gurë bënin pjesë në thesar, sepse i sillnin në mendje një 
mbret plak, të cilin nuk do ta takonte më kurrë. 

“Në të vërtetë, jeta është bujare për atë që jeton 
Legjendën Vetjake”, mendoi. 

Dhe ndërkohë u kujtua se duhej të shkonte në Tarifa 
dhe t’i jepte ciganes një të dhjetën e thesarit. “Sa finokë 
që janë ciganët!” tha me vete. Mbase ngaqë bredhin 
shumë. 

Sakaq, era nisi të fryjë. Ishte Juga, era që vinte nga 
Afrika. Ajo nuk sillte kundërmimin e shkretëtirës, as 
kërcënimin e një pushtimi nga Maurët. Përkundrazi, sillte 
erëmimin që ai e njihte mirë dhe mërmërimën e një të 
puthure, që erdhi butë-butë, pa zhurmë, për të qëndruar 
mbi buzët e tij. 

Buzëqeshi. Ishte hera e parë që ajo e bënte këtë gjë. 

“Fatime, pritmë se erdha!” 

